Usoolu Thakah Gonn Jahai MDP In Hitadhoo Gai Vehicle Bureh Baahvaifi - Vaguthu\nމިއަދު އައްޑޫގައި ކުރިއަށް ގެންދިޔަ ވެހިކަލް ބުރު-- ފޮޓޯ: މީސްމީޑީއާ\nކޮވިޑް-19ގެ ނުރައްކާ ބޮޑުވެފައި އޮތް އައްޑޫސިޓީގައި އުސޫލުތަކަށް ގޮން ޖަހައި އެމްޑީޕީން ވެހިކަލް ބުރެއް ބާއްވައިފިއެވެ.\nމި ވެހިކަލް ބުރު ބާއްވާފައިވަނީ މިއަދު ހަވީރު ހިތަދޫގައެވެ. މައުލޫމާތު ލިބިފައިވާ ގޮތުގައި މި ވެހިކަލް ބުރަކީ ރޭގެ ވަގުތެއްގައި ރައީސް ނަޝީދަށް ދިން ހަމަލާ ކުށްވެރިކޮށް އެމްޑީޕީން ބޭއްވި ވެހިކަލް ބުރެކެވެ.\nހިތަދޫގައި ވެހިކަލު ބުރެއް ބާއްވާފައި މިވަނީ ކޮވިޑް-19ގެ ވޭދަނަތައް އިތުރުވަމުން އަންނަ މިދަނޑިވަޅުގައި ހާއްސަ ފިޔަވަޅުތަކެއް އަޅާފައިއޮތްއިރު، އެ އުސޫލުތަކަށް ބެލުމެއް ނެތިއެވެ.\nއެގޮތުން ހެލްތް ޕްރޮޓެކްޝަން އޭޖެންސީ (އެޗްޕީއޭ) އިން ވަނީ އައްޑޫގައި ތިން މީހުންނަށް ވުރެ ގިަނ މީހުން އެއްފަހަރާ މަގުތަކަށާއި އާޢްމު ތަންތަނަށް އެއްވެ އުޅުމަކީ މަނާކަމެއް ކަމަށް ބުނެފައެވެ.\nވެހިކަލް ބުރުގައި ބައިވެރިވުމަށް އެތަނަށް ގޮސްތިބި މީހުން-- ފޮޓޯ: މީސްމީޑީއާ\nމި ވެހިކަލް ބުރު އޮންނާނެ ކަމަށް ބުނެ މީސްމީޑީއާގައި ހިއްސާ ކުރި ޕޯސްޓުތަކާއި ގުޅިގެން އެސީޓިގެ ބައެއް ރައްޔިތުންގެ އިތުރުން އެހެން ބައެއް މީހުން ވެސް ވަނީ ކަންބޮޑުވުން ފާޅުކޮށްފައެވެ.\nއެގޮތުން މީހަކު ބުނެފައިވަނީ ރައީސް ނަޝީދަށް ދިން ހަމަލާ ކުށްރިކޮށް ހަރަކާތެއް ބާއްވާނަމަ، އެއަށްވުރެ ޒިންމާދާރު ކަމާއި އެކީ އެކަން ކުރެވޭނެ ކަމަށެވެ. އަދި ރަށުގެ ހާލަތު ކައިރިން ބަލަން ޖެހޭ ފަރާތްތަކުން އެފަދަ ވެހިކަލް ބުރެއް އިންތިޒާމު ކުރުމުގައި ހަރަކާތްތެރިވުމަކީ ބަލައިގަނެވޭނެ ކަމެއް ނޫން ކަމަށް ވެސް ބައެއް ފަރާތްތަކުން ބުންޏެވެ.\nމިއަދު ހަވީރު އައްޑޫގައި ކުރިއަށް ގެންދިޔަ ވެހިކަލް ބުރުގައި އައްޑޫސިޓީގެ މޭޔަރ އަބްދުﷲ ސޯދިގާއި އެސިޓީގެ އިންތިހާބީ މޭޔަރު އަލީ ނިޒާރުގެ އިތުރުން ކައުންސިލަށް ހޮވުނު ބައެއް ބޭފުޅުން ބައިވެރިވިއެވެ.\nމެއި 7, 2021 20:20\nސޯބެ ޕްރައިމަރީން ކެޓީމަ މޑޕ އިން ހޮވިފައި ތިބި މެމްބަރުންނަށް ވޯޓްނުދީ އާއިލާ ހުރިހާ މީހުން ނިކުމެ ޕޕމ ކެންޑިޑޭތުންނަށް ވޯޓް ހޯދައިދިންކަން އަހަރުމެންނަށް އިނގޭ.\nއެގޮތަށް ކަން ކުރުމުން ޕާޓީން ގޮނޑިއެއް ގެއްލުނު. ޢަދި މޑޕ އަކީ ސައިޒް އޮޅިފައި އޮތް ޕާޓީއަކަށްވި.\nމިކަން މޑޕ އިސް މީހުންނަށް އިބގޭތީ ސޯބެ ރަނގަޅު މީހުންގެ ލިސްޓަށް އަރަން ކުރި ކަމެއް.\nމެއި 7, 2021 20:46\nއައްޑޫ މީހުން އެއީ ހޭބަލިވެގެން އުޅޭ ބައެއް.\nމެއި 8, 2021 08:55\nކޮވިޑްގެ ބަލިމަޑުކަން އިންތިހާ އަށް މަތިވެފައި އޮތްވާ ވަކި މީހަކުގެ ތާއީދު އޮތްކަން ދައްކަން އަމިއްލަ ފައިދާ އިސްކޮށް މުޖުތަމައުގެ އެހެން މީހުންނަށް މި ދިނީ ވަރަށް ބޮޑު ލަނޑެއް! މިމީހުން ހިތަށް އެރި ގޮތަކަށް ކަންތައް ނުހިނގާނެކަން އިނގެން ވެއްޖެ!!\nމެއި 7, 2021 21:32\nތީ ލާދީނީ ބައިގަނޑެއް އެމް ޑީ އެން އާއި ދެކޮޅަށް އެއްކަމެއްވެސް ކުރަން ނޫޅޭ ބައިގަނޑެއް\nމެއި 7, 2021 22:02\nއަހަރުން ހައިރާނެއް ނުވޭ ތިކަމަކާ. އެމްޑިޕީއަކީ ގާނޫނެއް ގަވާއިދެއް އޮތް ބައެއްނޫން. ރޫހާނީ ލީޑަރަށްޓަކާ ދީނާ ގައުމުވެސް ފުނޑުކޮށްލާނެ ބައެއް އެމްޑީޕީއަކީ.\nމެއި 7, 2021 23:01\nކު ރީގަވެސް މުޅި އައްޑޫ ރޯކޮށްލީ ހަމައިން ނެއޓިގެން ގޮސް ތިގޮތަށް ތީކީ ރައްޔިތުން ދެކެ ލޯބިވާ ބައެއްނޫން އަމިއްލަ އެދުން.\nމެއި 8, 2021 02:07\nހުއްޓުވަން ފުލުހުން ނުދޭތަ؟ ހައްޔަރެއް ނުކުރޭތަ އެކަކުވެސް؟ ޖޫރިމަނާވެސް ކުރަންވާނު.... ވަކި ބަޔަކު ވީމަ ވަކިގޮތެއް... އުސޫލާ ހިލާފު ވީމަ ގޮއް ރީނގުލަކަސް އަދަބު ލިބެންޖެހޭނެ..\nމެއި 8, 2021 09:22\nވަގުން ހިމާޔަތް ކުރަން މަގުމައްޗައް ނިކުމެެެއުޅުނުއިރު ބޭފުޅުން ތިއްބެވީ އަވަހާރަފުޅު ގަތޯ؟


Abdullah shaahidh kurehvi dhathurufulhuthakuge thafseeleh nulibunu...\nއަބްދުﷲ ޝާހިދު ކުރެއްވި ދަތުރުފުޅުތަކުގެ ތަފްސީލެއް ނުލިބުނު: ޝިޔާމް\n4 މަސް, 1 ހަފްތާ,4ދުވަސް, 12 ގަޑި, 48 މިނެޓް, 14 ސިކުންތު ކުރިން 766 1 ފާތިމަތު ރިފާއަތު\nފޮރިން މިނިސްޓަރު އަބްދުﷲ ޝާހިދު މި އަދާއި ހަމައަށް 17 ގައުމަކަށް 28 ދަތުރެއްކުރައްވާފައިވާތީ އެ ދަތުރުތަކަށް ޖުމްލަ ހޭދަވީ ޙަރަދާއި ގުޅޭގޮތުން ނައިފަރު ދާއިރާގެ މެމްބަރު އަހުމަދު ޝިޔާމް ކުރެއްވި ސުވާލަށް ވަޒީރަށް މަޖިލިހުގައި ޖާބުދާރިވެވަޑައިގަތުމަށް ދަތިފުޅުވެއްޖެއެވެ.\nރައްޔިތުންގެ މަޖިލިހަށް ފޮރިން މިނިސްޓަރ އަބްދުﷲ ޝާހިދު ހާޒިރުކޮށް މެމްބަރުންނަށް ސުވާލު ކުރުމުގެ ފުރުސަތު ރިޔާސަތުން ހުޅުވުމާއެކު ނައިފަރު ދާއިރާގެ މެމްބަރު ޝިޔާމް ވަނީ ޚާރިޖީ ވަޒީރަށް ސުވާލުތަކެއް އަމާޒުކުރައްވާފައެވެ.\nއެގޮތުން މެމްބަރު ވަނީ ސަރުކާރަށް ނުވަ މަސްވެގެންދާއިރު މިހާތަނަށް ސަތާރަ ގައުމަކަށް އަށާވީސް ދަތުރެއް ޝާހިދު ކުރައްވާފައިވާތީ އެ ދަތުރުތަކަށް ހޭދަވީ ޖުމްލަ ޚަރަދާއި އަދި އަށާވީސް ދަތުރެއް ކުރައްވާފައިވާ އިރު ޗައިނާއަށް ޒިޔާރަތްކުރައްވާފައި ނުވަނީ ކީއްވެގެންތޯ އައްސަވާފައެވެ.\nމެމްބަރުގެ ސުވާލަށް ޖަވާބު ދެއްވުމުގެ ބަދަލުގައި ވަޒީރު ވިދާޅުވީ މަޖިލިހުގެ ހިންގާ ގަވާއިދުގެ ފަސްދޮޅަސް ފަސް ވަނަ މާއްދާގެ ( ބ ) ގައި ބަޔާން ކޮށްފައިވާ ގޮތުގެ މަތިން ވަކިވަކި ގައުމުތަކާ ގުޅޭގޮތުން ސުވާލު އަމާޒު ނުކުރުމަށެވެ.\nވަޒީރުގެ ޖަވާބުދާރީވެވޑައިގަތުން މިފަދަ ގޮތެއްގައި ހުންނެވި އިރު މަޖިލިހުގެ ރައިސް ނަޝީދު ވަނީ މެމްބަރު ޝިޔާމްއަށް މަޖިލިހުގެ ހިންގާ ގަވާއިދުގެ ފަސްދޮޅަސް ވަނަ މާއްދާގެ ( ބ ) ގައި ބަޔާން ކޮށްފައިވާ ނުކުތާތަކަށް އަލިއަޅުއްވާ ވާހަކަ ދައްކަވާފައެވެ.\nއެގޮތުން ނަޝީދު ވިދާޅުވީ އެ މާއްދާގައި ބަޔާން ކޮށްފައިވަނީ ވަޒީރުންނާއި ކުރައްވަންނުޖެހޭ ސުވާލާއި އާންމު ކޮށް ޝާޢިއު ކޮށްފައިވާ މައުލޫމާތެއް ހޯދުމަށް މަޖިލިހުގައި ވަޒީރުންގެ ވަގުތު ނަންގަވާނުލެއްވުމަށް ކަމަށެވެ.\nއަދި ދައުލަތުގެ ޚަރާދާއި އަދި ލިބޭ ފައިސާގެ މައުލޫމާތުތައް އަންނަނީ ޝާޢިއުކުރަމުން ކަމަށާއި އެހެންކަމުން ދައުލަތުގެ ޙަރަދުގެ މައުލޫމާތުތައް ވަޒީރުން ހާޒިރު ކޮށްގެން ނުކުރުމަށް ނަޝީދު ވަނީ އެދިވަޑައިގެންފައެވެ.\nޝާހިދުގެ ދަތުރުފުޅުތަކުން އެއްވެސް ނަތީޖާއެއް ނުފެންނަ ކަމަށް ބުނެ އިދިކޮޅު ފަރާތްތަކުގެ ފާޑުކިޔުންތައްވެސް ދަނީ ސަރުކާރަށް އަމާޒުވަމުންކަން ފާހަގަކޮށްލެވެއެވެ.\nފޮރިން މިނިސްޓަރ އަބްދުﷲ ޝާހިދު ދަތުރުފުޅު\nފޮރިން މިނިސްޓަރ އަބްދުﷲ ޝާހިދު މިއަދު މަޖިލީހުގައި – ފޮޓޯ: މަޖިލިސް 31 ޖުލައި 2019 - 16:59\nކުރީގެ ރައީސް އަބްދުﷲ ޔާމިންގެ ވެރިކަމުގައި ސިޔާސީ ގުޅުން ކަނޑާލި ޤަތަރާއި އެކު ސިޔާސީ ގުޅުން ގާއިމް ކުރަން މިސަރުކާރުން ކުރާ މަސައްކަތެއް އޮތްނަމަ އެކަން ސާފުކޮށްދިނުމަށް ރައްޔިތުންގެ މަޖިލީހުގެ ކާށިދޫ ދާއިރާގެ މެންބަރު އަބްދުﷲ ޖާބިރު މަޖިލީހުގެ މިއަދުގެ ޖަލްސާގައި ތަކުރާރުކޮށް ސުވާލު ކުރެއްވުމުން ވެސް އެސުވާލަށް ސީދާ ޖަވާބެއް ދެއްވުމުގެ ބަދަލުގައި ފޮރިން މިނިސްޓަރ އަބްދުﷲ ޝާހިދު، ސުވާލުގެ ޖަވާބާއި ނުގުޅޭ ގިނަ ވާހަކަތަކެއް ދައްކަވައިފިއެވެ. ޖާބިރު ސުވާލު ކުރެއްވުމުން ޝާހިދު މިއަދު ފުރަތަމަ ދެއްކެވީ ގުޅުންތައް ކަނޑާލުމުން ލިބޭނެ ގެއްލުންތަކާއި "އަޅާނެ ވޭންތަކުގެ ވާހަކައެވެ." ޖަވާބު ލިބިވަޑައިނުގަތުމުން ޖާބިރު ވަނީ ދެވަނަ ފަހަރަށް ވެސް ސުވާލު ކުރައްވާފައެވެ. ދެވަނަ ފަހަރަށް ޖާބިރު ސުވާލު ކުރެއްވުމުން ޝާހިދު ވިދާޅުވީ ޤަތަރާއި އެކު ވެސް އަދި އެހެން ގައުމުތަކާއި އެކު ވެސް ގުޅުން ބަދަހިކުރުމަށް ބާއްވަން ޖެހޭ ބައްދަލުވުންތައް ބާއްވާ ކުރަން ޖެހޭ ދިރާސާތައް ކުރަމުން ގެންދާ ކަމަށެވެ. "މިކަންކަން އަޅުގަނޑުމެން ކުރިއަށް ގެންދާނީ ދިވެހިރައްޔިތުންގެ އެންމެ މަތީ މަސްލަހަތުތައް ހިމާޔަތްކޮށް، މިދިވެހި ރާއްޖެ އަށް އެންމެ ފައިދާ ހުރި ގޮތައް. އެނޫން ގޮތަކަށް އަޅުގަނޑުމެން މިއިން އެއްވެސް ކަމެއް ނުކުރާނަން." ޝާހިދު ވިދާޅުވިއެވެ. ޤަތަރާއި އެކު ސިޔާސީ ގުޅުން ގާއިމް ކުރެވޭނެ ތާރީޚެއް ވިދާޅުވެދެއްވުމަށް ތިމަރަފުށީ ދާއިރާގެ މެންބަރު އަބްދުﷲ ރިޔާޒް އެދިވަޑައިގަތުމުން މިނިސްޓަރ ޝާހިދު ވިދާޅުވީ ޤަތަރާއި އެކު ސިޔާސީ ގުޅުން ގާއިމް ކުރެވޭނެ ތާރީޚެއް ދަންނަވަން ދަތި ކަމަށެވެ. ޤަތަރާއި އެކު ސިޔާސީ ގުޅުން ގާއިމް ކުރުމަކީ ރައީސުލްޖުމްހޫރިއްޔާ އިބްރާހިމް މުހައްމަދު ޞާލިހްގެ ރިޔާސީ ވައުދެކެވެ. ނަމަވެސް އެމަނިކުފާނުގެ ސަރުކާރަށް ނުވަ މަސް ދުވަސް ވެގެން ދިޔައިރު އަދިވެސް ޤަތަރާއި އެކު ސިޔާސީ ގުޅުން ގާއިމް ކުރައްވާފައެއް ނުވެއެވެ. އަދި ޤަތަރާއި އެކު ސިޔާސީ ގުޅުން ގާއިމް ކުރަން ކުރައްވާ މަސައްކަތެއްގެ ތަފްސީލެއް ވެސް ސަރުކާރުން ހާމައެއް ނުކުރައްވައެވެ.


Kuni ukaa nuklumun Male hiyaa 1 gai fulha alahaifi!\nކުނި އުކާ ނުލުމުން މާލެހިޔާ 1 ގައި ފުޅަ އަޅައިފި!\nމާލޭ ހިޔާގައި ވަންނަށް ދޮރުމައްޗަށް ބޭރުވެފައިވާ ފުޅަތައް -- ފޮޓޯ އަވަސް\nމާލޭހިޔާގެ އެއް ނަމްބަރު ޕްލެޓް އިމާރާތަށް ވަންނަ ދޮރުމައްޗަށް ޖަމާކޮށްފައި ހުރި ކުނިވާ ޒާތާތުގެ ކުނިތައް ގިނަވެ އެ ކުނިތަކުގައި ފުޅަ އަޅައި ފްލެޓާއި އެ ސަރައްހަދުގައި އުޅޭ އަވަށްޓެރިންނަށް އުނދަގުލާ ކުރިމަތިވެއްޖެ އެވެ.\nގަލޮޅު ވިލީފުލުހާ ގުޅިފައިވާ އެ ފްލެޓް އިމާރާތަށް ވަނުމަށް ވިލީ ފުލުހުގެ ފުރަގަހަށް ވާގޮތަށް ހުންނަ ގޭޓް ކައިރިއަށް ޖަމާ ކޮށްފައިވާ ކުނިތަކުގައި ގިނަ އަދަދަކަށް ފުޅަ އަޅައި ސަރަހައްދަށް ފެތުރޭން ފަށާފައިވާތީ ފްލެޓް އިމާރާތުގައި ދިރިއުޅޭ ބައެއް ފަރާތްޔަކުން ވަނީ އެ ޝަކުވާ އުފުލާފަ އެވެ.\nއަވަސްގެ ނޫސްވެރިން މިއަދު މެންދުރު އެ ސަރަހައްދަށް ދިޔައިރު ވެސް ކުނިވެފައިވާ އެ ކުނިތަކުގައި އަޅާފައިވާ ފުޅަތައް ބޭރު ފެތުރިފައިވާ ވެއެވެ. ފްލެޓް އިމާރާތުގެ އެތެރޭގައި ބޮޑު ބަޔަކަށް ވެސް ފުޅަތައް ފެތުރިފަ އެވެ.\nފްލެޓްގެ އެ އިމާރާތުގައި ދިރި އުޅޭ ބައެއް ފަރާތްތަކުން ވަނީ އަވަސް އާ ވާހަކަ ދައްކާފަ އެވެ. ބައެއް ގޭބިސީގައި ދިރިއުޅޭ މީހުން ބުނީ، ކުނިތަކުގައި ފުޅަ އަޅައި ފުޅަ ބޭރުވީ ކުނިވާ ޒާތުގެ އެއްޗެއްހި އެއްތަނަކަށް ފުނިކޮށް އެ ނުނަގައި ގިނަ ދުވަސްތަކެއް ވުމުގެ ސަބަބުން ކަމަށެވެ.\n"މިތަނުން ކުނި ނުނަގާތާ ޒަމާންތަކެއް ވެއްޖެ، އިމާރާތުގެ ދެވަނަ ބުރިން ފެށިގެން ތިރީގައި ފުޅަތައް އެބައޮތް ފެތުރިފައި. އަދި ކުނިވެފައިވާ ތަކެތީގެ ސަބަބުން ވަނީ ވަރަށް ބޮޑަށް ވަސް ނުބައިވެފައި،" ފެލްޓްގައި ދިރިއުޅޭ މީހަކު ނޫހުގައި ނަން ނުޖަހާ ގޮތަށް ބުންޏެވެ.\nއެއް ގޭބިސީއަކުން ވާހަކަ ދެއްކި މީހަކު މިއަދު ބުނި ގޮތުގައި އެ ފްލެޓްގެ ކުނި ޖަމާ ކުރަން ހާއްސަ ކޮށްފައިވާ އެތަނުން ކުނި ނުނަގާ ގިނަ ދުވަސްވެފައިވާތީ އެކަން މާލޭ ސިޓީ ކައުންސިލަށާއި ފުލުހުންގެ ސަމާލުކަމަށް ގެނެސްފައިވާ ކަމަށެވެ. އަވަސްގެ ނޫސްވެރިން މިއަދު އެ ސަރަހައްދަށް ދިޔައިރު އެ ސަރަހައްދުގައި ފުލުހުން ވެސް ތިއްބެވެ. -- މާލޭ ހިޔާ ފްލެޓްތައް ބަލަހައްޓަން ސިޓީ ކައުންސިލުން ހަވާލުކޮށްފައި އޮނަނީ އަމިއްލަ ފަރާތަކާ އެވެ. އެ ސަރަހައްދަށް ހާއްސަ ނެއިބާހުޑް ޕޮލިސްވެސް އޮވެއެވެ.\nމިކަމާ ގުޅިގެން ސިޓީ ކައުންސިލްގެ ބަހެއް ހޯދަން އެ ކައުންސިގެ އިދާރާ އަށާއި މާލޭ ސިޓީގެ ޑެޕިއުޓީ މޭޔަރުގެ ފޯނަށް ވެސް އަވަސް އިން ގުޅި އެވެ. ނަމަވެސް ގުޅޭ ގޮތެއް ނުވި އެވެ.\nފްލެޓްގެ އެއިމާރާތުގެ ބައެއް ހިސާބުތަކާއި ބައެއް ފްލޯތަކުގެ ގޭބިސީތަކުގެ މީހުން މިހާރު ވަނީ ބޮޑު ބަޔަކުން ފުޅަ ސާފުކޮށްފަ އެވެ. އެހެންނަމަވެސް އަދިވެސް އެއްކޮށް ފުޅަތައް ސާފު ނުވެ އެވެ.\nމޯލްޑިވްސް ޕޮލިސް ސާވިސް ހައުސިން މިނިސްޓްރީ މާލޭ ސިޓީ


Raees Solih ge sarukaareh nuhingaa, javaabudhaaree kuruvanjehey: MP Jabir\nކާށިދޫ ދާއިރާގެ މެމްބަރު އަބްދުﷲ ޖާބިރު-- ފައިލް ފޮޓޯ\nރައީސް ސޯލިހުގެ ސަރުކާރެއް ނުހިނގާ، ޖަވާބުދާރީ ކުރުވަންޖެހޭ: ޖާބިރު\nރައީސުލްޖުމްހޫރިއްޔާ އިބްރާހީމް މުހައްމަދު ސޯލިހުގެ ސަރުކާރު ހިނގަމުން ނުދާ ކަމަށާއި ސަރުކާރު ޖަވާބުދާރީ ކުރަން ޖެހޭ ކަމަށް ރައްޔިތުންގެ މަޖިލީހުގެ ކާށިދޫ ދާއިރާގެ މެމްބަރު އަބްދުﷲ ޖާބިރު ވިދާޅުވެއްޖެ އެވެ.\nޖާބިރު މިހެން ވިދާޅުވީ މިއަދު ބޭއްވި ރައްޔިތުންގެ މަޖިލީހުގެ ޖަލްސާގައި މަޖިލީހުގެ ދާއިމީ ކޮމެޓީތައް ކަނޑައެޅުމަށް މަޖިލީހުގެ ތަޅުމުގައި ބަހުސް ކުރައްވަމުންނެވެ.\nޖާބިރު ވިދާޅުވީ ރައީސް ސޯލިހުގެ ސަރުކާރު ނުހިނގާ ކަމަށާއި ސަރުކާރު ޖަވާބުދާރީ ކުރުމަށް މަޖިލީހުން މަސައްކަތް ކުރަން ޖެހޭ ކަމަށެވެ. އެގޮތުން މަޖިލީހުގެ ދާއިމީ ކޮމެޓީތަކަށް މެމްބަރުން ކަނޑައަޅާއިރު، ވެރިކަން ކުރާ އެމްޑީޕީގެ މެމްބަރުންނަށް ކޮމެޓީގެ މެޖޯރިޓީ ދީފި ނަމަ ސަރުކާރު ޖަވާބުދާރީ ކުރުމަށް ދަތިތަކެއް ކުރިމަތިވާނެ ކަމެވެ.\nރައީސް ސޯލިހުގެ ސަރުކާރާ ދެކޮޅަށް ޖާބިރު ވާހަކަ ދެއްކުމާއެކު މަޖިލީހުގެ ތަޅުމުގައި މަރަދޫ ދާއިރާގެ މެމްބަރު އިބްރާހީމް ޝަރީފް އާ ދެމެދު ބަހުގެ ހަމަލާތަކެއް ބަދަލު ކުރެވިގެން ދިޔައެވެ. އަދި ޖާބިރު ވަނީ ޝަރީފު ސިކުނޑީގެ މައްސަލައެއް އުޅޭނަމަ ހޮސްޕިޓަލުން ފަރުވާ ދިނުމަށް ވެސްގޮވާލައްވާފަ އެވެ.\nމިހާރު ހިނގަމުންދާ 19 ވަނަ މަޖިލީހުގެ ސާފު މެޖޯރިޓީ ސަރުކާރު ހިންގާ އެމްޑީޕީއަށް ލިބިފައިވާއިރު، ޖާބިރަކީ އަމިއްލަ ގޮތުން މަޖިލިސް އިންތިހާބުގައި ކާށިދޫ ދާއިރާއަށް ވާދަކުރައްވައި، އިންތިހާބު ކާމިޔާބު ކުރެއްވި އެމްޑީޕީގެ މެމްބަރެކެވެ. ނަމަވެސް ޖާބިރު މަޖިލީހުގައި ތަމްސީލްކުރައްވަނީ މިނިވަން މެމްބަރެއްގެ ގޮތުގަ އެވެ. އަދި ޖާބިރު ގެންދަވަނީ ސަރުކާރާއި އެމްޑީޕީއަށް ބަހުގެ ހަމަލާތައްވެސް ދެއްވަމުންނެވެ.\nމަޖިލިސް އެމްޑީޕީ ރައީސް ޞާލިޙް ސަރުކާރު\nމިހާރު ކާށިދޫއާއި ގާފަރު ގުޅާލުމުގެ މަސައްކަތް ޖާބިރު ފެށީތޯ ؟ އެއީ ވެސް ވައުދެކެވެ. އަދި މާލޭ މީހުން ވެސް ޚިދުމަތް ހޯދުމަށްޓަކައި 10 މިނެޓުން ނުވަތަ5މިނެޓުން ދެވޭނެކަމަށް ބުނެ ރައްޔިތުންނަ ވީ ވައުދު ފުއްދައި ދޭނެކަމުގެ ފޮނި އުއްމީދުގައި އެރައްޔިތުން އެބަތިބިއެވެ.


ކޮމަންޑޫ ވިޔަފާރިވެރިންނަށް މައުލޫމާތު ދިނުމުގެ ޕްރޮގްރާމެއް ކުރިއަށް ގެންގޮސްފި\nއަންގާރަ ،13 އޮކްޓޯބަރ 2020 / 13:38\nށ. ކޮމަންޑޫ ޕޮލިސް ސްޓޭޝަނުން، އެ ރަށުގައި ވިޔަފާރި ކުރާ ތަންތަނަށް ޒިޔާރަތްކޮށް މައުލޫމާތު ދިނުމުގެ ޕްރޮގްރާމެއް ކުރިއަށް ގެންގޮސްފިއެވެ.\nއެ ޕްރޮގްރާމްގައި، މިހާރަކަށް އައިސް ވިޔަފާރިކޮށް، ފައިސާ އެކައުންޓަށް ޖަމާކުރާއިރު ސައްހަ ނޫން ސްލިޕް ފޮނުވައިގެން މަކަރާއި ހީލަތުން ފައިސާ ހޯދަމުންދާ މައްސަލަތައް ހިނގަމުންދާތީ އެފަދަ ކަންކަމުން ސަލާމަތްވެ ރައްކާތެރިވުމަށް މައުލޫމާތު ދީފައިވެއެވެ.\nއެގޮތުން ފިހާރަތުން މުދާގަނެ އޮންލައިންކޮށް ފައިސާ ދައްކާނަމަ ސައްހަ އެކައުންޓުތޯއާއި ސައްހަ ސްލިޕެއްތޯ ޔަގީންކުރުމާއި ފައިސާ ޖަމާވިކަން ޔަގީންކުރުމަށް ފަހު ތަކެތި ދޫކުރުމަށް ނަސޭހަތްތެރިވެފައިވެއެވެ. އަދި މަކަރާއި ހީލަތުން ފައިސާހޯދުމަށް ކުރަމުންދާ ކަންކަމުގެ މައުލޫމާތުދީ އެފަދަ ކަންކަމުން ސަލާމަތްވެ ރައްކާތެރިވެތިބުމަށް މައުލޫމާތުދީފައިވެއެވެ.\nމީގެ އިތުރުން ވިޔަފާރިކުރާ ތަނުގެ ސަލާމަތާއި ރައްކާތރެިކަން ހުރި މިންވަރުބަލައި އިތުރަަށް ރަނގަޅު ކުރަންހުރި ކަންކަން ރަނގަޅު ކުރުމަށް ނަސޭހަތްތެރިވެފައިވެއެވެ. އަދި ފިހާރައިގެ ސަލާމަތާއި ރައްކާތެރިކަން އިތުރަށް ކަށަވަރުކުރުމަށް ސީސީޓިވީ ކެމެރާ ހަަރުކުރުމަށް އިލްތިމާސް ކޮށްފައިވެއެވެ. އަދި ވިޔަފާރި ބަންދުކޮށްފައި ދާއިރު ފިހާރައިގައި ފައިސާ ނުބެހެއްޓުމަށް ނަސޭހަތްތެރިވެފައިވެއެވެ.


SunOnline: Zuvaabu hoonuve Nasheed aai MDP leadership Adhaalatha aa dhekolhah thedhuvehjje\nޒުވާބު ހޫނުވެ ނަޝީދާއި އެމްޑީޕީގެ ލީޑަޝިޕް އަދާލަތާ ދެކޮޅަށް ތެދުވެއްޖެ\nއަދާލަތު ޕާޓީގެ ރައީސް އަދި ހޯމް މިނިސްޓަރު އިމްރާން އަބްދުﷲ އާއިއެކު މަޖިލީހުގެ ރައީސް، ރައީސް މުހައްމަދު ނަޝީދު ---\nމަޖިލީހުގައި ހިނގާ ދިޔަ މާރާމާރީ ބައްލަވާނެ ކަމަށް ހޯމް މިނިސްޓަރު އިމްރާން އަބްދުﷲ ވިދާޅުވި ވިދާޅުވުން ކުރީގެ ޖެންޑާ މިނިސްޓަރު އަދި އަދާލަތު ޕާޓީގައި ހިމެނިވަޑައިގަންނަވާ ޝިދާތާ ޝަރީފު ދިފާއު ކުރެއްވުމާ ގުޅިގެން އެމްޑީޕީގެ ލީޑަޝިޕުން އަދާލަތު ޕާޓީއާ ދެކޮޅަށް ތެދުވެ، ހޫނު ބަހުގެ ހަމަލާތަކެއް ދީފި އެވެ.\nމަޖިލީހުގައި ހިނގި މާރާމާރީ ބަލާނެ ކަމަށް ހޯމް މިނިސްޓަރު އިމްރާން އަބްދުﷲ ވިދާޅުވީ އިއްޔެ އެވެ. އެކަމާ ގުޅިގެން އެމްޑީޕީގެ ޗެއާ ޕާސަން އަދި ހެންވޭރު ހުޅަނގު ދާއިރާގެ މެމްބަރު ހަސަން ލަތީފު ވަނީ އަދާލަތު ޕާޓީ އާއި އެޕާޓިގެ ރައީސް އިމްރާން އަށް ފާޑު ވިދާޅުވެފަ އެވެ.\nއެކަމަށް ރައްދުދެއްވައި ޝިދާތާ އޭނާގެ ފޭސްބުކްގައި ކުރެއްވި ޕޯސްޓެއްގައި ވިދާޅުވީ އަދާލަތު ޕާޓީގެ ގޮނޑިއެއް މަޖިލީހުގައި ނެތަސް އަދި އަދާލަތު ޕާޓީއަކީ ކުޑަ ޕާޓީއަކަސް ކޮންމެ ފަހަރަކު ވެރިކަމަށް އަންނަން ބޭނުންވާ ވޯޓުކޮޅު ހަމަކޮށްދެނީ އަދާލަތު ޕާޓީއިން ކަމަށެވެ. އަދި އެކަން ބޮޑެތި ބިޔަ ޕާޓީތަކުން ހަނދާން ނެތިގެން އުޅުން އެއީ ހަގީގަތް ކަމަށް ޝިދާތާ ވިދާޅުވި އެވެ.\n"ޝެއިހް އިމްރާން މަޖިލީހުގައި ހިނގައި ދިޔަ ކަންކަމުގެ ތެރެއަށް ވަންނަނީ އަދާލަތު ޕާޓީގެ ރައީސްގެ ހައިސިއްޔަތަކުން ނޫން. ދާޙިލީ ވަޒީރުގެ ހައިސިއްޔަތުން. ހަވާލުކުރެވިފައިވާ ގާނޫނީ ޒިންމާ އަދާކުރަން. މަޖިލީހުގެ މެމްބަރުންކަން ކުރަން ވާނީ އަދި ބިޔަ ބޮޑު ޕާޓީގެ ޗެއާޕާސަންކަން ކުރަން ވާނީ މިވަރު ދަންނަ މީހުން." ޝިދާތާ ފޭސްބުކްގައި ލިޔުއްވާފައިވެ އެވެ.\nޝިދާތާ އެހެން ވިދާޅުވުމުން ރައީސް ނަޝީދު މިރޭ ވަނީ އެކަމާ ގުޅިގެން ޓްވީޓެއް ކުރައްވާފަ އެވެ. ވިދާޅުވީ އަދާލަތު ޕާޓީއަކީ އެމްޑީޕީގެ ކޯލިޝަން ޕާޓީއެއްގެ ގޮތުގައި ދެކޭނަމަ އެމްޑީޕީގެ ޗެއާޕާސާން ކަންކަމާ އެއްޗެއް ވިދާޅުވީމާ އެ ދެއްކެވި ވާހަކައެއް އަޑުއައްސަވާލެއްވުން ބުއްދިވެރި ކަމަށެވެ.\n"އަދާލަތު ޕާޓީއަށް އަޅުގަނޑު ފުރައިދިން ފޯމު މަދެއް ނުވާނެ. އަދި އަދާލަތު ޕާޓީގެ މުސްތަޝާރަށް މިކަން އެނގިވަޑައިގަންނަވާނެ." ޝިދާތާ ޓެގް ކުރައްވައި ރައީސް ނަޝީދު ކުރެއްވި ޓްވީޓުގައި ވިދާޅުވެފައިވެ އެވެ.\nއެމްޑީޕީގެ ނައިބު ރައީސް މުހައްމަދު ޝިފާޒް ކުރެއްވި ޓްވީޓެއްގައި ވިދާޅުވީ ކުރީގެ ރައީސް އަބްދުﷲ ޔާމީންގެ ވެރިކަން ނިމުމަކަށް ގެންނަން އެމްޑީޕީއިން ބުރަ މަސައްކަތެއް ކުރި ކަމަށެވެ. އެކަމުން އެނގެންވީ ހަގީގަތަކީ އެމްޑީޕީއަށް އަމާޒުކޮށް އެއްޗެއް ބުނާއިރު ހަ ފަހަރު ވިސްނަން ޖެހޭނެކަން ކަމަށް ޝިފާޒް ވިދާޅުވި އެވެ.\n"ގައުމަށްޓަކައި އެމްޑީޕީ ކުރަމުންދާ ބުރަ މަސައްކަތް އެއްވެސް ބޭފުކަށް އޮޅިގެން ނުވާނެ." އެމްޑީޕީގެ ނައިބު ރައީސް ޝިފާޒް ވިދާޅުވި އެވެ.\nމިވެރިކަން ގެނެސްފައި ވަނީ ހަތަރު ޕާޓީއަކުން ކޯލިޝަން ހަދައިގެންނެވެ. އެއީ އެމްޑީޕީ، ޖުމްހޫރީ ޕާޓީ އަދި އަދާލަތުގެ އިތުރުން އެމްއާރުއެމް އެވެ. ކެބިނެޓާއި ސިޔާސީ މަގާމުތައް އަދި ސަރުކާރު ކުންފުނިތަކުގެ މަގާމުތައް ބަހާފައި ވަނީ ކެމްޕޭން ތެރޭގައި ޕާޓީތަކުގެ މެދުގައި ވެފައިވާ އެއްބަސްވުމަކާ އެއްގޮތަށެވެ.\nނަމަވެސް މިފަހުން ޕާޓީތަކުގެ މެދުގައި ކޮންމެވެސް ވަރެއްގެ ނުތަނަވަސްކަމެއް އުފެދިފައިވެ އެވެ. އަދި އެމްޑީޕީގެ ބައެއް މަޖިލިސް މެންބަރުން ގެންދަވަނީ ކޯލިޝަން ނިމުމަކަށް ގެންނެސް، އެހެން ޕާޓީތަކުގެ މިނިސްޓަރުން ވަކި ކުރަން ވެސް ގޮވާލައްވަމުންނެވެ.\nއިންތިހާބަށް ކުރިމަތިލި ފަސް ކެންޑިޑޭޓެއްގެ ނަން އުނިކޮށްފި


Statue Of Liberty Ah Mifaharu Ery Dhefai Nei Anheneh! - Vaguthu\nސްޓެޗޫ އޮފް ލިބަރޓީއަށް މިފަހަރު އެރީ ދެފައި ނެތް އަންހެނެއް!\nސްޓެޗޫ އޮފް ލިބަރޓީ އަކީ 93 މީޓަރު (305.1 ފޫޓު) އުސް ބުދެކެވެ. އެމެރިކާގެ ނިއު ޔޯކުގައި ހުންނަ މި ސްޓެޗޫއަށް ގިނަ ބަޔަކު އަރާ ފައިބާ ހަދައެވެ. އެ ބުދުގެ އެތެރޭގައި ސިޑިތަކެއް ހުރެއެވެ. އެހެން ކަމުން ބުދުގެ އެންމެ އުހަށް އެރުމަކީ އާދައިގެ އިންސާނަކަށް ކުރެވިދާނެ ކަމެކެވެ.\nނަމަވެސް މިއީ އެކްސިޑެންޓެއްގައި ދެފައި ބުރިވެފައިވާ އަންހެނަކު އެ ސްޓެޗޫއަށް އެރި ވާހަކައެވެ. އުމުރުން 26 އަހަރުގެ ދަރިވަރު، މޭންޑީ ހޯވަތްގެ ދެފައި ބުރިވީ 2014 ވަނަ އަހަރުގެ ޖުލައި މަހުގެ ތެރޭގައި ރޭލެއްގައި ޖެހި ހިނގައިދިޔަ އެކްސިޑެންޓެއްގައެވެ. ނަބްރާސްކާގައި ހިނގައިދިޔަ އެ އެކްސިޑެންޓުގައި އޭނާގެ އުނަގަނޑާ ހިސާބުން ދެފައި ބުރި ކުރަން ޖެހުނެވެ.\nއެހާދިސާއަށްފަހު އޭނާގެ ދިރިއުޅުމުގައި އެތައް ގޮންޖެހުންތަކަކާ ކުރިމަތިލާން ޖެހުނެވެ. ނަމަވެސް ހިތްވަރަށް ގުޑުމެއް ނުގެނެސް ކުޅެދޭ މީހުންނަށްވެސް ނުކުރެވޭނެ ފަދަ ކަންކަން ކުރުމަށް އޭނާ އަޒުމު ކަނޑައެޅިއެވެ. އެގޮތުން ސްޓެޗޫ އޮފް ލިބަރޓީއަށް އަރަން ނިންމީ އެ ސަބަބަށްޓަކައެވެ. އެ ސްޓެޗޫގެ އެންމެ މައްޗަށް އަރާފައިވަނީ ހަމައެކަނި އޭނާގެ އަތުގެ ބޭނުން ކޮށްގެންނެވެ.\nއެ ބުދުގެ އެންމެ އުހުގައި ހުންނަ ތާޖާ ހަމައަށް އޭނާ އެރިއެވެ. އޭނާ ބުނެފައިވާ ތަންތަނަށް އަރައި ހަލަބޮލިވެ އުޅުމަކީ ކަންކަމާމެދު ވިސްނައި ސްޓްރެސް ވުމުން ދުރުހެލިވާ ކަމެކެވެ. އެކްސިޑެންޓަށް ފަހު އޭނާއަކީ ސްޓްރެސްވުމުގެ ސަބަބުން "ޕީޓީއެސްޑީ" ހުންނަ މީހެކެވެ.\nއޮކްޓޯބަރ 19, 2019 20:53\nލަމް އަށް ވެސްތިފަދަ ހިތްވަރެއް ލިބޭނަމަ ދޯ!\nގަސްދުގާބަޔަކު ލަމް ބާކީ ނުކުރިނަމަ ދޯ!\nއެއިރުން އެރުނީސްދޯ ވަރަށް މައްޗަށް!\nއެކަމް ލަމް ޑިޕުރެސް އަށް ނުދިޔަނަމަދޯ!\nމިހާރު ގަބޫލްކުރަން ދަތި މީހުން ބުނާއެއްޗިހި!\nތެދުވެރި އިހުލާސްތެރި މީހުން ނުތިބޭނެ ކަމަށް އަބަދުވެސް ހިތުގަ ވޭ!\nއެހެންވެ އެއްވެސް ކަމެއް ނުކުރެވިގެން މިއުޅެނީ!\nއޮކްޓޯބަރ 20, 2019 05:11\nދެރަނުވޭ އިންޝާ ﷲ ރަނގަޅުވާނެ ހުރިހާ ކަމެއްވެސް އަދި ލަމް☹♥♥♥މާތްﷲ އެމީހަކަށް ނުއުފުލެވޭ ވަރު ބުރައެއްނުޖައްސަވާނެ...އަހަރެންގެހެޔޮ ދުޢާ އަބަދުވެސް ލަމްއާއި އެކު..\nއޮކްޓޯބަރ 20, 2019 08:52\nއޮކްޓޯބަރ 19, 2019 22:35\nމި ކޮން ލަމްއެއްބާ...


Raiyy card akaa ekuves Chelsea in Liverpool hifahattaifi - One Online\nމިރޭ ލީގުގައި ޗެލްސީއާއި ލިވަޕޫލް ވާދަކުރި މެޗުގެ ތެރެއިން --- ފޮޓޯ/ ގެޓީ\nރަތް ކާޑަކާއެކުވެސް ޗެލްސީން ލިވަޕޫލް ހިފަހައްޓައިފި\nއިނގިރޭސި ޕްރިމިއާ ލީގުގައި މިރޭ ޗެލްސީން ލިވަޕޫލާ ދެކޮޅަށް ކުޅުނު މެޗު 1-1 އިން އެއްވަރުވެގެން ނިމިއްޖެއެވެ.\nޔޫރަޕުގެ ޗެމްޕިއަން ޗެލްސީން ލިވަޕޫލާ ދެކޮޅަށް މިރޭ ނުކުތީ އެންފީލްޑުގައެވެ. މެޗުގެ ފުރަތަމަ ހާފު ނިމެން ދަނިކޮށް ޗެލްސީގެ ޑިފެންޑަރު ރީސް ޖޭމްސްއަށް ދެއްކި ރަތް ކާޑާއެކު ޗެލްސީން ފަހު ހާފު އެއްކޮށް ކުޅެފައި ވަނީ ކުޅުންތެރިޔަކު މަދުކޮށެވެ. މެޗުގައި ލިވަޕޫލުން ހަމަލާތައް ގިނަކޮށް ފެނުނު ނަމަވެސް ތޯމަސް ޓުޗެލްގެ ޗެލްސީން ވަނީ ވަރުގަދައަށް ޑިފެންސް ކޮށްފައެވެ.\nމިރޭގެ މެޗަށް ނުކުތްއިރު ދެޓީމުވެސް އޮތީ މިހާތަނަށް ލީގުގައި ކުޅެފައި އޮތް ދެމެޗުން ކްލީން ޝީޓް ހޯދައި، ދެ މޮޅުވެސް ހޯދައިފައެވެ. އެހެންކަމުން މިރޭގެ މެޗުވީ ވަރުގަދަ ކުރިމަތިލުމަކަށެވެ. ލީގުގެ ތަށްޓައް ދެޓީމުންވެސް ވަރުގަދައަށް ވާދަކުރަމުންދާ އިރު، މެޗުގެ ފުރަތަމަ މިނެޓުން ފެށިގެންވެސް އެ ފޯރި ފެންނަން ފެށިއެވެ. ހޯމް ސަޕޯޓަރުން ދިޔައީ އެންފީލްޑް ގުގުމަމުންނެވެ.\nމެޗުގެ ކުރީކޮޅުގައި ދެޓީމުންވެސް ދާދި ހަމަހަމަކޮށް ފެނިގެން ގޮސްފައިވާ އިރު، ހަމަލާތަކަށް ދެކޮޅުންވެސް ދިޔައީ ފުރުސަތު ފަހިކުރަމުންނެވެ. ލިވަޕޫލްގެ އަރިމަތިން އެލެކްސެންޑްރާ އާނޯލްޑުގެ ރީތި ބޯޅަތައް ފާހަގަވެގެން ގޮސްފައިވާ އިރު، ފުރަތަމަ ކޮޅުގައި ޖޯޑަން ހެންޑަސަންއަށް މުޅިން ހުސްކޮށް ލިބުނު ފުރުސަތު އޭނާ ނަގާލިއެވެ.\nޗެލްސީން 22 ވަނަ މިނެޓުގައި ލީޑު ނެގިއެވެ. ރީސް ޖޭމްސްގެ ކޯނަރަކުން ލިވަޕޫލުގެ ގޯލްކީޕަރު އެލިސަން ބެކާގެ ބޯމަތިން ބޯޅަ ގޯލަށް އޮއްސާލީ ކައި ހަވާޓްސްއެވެ. ކައި އެ ބޯޅަ ފޮނުވާލީ ބޮލުންނެވެ. ލީޑާއެކު ޗެލްސީން ކުރިއަށް ޖެހިލިއެވެ. އެހެންނަމަވެސް އޭރުވެސް ރަނގަޅު ކޮމްބިނޭޝަން ޕާސްތައް ޖެހީ ލިވަޕޫލުންނެވެ. މުހައްމަދު ސަލާހާއި ސަޑިއޯ މާނޭ އަދި ރޮބާޓް ފިރްމީނޯގެ އެޓޭކް ލައިނުން ޗެލްސީއަށް ނުރައްކާ ކުރިއެވެ.\nފުރަތަމަ ހާފުގައި ލިވަޕޫލުގެ ފިރްމީނޯގެ ބަދަލުގައި ޑިއޭގޯ ޖޯޓާ ކުޅެން ނެރެފައިވާ އިރު، ޗެލްސީން އެންމެ ރަނގަޅަށް ކުޅެމުން ދިޔަ އެންގޯލޯ ކަންޓޭއަށްވެސް ފުރަތަމަ ހާފުގައި ވަނީ އަނިޔާވެފައެވެ. ޓުޗެލް އޭނާގެ ބަދަލުގައި ކޮވަސިޗް ކުޅެން ނެރުނީ ދެވަނަ ހާފަށެވެ.\nޗެލްސީން ގޯލަކާއެކު ހާފު ނިންމާލަން ދަނިކޮށް މެޗުގެ އޮއިވަރު ބަދަލުވީ ފުރަތަމަ ހާފުގެ ފަހު ތިން ވަރަކަށް މިނެޓުގައެވެ. ލިވަޕޫލުގެ ކޯނަރަކުން ޗެލްސީގެ އޭރިއާ ތެރެއަށް ނުރައްކާވި ބޯޅަ ޑިފެންސަށް ސާފުކޮށް ނުލެވިގެން އުޅެނިކޮށް ފުރަތަމަ ޖޯލް މަޓިޕް ފޮނުވާލުމުން ބޭރަށް ނުކުތީ ދަނޑީގައި ޖެހިފައެވެ. އޭގެ ރީބައުންސްގައި އުނދަގޫ މަގާމެއްގައި އޮވެ މާނޭ ފޮނުވާލި ބޯޅަ ޗެލްސީ ޑިފެންޑަރު ރީސް ޖޭމްސް ލައިން މަތިން ސާފުކޮށްލި ނަމަވެސް ވީއޭއާރް ބަލައި ރެފްރީ ނިންމީ، އެ ބޯޅަ ޖޭމްސް ބޭރުކޮށްލީ އަތުން ޖައްސައިގެން ކަމަށެވެ. ޖޭމްސްއަށް ރެފްރީ ސީދާ ރަތެއް ދެއްކިއެވެ.\nޖޭމްސް އަތުން ޖެއްސުމުން ލިވަޕޫލަށް ލިބުނު ޕެނަލްޓީން ސަލާހް ނަތީޖާ ހަމަހަމަކޮށް އުންމީދުގައި ފުރަތަމަ ހާފު ނިންމާލިއެވެ.\nޗެލްސީން ދެވަނަ ހާފަށް ކައި ހަވާޓްސްގެ ބަދަލުގައި ޑިފެންޑަރު ތިއާގޯ ސިލްވާ ނެރެފައިވާ އިރު، އޭނާ ވެގެން ދިޔައީ މެޗުން ޕޮއިންޓެއް ހޯދުމަށް މުހިއްމު ދައުރެއް އަދާކުރި ކުޅުންތެރިޔަކަށެވެ. ޗެލްސީން ފަހު ހާފުގައި ވަރުގަދައަށް ޑިފެންސް ކުރިއެވެ. ލިވަޕޫލުގެ ނުރައްކާތައް ޗެލްސީ ގޯލްކީޕަރު އެޑުއާޑޯ މެންޑީ މަތަކުރިތަންވެސް ފެނިގެން ދިޔައެވެ.\nދުރުން ފަބީނިއޯ ފޮނުވާލި ބާރު ހަމަލާއަކާއި ވެންޑައިކް ފޮނުވާލި ބާރު ހަމަލާއެއްވެސް މެންޑީ މަތަކޮށްފައިވާ އިރު، ސަލާހާއި މާނޭގެ ހަމަލާއެއްވެސް މެންޑީ މަތަކޮށް ބޭރުކޮށްލިއެވެ. ޗެލްސީން ލުކާކޫގެ ފިޒިކަލް ބޭނުންކޮށް ބޯޅަ ހިފަހައްޓައިގެން މަދު ކައުންޓާ އެޓޭކުތަކެއް ތަނަވަސްކުރި އިރު، އެންމެ ހުސް ފުރުސަތު ލިބުނީ ކޮވަސިޗަށެވެ. އޭނާގެ ހަމަލާ މަތަކުރީ އެލިސަން ބެކާއެވެ.\nގުޅޭ ޓެގު އިނގިރޭސި ޕްރިމިއާ ލީގު ޗެލްސީ ލިވަޕޫލް


ދަގަނޑޭ މިއީ ޤައުމީ ލެޖެންޑެއް! | Sandhaanu\nދަގަނޑޭ މިއީ ޤައުމީ ލެޖެންޑެއް!\nސެޕްޓެމްބަރ 7, 2020\nރާއްޖޭގެ ފުޓުބޯޅައިގެ ވާހަކަ އަޑު އިވޭތަނާ އެންމެ ފުރަތަމަވެސް ހިތަށް އަންނާނީ ޖަރޒީ ނަމްބަރ 7، އަލީ އަޝްފާޤް (ދަގަނޑޭ)ގެ ނަމެވެ. “އަދިވެސް ދަގަނޑޭ، އަދިވެސް ދަގަނޑޭ، ކައިރިން އައި ތިންކުޅުންތެރިން ކައިރިން ނައްޓާ ގޯލަށަ ފޮނުވާލާ…..” މިއީ މެޗްތަކުގެ ކޮމެންޓްރީއިން ދިވެހިންގެ ކަންފަތްތަކަށް ފަރިތަ ޖުމްލައެކެވެ. މުޅި ސައުތް އޭޝިޔާގެ ފުޓުބޯޅަޔަށް ބަލައިލިޔަސް ދަގަނޑޭއަކީ އެފަދަ ދެވަނައެއް ނެތް ފޯވާޑެކެވެ. ގޯލާ އެހާމެ ރައްޓެހި ކުޅުންތެރިއެކެވެ. ކޮށްޓާލާ މޮޅު ކޮށްޓުންތައް ހުއްޓުވަން ފައުލް ކުރުން ނޫން ގޮތެއް ޑިފެންޑަރުންނަށް ނުފެންނަ، ހުނަރުވެރި ކުޅުންތެރިއެކެވެ. އިއްޔެ އުމުރުން 35 އަހަރު ފުރުނު ދަގަނޑޭގެ ނަމަށް އަދިވެސް ދިވެހި ފުޓުބޯޅައި ފަނޑުވުމެއް ނެތެވެ.\nދަގަނޑޭ ވަނީ އޭނާގެ ކެރިޔަރުގައި ރާއްޖޭގެ ފެންވަރުގަޔާއި، ދުނިޔޭގެ ފެންވަރުގައި ބޮޑެތި ކާމިޔާބީތަކެއް ހޯދައިފައެވެ.\nމިގޮތުން ޤައުމީ ފެންވަރުގެ އެވޯރޑް ލިސްޓެއް އަތުރާލާނަމެވެ. ދަގަނޑޭވަނީ 10 ފަހަރު ދިވެހި ލީގުގެ ތަށި އުފުލާލައިފައެވެ. އެފްއޭކަޕް6ފަހަރު، އަދި ޕްރެޒިޑެންޓްސް ކަޕް4ފަހަރު ދަގަނޑޭ އުފުލައިލިއެވެ. މީގެ އިތުރުން ޕޯމިސް ކަފާއި ކްލަބް ވިނާސް ކަޕް ވަނީ ދެފަހަރު އުފުލާލައިފައެވެ. އަދި ޗެރިޓީ ޝީލްޑްވަނީ3ފަހަރަށް އުފުލާލައިފައެެވެ.\nއިންޑިވިޖުުއަލް އެވޯޑް ލިސްޓުގައި ދަގަނޑޭ އުދުހެނީ އަދި މާ މަތީގައެވެ. އޭނާއަކީ މިހާތަނަށް ސާފް ޗެމްޕިއަން ޝިޕްގައި އެންމެ ގިނަ ގޯލްޖެހި ރެކޯޑް އޮތް ކުޅުންތެރިޔާއެވެ.އޭނާ ވަނީ ހަވީރު ރަން ބޫޓު، އަދި ސީޒަން ޓޮޕް ސްކޯރަރގެ މަޤާމު7ފަހަރު ކާމިޔާބު ކޮށްފައެެވެ. އަދި އޭނާއަކީ އައި.އެފް.އެފް.އެހް.އެސް ގެ 2013 ވަނަ އަހަރުގެ ދުނިޔެއިން ދެވަނައަށް ހޮވުނު ޓޮޕް ސްކޯރާއެވެ. އޭނާ ވަނީ ސާފް ޗެމްޕިއަންޝިޕްގެ ޓޮޕް ސްކޯރަރ ކަމާއި، އޭޝިޔާގެ ގަދަ 10 ކުޅުންތެރިންގެ ލިސްޓުގައި2ފަހަރަށް ހިމެނިފައެވެ. ހަމަ އެހެންމެ އޭނާއަކީ 2009 ވަނަ އަހަރު ސައުތް އޭޝިޔާގެ ސަޕޯޓަރުންގެ މެދުގައި އެންމެ މަޝްހޫރު ކުޅުންތެރިޔާއެވެ.\nހަމައެހެންމެ އޭނާއަކީ ޖުމްލަ 464 ގޯލާއިއެކު ރާއްޖޭގެ ތާރީޚުގައި ވެސް އެންމެ ގިނަ ގޯލް ކާމިޔާބުކުރި ކުޅުންތެރިޔާއެވެ. އޭނާ ވަނީ ޤައުމީ ޓީމަށް އެކެނިވެސް 53 ގޯލު ކާމިޔާބު ކޮށްދީފައެވެ. އޭނާއަކީ އޭއެފްސީ ކަޕްގެ ރާއްޖޭގެ ޓޮޕް ސްކޯރާއެވެ. އަދި އޭނާއަކީ ބޭރު ކްލަބެއްގައި ކުޅެ، ކެޕްޓަންކަން ކޮށް ތަށްޓެއް އުފުލާލި ރާއްޖޭގެ ފުރަތަމަ ކުޅުންތެރިޔާއެވެ. އޭނާ ވަނީ 18 އަހަަރުގައި ޤައުމީ ޓީމަށް ހެޓްރިކް ހަދައިދީފައެވެ. އަދި ސާފް ޗެމްޕިއަންޝިޕާއި އޭއެފްސީ ކަޕްގެ ޝަރަފުވެރި މަޤާމުތަކެއް އޭނާވަނީ ހޯދައިފައެވެ.\nކޮޅުން ނުލާވަރަށްވެސް ދަގަނޑޭގެ ކާމިޔާބީތައް ލިސްޓު ކޮށްލެވިދާނެއެވެ. އެއީ މިޤައުމުގެ ކުޅިވަރުގެ ފަޚުރެކެވެ. ޤައުމުގެ ގިނަ ބައެއްގެ ލޯބި ހޯދި ފިސާރި ދަރިއެކެވެ. ދިވެހި ޖައްވުގައި ދަގަނޑޭގެ ނަން ފިލައިގެން ނުދާނެއެވެ. އެއީ ހަމަ ޤައުމީ ލެޖެންޑެކެވެ!\nހިޔާލު ދެއްވާ ކެންސަލް\nމިތަނުގައި ހިޔާލު ލިޔުއްވާ\nއީމެއިލް އެޑްރެސް ޖައްސަވާ\nއީމެއިލް ސޭވް ކުރައްވާ، ދެންފަހަރަކު ކޮމެންޓްކުރަން!\nފޮޓޯއަކާ ހެދި އިންޑިއާގެ ހިންދޫން ޝާހު ރުޚު ޚާނާ ދެކޮޅަށް އަޑު އުފުލަން ފަށައިފި\nދުނިޔެ މުޙައްމަދު ސަޢީދު - ސެޕްޓެމްބަރ 23, 2021 0\nޕާކިސްތާނުގެ މިހާރުގެ ބޮޑު ވަޒީރު އަދި ކުރިން މުޅި ދުނިޔެއަށް މަޝްހޫރު ކުރިކެޓު ކުޅުންތެރިޔާ ޢިމްރާން ޚާނާއެކު އިންޑިއާގެ މަޝްހޫރު އަދި ހުނަރުވެރި ފިލްމީ ތަރި ޝާހު ރުޚު ޚާން ނަގާފައިވާ ފޮޓޯއެއް...\nއައްޑޫ މާރާމާރީ: ހައްޔަރުކުރި މީހާ ޝަރީއަތް ނިމެންދެން ބަންދަށް\nރާއްޖެ އަހުމަދު ނަސީރު - ސެޕްޓެމްބަރ 23, 2021 0\nމިދިޔަ ހުކުރު ދުވަހު އައްޑޫ ސިޓީ ހިތަދޫގައި ތޫނު އެއްޗަކުން ހަމަލާދީ މީހަކު ޒަހަމްކޮށްލި މައްސަލައިގެ ތުހުމަތުގައި ހައްޔަރުކުރި މީހާ ޝަރީއަށް ނިމެންދެން ބަންދުކޮށްފިއެވެ. ފުލުހުން ބުނީ މި މައްސަލައާއި ގުޅިގެން ކޯޓު އަމުރެއްގެދަށުން...\nކޫއްޑޫ އެއާޕޯޓުން އަތުލައިގަތް ގިނަ އަދަދެއްގެ ބަނގުރާ ނައްތާލައިފި\nރާއްޖެ ފާތިމަތު މުހައްދު - ސެޕްޓެމްބަރ 23, 2021 0\nގއ ކޫއްޑޫ އެއާޕޯޓުން އަތުލައިގަތައް ގިނަ އަދަދެއްގެ ބަނގުރާ ނައްތާލައިފިއެވެ. ފުލުހުން ބުނީ ނައްތާލާފައިވަނީ އެއަތޮޅު ވިލިނގިލީ ޕޮލިސް ސްޓޭޝަނުގެ ބެލުމުގެ ދަށުގައި މަސްތުވާތަކެތިކަމަށާ މި ތަކެއްޗަކީ އެކިފަހަރު މަތިން ގއ.ކޫއްޑޫ އެއާޕޯޓަށް ފުރަންދިޔަ...\nSandhaanu was the most outspoken voice against the totalitarianism regime in the Maldives that suppressed the people's democracy. Sandhaanu withstood against every adversity with determination. The regime could not silence the voice and avoid the first multi-party elections held in 2008, even though the entire team was subjected to life imprisonment. Sandhaanu stands for justice and equality in the society\nContact us: [email protected] | +960 9559967\n© Since 2000 Copyright© - All rights reserved. | Sandhaanu.today


3 Rasheh Gai Council Idhaaraathakeh Imaaraiy Kuran Ninmaifi - Vaguthu\nތިން ރަށެއްގައި ކައުންސިލް އިދާރާތަކެއް އިމާރާތް ކުރަން ނިންމައިފި\nތ.މަޑިފުށި، ކ.ހުރާ އަދި ޅ.ނައިފަރު ކައުންސިލް އިދާރާގެ އައު އިމާރާތްތައް އަޅަން ފިނޭންސް މިނިސްޓްރީން އިއުލާން ކޮށްފިއެވެ.\nމި މަސައްކަތަށް ޝަރުތުހަމަވާ ފަރާތެއް ހޯދުމުގެ ކަންތައް ކުރިޔަށް ގެންދެވޭނީ ނޭޝަނަލް ކޮމްޕެޓިޓިވް ބިޑިންގ (އެން.ސީ.ބީ) އުސޫލުގެ މަތިން ކަމަށް ފިނޭންސް މިނިސްޓްރީން ވިދާޅުވެއެވެ. މިކަމަށް ކުރިމަތިލާ ފަރާތްތަކުގައި ހުންނަންޖެހޭ ޝަރުޠުތަކާއި އިވެލުއޭޓްކުރެވޭ ކްރައިޓީރިއާ ބީލަން ފޮތުގައި ބަޔާންކޮށްފައިވެއެވެ.\nކޮންމެ ބީލަމެއްގައި ބައިވެރިވުމަށް -/500 (ފަސްސަތޭކަ) ދިވެހި ރުފިޔާގެ ނަން-ރިފަންޑަބަލް ރަޖިސްޓްރޭޝަން ފީއެއް ދައްކަވަންޖެހޭނެއެވެ. ފައިސާ ބަލައިގަންނާނީ މިއަދުން ފެށިގެން2އޮކްޓޯބަރ އާއި ހަމައަށެވެ.\nމި މަސައްކަތްތަކާއި ބެހޭ އެންމެހައި ލިޔެކިޔުންތައް 29 އޮގަސްޓް 2019 އިން ފެށިގެން ސޮފްޓްކޮޕީ ފޯރމެޓުގައި ފިނޭންސް މިނިސްޓްރީގެ ވެބްސައިޓް އިން ޑައުންލޯޑް ކުރެވެން ހުންނާނެއެވެ.\nބިޑް ސެކިއުރިޓީ ދިވެހި ރުފިޔާއިން ނުވަތަ އެ އަދަދާ އެއްވަރެއްގެ އަދަދެއް ޔޫ.އެސް.ޑޮލަރުން ހުށަހެޅިދާނެވެ. ބިޑް ސެކިޔުރިޓީގެ މުއްދަތަކީ ބިޑް ހުޅުވާ ތާރީޚުން ފެށިގެން 148 ދުވަހެވެ. ބިޑް ސެކިއުރިޓީގެ ގޮތުގައި 31000 ރުފިޔާ ދައްކަން ޖެހޭނެއެވެ.\nބީލަން ހުޅުވުން އޮންނާނީ3އޮކްޓޫބަރު 2019 ވާ ބުރާސްފަތި ދުވަހުގެ 11:00 ގައި ފިނޭންސް މިނިސްޓްރީގައި ކަމަށް ފިނޭންސް މިނިސްޓްރީގެ އިއުލާނުގައި ވިދާޅުވެފައިވެއެވެ.\nތިން ކައުންސިލް އިދާރާއެއް އިމާރާތް ކުރުމަށް ޚަރަދު ކުރަން ނިންމާފައި ވަނީ ކިހައި އަދަދެއްގެ ފައިސާއެއް ކަމެއް ފިނޭންސް މިނިސްޓްރީން ވިދާޅެއް ނުވެއެވެ.\nވެލާނާގެއާއި އޮލިމްޕަސް ރަހުނުކުރާ ވާހަކައަކީ ދޮގެއް: އަމީރު\nއޮގަސްޓް 28, 2019 13:05\nސާބަހޭ ނައިފަރު ދާއިރާގެ ޢިއްޒަތްތެރި މެމްބަރ އަޙްމަދު ޝިޔާމް... ތިއި ރައްޔިތުން ދެކެ އިންތިހާއަށް ލޯބިވާ މެމްބަރެއް.. ނައިފަރު ރައްޔިތުން ލޯތްބާ އެކު ފައްފަށުން ބުނެ ލަން އޮތީ ޝުކުރިއްޔާ އަޙްމަދު ޝިޔާމް...


Gellemun dhiya ijthimaaee gulhunthah Rasfannuge thereah!\nގެއްލެމުންދިޔަ އިޖުތިމާއީ ގުޅުންތައް ރަސްފަންނުގެ ތެރެއަށް\nސިރާޖު، އޭނާގެ ބައްޕަ ފެންވެރުވުމަށްފަހު އުރާލައިގެން ގެންދަނީ -- އަންވަރު ހުސެއިން / ފޭސްބުކް\nމާލޭ ތޮއްޖެހި، ދިރިއުޅުން ބުރަވެގެން ދިޔުމާއެކު ޒަމާނުއްސުރެ ދިވެހިންގެ މެދުގައި، އޮތް އިޖުތިމާއީ ގުޅުންތައް އެއްކޮށް ނެތިގެންހެން ނެތިންގެން ދިޔަ އެވެ. ގޭގެ ކުލި ދެއްކުމަށް ދަރިން ދުވާލެއް ރެއެއް ނުބަލާ މަސައްކަތްކުރަމުންދާއިރު ގޭބަންދުވެފައި މުސްކުޅި މައިންބަފައިންނަށް ތިބެން ޖެހުނީ އެވެ.\nވާނީވެސް އެހެންތާ އެވެ. ދާނެތަނެއް ނެތެވެ. ކިތަންމެ ވަގުތެއް އޮތަސް، ގޭގައި ނޫނީ އިންނާނެ ތަނެއް ނެތެވެ. މާލޭގެ މި ހިތްދަތި ދިރިއުޅުމަށް ބަދަލެއް ގެނެސްދެއްވީ ރައީސް އަބްދުﷲ ޔާމީނެވެ. ރަސްފަންނާއެކުގަ އެވެ. މަފަންނުގައި ހެދި ރަސްފަންނު ހެދިގޮނޑު ދޮށާއެކު މާލޭގައި ދިރިއުޅޭ ގިނަ ބަޔަކަށް ވަނީ އުފާވެރިކަން ގެނެސްދީފަ އެވެ. އެތަނުން މީހުން ހުސްވާ ތަނެއް ވެސް ނުފެނެ އެވެ. އެތަނުގައި ގޮސް އިށީދެލައިގެން އިނުމަކީ ވެސް ވަކި ކުޑަ ކަމެއް ނޫނެވެ.\nރަސްފަންނު ބީޗްގައި ސިރާޖާއި އޭނާގެ ބައްޕަ - ފޮޓޯ: އަންވަރު ހުސެއިން / ފޭސްބުކް\nގެއްލިގެން ދިޔަ އިޖުތިމާއީ ގުޅުންތައް އަލުން މިއޮތީ އިޔާދަވެފަ އެވެ. އެ މަންޒަރު ދަނީ ފެންނަމުންނެވެ. ގޭބަންދުގައި ތިބި ދުވަސްވީމީހުންގެ ދުވަސް ހޭދަކޮށްލަނީ އެ ބީޗުގަ އެވެ. ކުޑަ ދަރިންނާއެކު ހިތްހަމަ ޖައްސާލަން ދަނީ އެ ބީޗަށެވެ. މުސްކުޅި މައިބަފައިން ގޮވައިގެން ގޮސް ތިބެނީ ވެސް ހަމަ އެ ބީޗުގަ އެވެ.\nރަސްފަންނުގެ އުފާ ގިނަ ބަޔަކު ލިބިގަންނަމުންދާއިރު، ރަސްފަންނުގައި ނަގާފައިވާ ފޮޓޯތަކަކަށް ގިނަ ބަޔަކު މިވަނީ ތައުރީފުކޮށްފަ އެވެ. އަންވަރު ހުސައިން ނަމަކަށް ކިޔާ މީހަކު ފޭސްބުކަށް ޕޯސްޓްކުރި ޕޮޓޯތަކެކެވެ. ފޮޓޯތަކުން ފެންނަނީ އާންމުކޮށް ފެންނަ މަންޒަރެއް ނޫނެވެ. މުސްކުޅި ބައްޕައަކަށް ދަރިއަކު އެހީވަމުންދާ މަންޒަރެވެ. މޫދުގައި ބައްޕައާއެކު މަޖާކޮށް، އުފުއްލާލައިގެން ގެންގޮސް ފެންވަރުވާ މަންޒަރެވެ.\nކުރީގެ ނޫސްވެރިއެއް ކަމަށްވާ އަލީ ސިރާޖު، އޭނާގެ ބައްޕައާއެކު ހޭދަކުރި ވަގުތަކުގެ ފޮޓޯތަކަށް ތައުރީފު ލިބިފައިވާއިރު، އެ ފޮޓޯތަކުން ފެނިގެންދަނީ ދިވެހިންގެ އޮތް އިޖުތިމާއީ ގުޅުމެވެ. އާއިލީ ގުޅުމެވެ. ސިރާޖުގެ ދުވަސްވީ ބައްޕައަކީ ސްޓްރޯކެއް ޖެހުމުގެ ސަބަބުން އަމިއްލައަށް ހިނގާބިނގާވެ މީހެކެވެ. އެ އާއިލާގެ އެންމެ ދޮށީ ދަރިއަކީ ސިރާޖު ކަމަށްވުމުން ބައްޕަގެ ޒިންމާ އެންމެ ބޮޑަށް އުފުލަމުންދަނީ އޭނާ އެވެ.\nމި ފޮޓޯތަކަށް ގިނަ ބަޔަކު ޝެއާކޮށް، ތައުރީފުކޮށްފައިވާއިރު ފޮޓޯތައް ޓްވީޓްކުރައްވާ ކުރީގެ އިސްލާމިކް މިނިސްޓަރު މުހައްމަދު ޝަހީމް ވިދާޅުވީ، މަންމަ އާއި ބައްޕައަށް އިހުސާންތެރިވުމަކީ އަޅުކަމެއް ކަމަށެވެ. އަދި ރަސްފަންނަކީ ނެތިވަމުންދާ އިޖުތިމާއީ ގުޅުން އިޔާދަކޮށްދިން މުހިންމު މަޝްރޫއެއް ކަމަށާއި އެ ބީޗަކީ މުޖުތަމައުއަށް ހަމަޖެހުން ގެނެސްދިން ބީޗެއް ކަމަށެވެ.


JAYA SS ge Showroom eh Hulhumale gai hulhuvaifi - vNews.mv\nފިހާރަ ހުޅުވުމަށް ބޭއްވި ރަސްމިއްޔާތުގެ ތެރެއިން\nޖާޔާ އެސްއެސްގެ ޝޯރޫމެއް ހުޅުމާލޭގައި ހުޅުވައިފި\nއިސްމާޢީލް ޝާހު 18 July 2020, 19:17\nސްޓެއިންލަސް ސްޓީލްގެ އުފެއްދުންތަކާއި ހާޑްވެއަރ އުފެއްދުންތަކަށް ހާއްސަ ޖާޔާ އެސްއެސްގެ ފަސްވަނަ ޝޯރޫމް ހުޅުމާލޭގައި ހުޅުވައިފިއެވެ.\nމިކަމަށްޓަކައި ހުޅުމާޅޭގައި ބޭއްވި ރަސްމިއްޔާތުގައި ޝޯރޫމް ހުޅުއްވައިދެއްވީ އެޗްޑީސީގެ މެނޭޖިންގ ޑިރެކްޓަރ ސުހައިލް އަޙްމަދެވެ.\nމި ރަސްމިއްޔާތުގައި ޖާޔާ ކުންފުނީގެ އިސްވެރިންނާއި ސްޓާފުން ބައިވެރިވިއެވެ.\nހުޅުމާލޭގެ ސައިމާ ހިނގުމުގައި ޖާޔާ ގްރޫޕްގެ ފަސްވަނަ ފިހާރަ ހުޅުވުމަށް ބޭއްވި ރަސްމިއްޔާތުގައި މުޅި މާލެ ސަރަހައްދު ލޮކްޑައުންކޮށްފައިވާ ދަނޑިވަޅުގައި ކުންފުނީގައި މަސައްކަތްކުރި ހީވާގި މުވައްޒަފުންގެ އަގުވަޒަންކޮށްފައި ވެއެވެ. އަދި މިދުވަސްތަކުގައި ކުންފުނީގެ އޯނަރ އިބްރާހިމް މާޖިދު ކޮށްދެއްވި މަސައްކަތް ފާހަގަކޮށް ކުންފުނީގެ މުވައްޒަފުންގެ ފަރާތުން ވަނީ ހަނދާނީ ފިލައެއް އަރުވާފައެވެ.\nވީނިއުސްއާއި ވާހަކަ ދައްކަވަމުން ޖާޔާ އެސްއެސްގެ ޖެނެރަލް މެނޭޖަރ އަހުމަދު ފަޔާޒް (ފަޔާ) ވިދާޅުވީ، ހުޅުމާލޭގައި ދިރިއުޅޭ ރައްޔިތުންނަށް އެއްތަނަކުން ގިނަ ހާޑްވެއަރ ސާމާނު މިފިހާރައިން ލިބިގެންދާނެ ކަމަށެވެ. އަދި އަމާޒަކީ މާލެއަށް ދަތުރުނުކޮށް ހުޅުމާލެއިން ފަސޭހައިން ސާމާނު ލިބެން ހުރުން ކަމަށްވެސް ފާހަގަކުރިއެވެ.\nކަސްޓަމަރެއް ރިކުއެސްޓުކުރުމުން އެ މުދަލެއް ހުރިތަނަކަށް ގެންގޮސްދިނުމުގެ އިންތިޒާމު ހަމަޖައްސާފައިވާ ކަމަށްވެސް ފަޔާ ވިދާޅުވިއެވެ.\nފަޔާ ވިދާޅުވީ މިފިހާރަ ހުޅުވީ ވަރަށް ގިނަ ގޮންޖެހުންތަކެއް ކަޑައްތުކުރުމަށް ފަހު ކަމަށާއި މުޅި މާލެ ލޮކްޑައުންގައި އޮތް ދުވަސްވަރު ފިހާރަ ހުޅުވުމަށް ފަސޭހަވީ ސްޓާފުންނާއި ވެރިންގެ ހިތްވަރުން ކަމަށެވެ.\nމާލޭގެ ފިހާރަތަކެކޭ އެއްގޮތަށް ހުޅުމާލޭގައި ހުޅުވި ފިހާރައިންވެސް ހާޑްވެއާ ސާމާނާއި ސްޓެއިންލަސް ސްޓީލްގެ އުފެއްދުންތައް ހެޔޮއަގުގައި ލިބެން ހުންނާނެކަމަށް އެފިހާރައިން މައުލޫމާތު ދެއެވެ.\nމީގެއިތުރުން އެފިހާރައިން ވަނީ ހާއްސަ ޕްރޮމޯޝަނެއްވެސް ފަށާފައެވެ. އެގޮތުން އެފިހާރައިން ކުރާ ކޮންމެ ވިޔަފާރިއަކުން 10 އިންސައްތައިގެ ޑިސްކައުންޓެއް ދިނުމަށް ވަނީ ނިންމާފައެވެ.\nވިޔަފާރި ޖާޔާ އެސްއެސް


ޤުރުއާނުން ފަރުވާ ކުރާނީ ކިހިނެއް؟ | މައިތިރި\nޤުރުއާނުން ފަރުވާ ކުރާނީ ކިހިނެއް؟\nޢަލީ އާސިރު 29 ފެބްރުއަރީ 2012\nއަޅުގަނޑަކީ މައިބަދައިގެ މައްސަލަ ހުންނަ މީހަކަށް ވާތީ އެކިމަށް ސިފާ އެދި ޤުރުއާނުން ކިޔަވަން އެންމެ ރަނގަޅު އާޔަތަކީ ކޮބާ؟\nކީރިތި ގުރްއާނުގައި ހިމެނިގެންވާ ޝިފާގެ އާޔަތްތަކަކީ އެއާޔަތެއްގައި “ޝިފާ” މިލަފްޡު އެކުލެވިގެންވާ އާޔަތްތަކެވެ. އެއާޔަތް ތަކަކީ:\nوَنُنَزِّلُ مِنَ الْقُرْآنِ مَا هُوَ شِفَاء وَرَحْمَةٌ لِّلْمُؤْمِنِينَ وَلاَ يَزِيدُ الظَّالِمِينَ إَلاَّ خَسَارًا…\nوَإِذَا مَرِضْتُ فَهُوَ يَشْفِينِ…\nوَلَوْ جَعَلْنَاهُ قُرْآنًا أَعْجَمِيًّا لَّقَالُوا لَوْلَا فُصِّلَتْ آيَاتُهُ أَأَعْجَمِيٌّ وَعَرَبِيٌّ قُلْ هُوَ لِلَّذِينَ آمَنُوا هُدًى وَشفَاء وَالَّذِينَ لَا يُؤْمِنُونَ فِي آذَانِهِمْ وَقْرٌ وَهُوَ عَلَيْهِمْ عَمًى أُوْلَئِكَ يُنَادَوْنَ مِن مَّكَانٍ بَعِيدٍ…\nގުރްއާނަކީ ހުރިހާ ބައްޔަކަށް ހުރި ޝިފާ އެކެވެ. އަލްއަންފާލް ސޫރަތުގެ 24 ވަނަ އާޔަތުގައި ﷲ ވަޙީ ކުރައްވަނީ މިފަދައިންނެވެ. (يَا أَيُّهَا الَّذِينَ آمَنُوا اسْتَجِيبُوا لِلَّـهِ وَلِلرَّسُولِ إِذَا دَعَاكُمْ لِمَا يُحْيِيكُمْ) މާނައަކީ: ” އޭ إيمان ވެއްޖެ މީސްތަކުންނޭވެ! ތިޔަބައިމީހުންނަށް ދިރުންދޭ ކަމަކަށް رسول އާ ތިޔަބައިމީހުންނަށް ގޮވައިލައްވާހިނދު، اللَّه އަށާއި، رسول އާއަށް ތިޔަބައިމީހުން އިޖާބަ ދޭހުށިކަމެވެ!”. މި އާޔަތުން ދޭހަވަނީ ﷲ ގެ އާޔަތްތަކުގައި އަޅުގަޑުމެންނަށް ދިރުމެއް ލައްވާފައިވާ ކަމެވެ. އިންސާނާގެ ހަށިގަޑުގެ އެއްވެސް ސެލް އަކަށް ބައްޔެއް ޖެހި އޭގެ ދިރުން ހުއްޓި ނުވަތަ ލަސްވެފައިވާނަމަ ﷲ ގެ އާޔަތްތައް ކިޔެވުމުން އެސެލްތަކަށް އަލުން ދިރުން ދެއްވާކަމެވެ. އަދި ކުރިޔަށްވުރެވެސް ވަރުގަދަކޮށް އެސެލްތައް މަސައްކަތްކުރަން ފަށާކަމެވެ.\nމިގޮތުން ކިޔަވާ މީހަކު އެކިޔަވާ އާޔަތްތަކާއި މެދުގައި ވިސްނާ، އަދި މިކިޔެވެލީގެ ބަރަކާތުން ﷲ ގެ ރަޙްމަތްލައްވައި، ބަލިމީހާ އަށް ޝިފާ ލިބޭނެކަން ޔަގީން ކުރަންވާނެއެވެ. މިގޮތަށް ކިޔަވާ އިރުގައި ބަލިމީހާ އަށް އަޑުއިވޭ ވަރަށް ކިޔެވުން އެދެވިގެންވެއެވެ. ބަލިމީހާގެ ގާތުގައި ކިޔެވުން އެންމެ ރަގަޅީ ކޮން ވަގުތަކު؟ކިޔެވުމަށް ވަކިވަގުތެއް ނުވެއެވެ. ކޮންމެ ވަގުތެއްގައިވެސް ކިޔަވަންވީއެވެ. ކޮޅަށް ހުރެގެންވެސް، އިށީނދެ އިނދެގެންވެސް، އަދި އޮށޯވެ އޮވެގެންވެސް ކިޔަވަންވީއެވެ. ގުރްއާން އަޑުއެހުމުން ފަރުވާ ލިބިގަތުންގުރްއާން ކިޔަވާ އަޑު ސީޑީ އަކުން ނުވަތަ ރޭޑިޔޯ އަކުން ނުވަތަ އެނޫންވެސް ވަސީލަތެއް ބޭނުންކޮށްގެން އެހުމަކީވެސް ރަގަޅު ކަމެކެވެ. މިގޮތުން ގުރްއާން އަޑުއަހާއިރުގައި ކިޔެވެމުންދާ އާޔަތްތަކާއި މެދުގައި ވިސްނާ ފިކުރުކުރަންވާނެއެވެ. ނިދާފައި އޮންނަ ގަޑީގައިވެސް ގުރްއާން ޖަހާފައި ބެހެއްޓުމަކީ މުހިންމު ކަމެކެވެ. ސަބަބަކީ އިންސާނާ ނިދާފައިވީނަމަވެސް އޭނާގެ ސިކުނޑި ގުރްއާން އަޑުއެހުމުން އުފާލިބިގަނެއެވެ. ރޫމް ސޫރަތުގެ 23 ވަނަ އާޔަތުގައި މާތް ﷲ ވަޙީ ކުރައްވާފައިވެއެވެ. (وَمِنْ آيَاتِهِ مَنَامُكُم بِاللَّيْلِ وَالنَّهَارِ وَابْتِغَاؤُكُم مِّن فَضْلِهِ ۚ إِنَّ فِي ذَٰلِكَ لَآيَاتٍ لِّقَوْمٍ يَسْمَعُونَ) މާނައަކީ: ” އަދި ރޭގަނޑާއި ދުވާލުގެ ވަގުތުގައި ތިޔަބައިމީހުން ނިދާ ނިދުމާއި، އެކަލާނގެ فضل ވަންތަކަމުގެ ތެރެއިން އެދި ތިޔަބައިމީހުން މަސައްކަތްކުރުންވަނީ، އެކަލާނގެ ކުޅަދުންވަންތަކަމުގެ ހެކިތަކުގެ ތެރެއިންނެވެ. ހަމަކަށަވަރުން، އެކަމުގައި އަހާ ބަޔަކަށް ހެކިތަކެއްވާކަން ކަށަވަރެވެ”.ބަލިމީހެއްގެ ކައިރީ ކިޔަވަން އެންމެ ރަގަޅު އާޔަތް ތަކަކީ ކޮބާ؟ކޮންމެ ބައްޔަކަށް ނަމަވެސް ޝިފާ ހޯދުމުގެ ގޮތުން ކިޔެވުން އައުލާކަން ބޮޑު އާޔަތްތަކެއްވެއެވެ. މިއާޔަތްތައް ކިޔެވުމުން ބަލިތަކަށް ޝިފާ ލިބޭ ކަމުގައި ތަޖްރިބާ ކުރެވިފައިވާ އާޔަތްތަކެވެ. އެއީ:.\n1. ސޫރަތުލް ފާތިޙާ ހަތްފަހަރު ކިޔެވުން. ކީރިތި ގުރްއާނުގައިވާ އެންމެ މާތް، އެންމެ މަތިވެރި ސޫރަތަކީ ސޫރަތުލް ފާތިޙާ އެވެ. އެސޫރަތާއި ބެހޭ ގޮތުން ކީރިތި ރަސޫލާ-ޞައްލަﷲ ޢަލައިހި ވަސައްލަމަ- ޙަދީޘް ކުރައްވާފައިވަނީ މިފަދައިންނެވެ. (والذي نفسي بيده لم ينزِّل الله مثلها في التوراة ولا في الإنجيل ولا في الزبور ولا في الفرقان) މާނައަކީ: “ތިމަންކަލޭގެ ފާނުގެ ނަފްސު އެފަރާތެއްގައިވާ ފަރާތް ގަންދެއްވާ ވިދާޅުވަމެވެ. އެފަދަ ސޫރަތެއް ތައުރާތުގައިވެސް، އިންޖީލުގައިވެސް އަދި ޒަބޫރުގައިވެސް ބާވާލައްވާފައެއް ނުވެއެވެ. އަދި އެފަދަ އެހެން ސޫރަތެއް ފުރްގާނުގައިވެސް ބާވައެއް ނުލައްވައެވެ”. މިސޫރަތް ހަތްފަހަރު ކިޔެވުމުގެ ޙިކްމަތަކީ އެސޫރަތަށް\n“އައްސަބްޢުލް މަޘާނީ” މިނަމުން ނަންދެވިފައިވުމެވެ. 2. އާޔަތުލް ކުރްސީ ކިޔެވުން. މިއާޔަތް ކިޔަވާ މީހުން ހުރިހާ ނުބައިކަންތަކާއި ބަލިތަކުން ސަލާމަތް ކުރައްވާނެ ކަމަށް ކީރިތި ރަސޫލާ-ޞައްލަﷲޢަލައިހި ވަސައްލަމަ-\nއިސްވެ ބަޔާން ކުރެވުނު އާޔަތްތަކުގެ އިތުރުން ކޮންމެ ބައްޔެއްވެސް އެބައްޔަކާއި ގުޅޭ ގޮތުން އިތުރު އާޔަތް ތަކެއް ކިޔެވުމަކީ މުހިންމު ކަމެކެވެ. އެހެންކަމުން އެކި އެކި ބައްޔަށް ފަރުވާ ހޯދުމަށް އެޔާއި ގުޅޭ އާޔަތްތަކާއި ސޫރަތްތައް ތިރީގައި ބަޔާން ކޮށްލާނަމެވެ.ނަފްސާނީ އަދި ބިރުވެރިކަމާއި ހާސްކަމުގެ ފަރުވާ އަކަށް: އިސްވެ ބަޔާން ކުރެވުނު އާޔަތްތަކުގެ އިތުރުން ރަޢްދު ސޫރަތުގެ 28 ވަނަ އާޔަތް (الَّذِينَ آمَنُوا وَتَطْمَئِنُّ قُلُوبُهُم بِذِكْرِ اللَّـهِ ۗ أَلَا بِذِكْرِ اللَّـهِ تَطْمَئِنُّ الْقُلُوبُ) މާނައަކީ: ” އެއުރެންނީ، إيمان ވި މީހުންނެވެ. އަދި اللَّه ހަނދުމަކުރުމުން، އެއުރެންގެ ހިތްތައް ހަމަޖެހޭ މީހުންނެވެ. ހިތްތައް ހަމަޖެހެނީ، اللّه ހަނދުމަކުރުމުން ނޫންހެއްޔެވެ؟”. މި އާޔަތް ހެނދުނާއި ހަވީރު ހަތް ފަހަރު ކިޔެވުން.މީގެ އިތުރުން ސޫރަތުލް ގުރައިޝް (لِإِيلَافِ قُرَيْشٍ ﴿١﴾ إِيلَافِهِمْ رِحْلَةَ الشِّتَاءِ وَالصَّيْفِ ﴿٢﴾ فَلْيَعْبُدُوا رَبَّ هَـٰذَا الْبَيْتِ ﴿٣﴾ الَّذِي أَطْعَمَهُم مِّن جُوعٍ وَآمَنَهُم مِّنْ خَوْفٍ ) ތަކުރާރު ކޮށް ކިޔެވުން ރަގަޅެވެ.މާޔޫސްކަމާއި ކުރިމަތިލާން ޖެހުމުން ފަރުވާ ހޯދުމަށް ޓަކައި: ޔޫސުފް ސޫރަތް ކިޔެވުން މުހިންމެވެ. ސަބަބަކީ ކީރިތި ރަސޫލާ-ޞައްލަﷲ ޢަލައިހި ވަސައްލަމަ- ގެ މައްޗަށް މިސޫރަތް ބާވާލެއްވުނީ އެކަލޭގެފާނަށް އެންމެ ދަތިބޮޑުވި ވަގުތުގައެވެ. އެކަލޭގެފާނަށް ހިތްވަރުދެއްވައި ކެތްތެރިވެ ވަޑައިގަތުމަށް ބާރުއެޅުއްވުމުގެ ގޮތުންނެވެ. މީގެ އިތުރުން ޔޫނުސް ސޫރަތުގެ 58 ވަނަ އާޔަތް ކަމުގައިވާ (قُلْ بِفَضْلِ اللَّـهِ وَبِرَحْمَتِهِ فَبِذَٰلِكَ فَلْيَفْرَحُوا هُوَ خَيْرٌ مِّمَّا يَجْمَعُونَ) މާނައަކީ” ކަލޭގެފާނު ވިދާޅުވާށެވެ! اللَّه ގެ فضل ވަންތަ ކަމާއި، އެކަލާނގެ رحمة އަށްޓަކައި (އެބަހީ: إسلام دين އާއި قرآن އަށްޓަކައި) ފަހެ، އެއުރެން އުފާކުރާހުށިކަމެވެ! އެއުރެން (ދުނިޔެމަތީގައި) އެއްކުރާ ތަކެއްޗަށްވުރެ، އެކަން ހެޔޮކަންބޮޑެވެ”.\nމިއާޔަތް ތިންފަހަރަށް ކިޔެވުން. މިއާޔަތުގައި މީހާގެ ހިތަށް އުފާވެރިކަން ވައްދައިދިނުން ހިމެނިގެންވެއެވެ. ކެންސަރު ބަލިން ފަރުވާ ހޯދުމަށް: ޔޫނުސް ސޫރަތުގެ 81-82 ވަނަ އާޔަތް ކިޔެވުން. (إِنَّ اللَّـهَ سَيُبْطِلُهُ ۖ إِنَّ اللَّـهَ لَا يُصْلِحُ عَمَلَ الْمُفْسِدِينَ ﴿٨١﴾ وَيُحِقُّ اللَّـهُ الْحَقَّ بِكَلِمَاتِهِ وَلَوْ كَرِهَ الْمُجْرِمُونَ) މާނައަކީ: ” ހަމަކަށަވަރުން، اللَّه، އެ ޖާދޫ باطل ކުރައްވާނެތެވެ. ހަމަކަށަވަރުން، فساد ކުރާ މީހުންގެ عمل، اللَّه إصلاح އެއް ނުކުރައްވާހުށްޓެވެ. އަދި ކުށްވެރިން ނުރުހުނަސް، اللَّه އެކަލާނގެ كلمة ފުޅުތަކުން حق ސާބިތުކުރައްވައި ފާޅުކުރައްވާނެތެވެ”. ސިޙުރު ބާޠިލް ކުރުމަށްޓަކައިވެސް މިއާޔަތްތައް ކިޔެވުން ރަގަޅެވެ. މިއާޔަތްތައް މަދުވެގެން ހަތްފަހަރު ކިޔަވަންވާނެއެވެ. މީގެ އިތުރުން ސޫރަތު ޔާސީން ކިޔެވުން، އަދި ކޮންމެ ދުވަހަކުވެސް ސޫރަތުލްބަގަރާ އެއްކޮށް ނުވަތަ ބައެއް އަޑުއެހުން، އަދި ވަގުތުވީ ވަރަކުން ތަކުރާރުކޮށް ސޫރަތުލް ބަގަރާ އަޑުއެހުން ހިމެނިގެންވެއެވެ.\nމީގެ އިތުރުން ސޫރަތުއް ޠޫރު އާއި ސޫރަތުއް ރޫމް ކިޔެވުމަކީ ކެންސަރު ބައްޔަށް ފަރުވާ ހޯދުމަށްޓަކައި ރަގަޅު ކަމެކެވެ. ދިގު ޒަމާންވީ ބަލިތަކާއި ހަމުގެ ބަލިތަކުގެ ފަރުވާ އަކަށް: އައްޔޫބް ޢަލައިހިއްސަލާމް އަށް ބޮޑު ބައްޔެއްޖެހި، ޒަމާންތަކެއް އެކަމުގައި ވޭތުކުރަން ޖެހުމުން އެކަލޭގެފާނު ކުރެއްވި ދުޢާގެ ބަރަކާތުން މާތް ﷲ އެކަލޭގެފާނަށް ޝިފާ ދެއްވިއެވެ. އެދުޢާ އަކީ އަލްއަންބިޔާ ސޫރަތުގެ 83 ވަނަ އާޔަތެވެ. (أَنِّي مَسَّنِيَ الضُّرُّ وَأَنْتَ أَرْحَمُ الرَّاحِمِينَ) މާނައަކީ: ” ހަމަކަށަވަރުން، މިއަޅާޔަށް ދަތިކަމާއި، އުނދަގޫ ޖެހިއްޖެއެވެ. އަދި އިބަރަސްކަލާނގެއީ، رحمة ލައްވާ، އެންމެ رحمة ވަންތަ ރަސްކަލާނގެއެވެ”. މީގެ އިތުރުން ޒުމަރު ސޫރަތުގެ 23 ވަނަ އާޔަތް ކިޔެވުން. (اللَّهُ نَزَّلَ أَحْسَنَ الْحَدِيثِ كِتَابًا مُتَشَابِهًا مَثَانِيَ تَقْشَعِرُّ مِنْهُ جُلُودُ الَّذِينَ يَخْشَوْنَ رَبَّهُمْ ثُمَّ تَلِينُ جُلُودُهُمْ وَقُلُوبُهُمْ إِلَى ذِكْرِ اللَّهِ ذَلِكَ هُدَى اللَّهِ يَهْدِي بِهِ مَنْ يَشَاءُ وَمَنْ يُضْلِلِ اللَّهُ فَمَا لَهُ مِنْ هَادٍ) މާނައަކީ: ” اللَّه، އެންމެ ރިވެތިބަސްތައް ފޮތެއްގެ ސިފައިގައި ބާވައިލެއްވިއެވެ. (ފުރިހަމަކަމުގައި) އެއްފަދަވެގެންވާ، ތަކުރާރުކޮށް ކިޔެވޭ ފޮތަކަށްވާ حال ގައެވެ. އެ ފޮތް ކިޔެވޭހިނދު، އެއުރެންގެ ވެރިރަސްކަލާނގެއަށް ބިރުވެތިވާމީހުންގެ ގައިގެހަންތައް ތުރުތުރު އަޅައިގެންދެއެވެ. ދެން އެއުރެންގެ ގައިގެހަންތަކާއި، ހިތްތައް اللَّه ހަނދުމަކުރުމަށް މަޑުމޮޅިވެދެތެވެ. އެއީ اللَّه ގެ ތެދުމަގެވެ. އެކަލާނގެ އިރާދަކުރައްވާމީހަކަށް، އެއިން މަގުދައްކަވަތެވެ. އަދި اللَّه މަގުފުރައްދަވާ މީހަކަށް، ފަހެ ތެދުމަގު ދައްކާނޭ ހަމައެކަކުވެސް ނުވެތެވެ”. ވަސްވާސްތަކާއި ބިރުވެރިކަން، އަދި ހާސްކަމުގެ ފަރުވާ އަކަށް: ޔޫނުސް ޢަލައިހިއްސަލާމް މަހުގެ ބަނޑުތެރޭ އޮންނަވައިގެން ކުރެއްވި ދުޢާ، އަލްއަންބިޔާ ގެ 87 ވަނަ އާޔަތް،( لَّا إِلَـٰهَ إِلَّا أَنتَ سُبْحَانَكَ إِنِّي كُنتُ مِنَ الظَّالِمِينَ) މާނައަކީ” އިބަރަސްކަލާނގެ މެނުވީ، إله އަކު ނެތެވެ. އިބަރަސްކަލާނގެ ހުސްطاهر ވަންތަކަމާއެވެ! ހަމަކަށަވަރުން، އަނިޔާވެރިންގެ ތެރެއިން މި އަޅާވީމެވެ”.މީގެ އިތުރުން ތަސްބީޙަ ކިޔުން ގިނަކުރުމަކީ މިފަދަ ބަލިތައް ޖެހިފައިވާ މީހުންނަށް ރަގަޅު ކަމެކެވެ. (سبحان الله وبحمده سبحان الله العظيم ). ދަރިން ނުލިބުމުގެ ފަރުވާ ހޯދުމަށް: ޒަކަރިއްޔާ ޢަލައިހިއްސަލާމް ކުރެއްވި ދުޢާ، އަލްއަންބިޔާ ސޫރަތުގެ 89 ވަނަ އާޔަތް، (رَبِّ لَا تَذَرْنِي فَرْدًا وَأَنتَ خَيْرُ الْوَارِثِينَ)މާނައަކީ: ” އަޅުގެ ވެރިރަސްކަލާކޯއެވެ! މި އަޅާޔަކީ (ދަރިޔަކުނެތް) އެކަނިވެރި މީހެއްކަމުގައި ނުލައްވާނދޭވެ! އަދި އިބަރަސްކަލާނގެއީ، ދިރިދެމިވޮޑިގެންވާ، އެންމެ ހެޔޮ ރަސްކަލާނގެއެވެ”.\nރާއްޖެ އިސްލާމް ކިއު.އޭ އިން ނަގާފައި\n24 މާރޗް 2012 ދުވަހު 11:48 ގައި\nވަރަށް މުހިއްމު މަޢުލޫމާތި ތަކެއް.\n10 އޭޕްރިލް 2012 ދުވަހު 10:03 ގައި\nއަޅުގަޑުގެ ފިރިމީހާ ނަމާދުކުރާހިތްވެ އަޅުގަޑަށް އޯގާތެރިވުމަށް އެދި ކުރެވޭނެ މިފަދަ ރުޤުޔާއެއް ވޭތޯ\n12 އޭޕްރިލް 2012 ދުވަހު 10:25 ގައި\nތިފަދަ ކޮންމެ ކަމަކަށް ކުރަން ޖެހެނީ ރުޤްޔާއެއް ނޫން. ފިރިމީހާއަށް ގިނަގިނައިން ނަޞޭޙާތްތެރިވެލައްވާ. އަދި ދީނީ ޢިލްމުވެރިން މެދުވެރިކޮށްވެސް ނަޞޭޙަތް ދެއްވާ. ދަރުސް ތަކަށް ފޮނުވޭތޯ މަސައްކަތް ކުރައްވާ. ފިރިމީހާ ނަމާދާ ދުރުވަނީ ސިޙުރަކުން ނުވަތަ ޖިންނީގެ ބައްޔަކުން ކަމަށް ޝައްކުވާނަމަ އެކަމަށް ފަރުވާ ކުރައްވާ. އަދި ތި އެދިލެއްވި ކަންތަކަށް ﷲ ގެ ޙަޟުރަތުގައި ގިނަގިނައިން އިޚްލާޞްތެރިކަމާއެކު ދުޢާކުރައްވާ. އޭރުން އިންޝާ ﷲ ތިކަން ވާނެ.\n13 އޭޕްރިލް 2012 ދުވަހު 10:03 ގައި\nއެންމެ ރަނގަޅީ އަމިއްލައަށް ރުޤްޔާ ކުރުން ކަމަށް މިލިޔުމުން އަޅުގަނޑަށް އެނގިގެން ހިނގައްޖެ. އަޅުގަނޑުގެ ސުވާލަކީ އަމިއްލައަށް ރުޤްޔާ ކުރާއިރު މީހާގެ ކޮންޓްރޯލުންވެސް ނައްޓައިގެން ހިނގައްޖެނަމަ ދެން ކިހިނެއްތޯ ހަދާނީ.. ގިނަ ވީޑިއޯ ތަކުން ފެނިގެން ދަނީ ބަލި މީހާއަށް ހަމަ އެއްވެސް ކަމެއް ނޭނގޭވަރަށް ތެޅިފޮޅޭތަން… އަމިއްލައަށް ޓެސްޓް ކޮށްފަ ސިޙުރު ހުރިކަން ޔަޤީން ވުމުން މިސައިޓްގަ މިހުރި ރުޤްޔާތައް އަޑުއަހައިގެންް މިފަދަ ކަމެއް ވެދާނެތޯ. ވެއްޖެ ނަމަ ކިހިނެއްތޯ ދެންހަދާނީ؟؟؟\n14 އޭޕްރިލް 2012 ދުވަހު 12:52 ގައި\nބައެއް ޙާލަތްތަކަކީ އަމިއްލައަށް ރުޤްޔާ ކުރެވޭ ވަރަށްވުރެ މީހާގެ ޙާލަތު ތަން ނުދޭ ޙާލަތްތައް. މިސާލަކަށް އިރު އިރުކޮޅުން ހޭނެތުން ނުވަތަ ޤުރުއާން، ނުވަތަ ބަންގިފަދަ އެއްޗެއް އިވޭ އިރަށްވެސް ހޭނެތުން ނުވަތަ ހަށިގަނޑަށް ޖިންނިވަނުން. އެފަދަ ޙާލަތް މެދުވެރިވާނަމަ ރަނގަޅީ ކޮންމެވެސް އެހެން މީހަކު އެމީހާއަށް ރުޤްޔާ ކުރުމާއެކު އެމީހާވެސް ވީވަރަކުން ކުރުން. ބޮޑަށް ހަށިގަނޑުގެ މައްޗަށް ޖިންނި ގަދަވެފައިވާ ޙާލަތުގައި ، ނުވަތަ ސިޙުރުގެ އަސަރު ބޮޑަށް ހުއްޓާ އެރުޤްޔާތައް އަޑުއެހުމުން ހަމަ ތިވިދާޅުވި ގޮތަށް ކޮންޠްރޯލުން ނެއްޓުން އެކަށީގެންވޭ . އެކަމަށްޓަކައި ބޮޑަށް ރަނގަޅީ ހެޑްފޯން ޖަހައިގެން އަޑުއެހުން. އޭރުން ހަށިގަނޑުތެރެއަށްވަދެ މުޅި ކޮންޓްރޯލް ނަގަން ޖިންނިއަށް އުނދަގޫވޭ. އަދި އަމިއްލައަށް ފެން ކިޔަވައިގެން ގިނައިން ބުއިން ރަނގަޅީ. ޢާއްމުކޮށް ރުޤްޔާ އަޑުއަހާއިރު ރުޤްޔާ ނިމޭއިރު މީހާ އިހު ހުރި ރަނގަޅު ޙާލަތަށް ނުވަތަ އެއަށްވުރެ ރަނގަޅުޙާލަތަށް އާދޭ. ކޮންޓްރޯލުން ނެއްޓިދާނެކަމަށްޓަކައި ދެން އެންމެ ރަނގަޅީ ރުޤްޔާ ނިމުމުން ސޫރަތުލް ޔާސީން އަންނަގޮތަށް ބެހައްޓައިގެން އަޑުއެހުން. ތިން ފަހަރު ތަކުރާރުވާގޮތަށް އިނުން ރަގަޅު. މިދެންނެވީ އެކަށްވެސް ކުރެވިދާނެ ކަންކަން. އެންމެ މޮޅަށް ދެނެވޮޑިގެން ވަނީ ﷲ.


Minster Fayyaz ge ithubaaruge massala eh vadhanee\nފައްޔާޒުގެ އިތުބާރު ނެތްކަމުގެ މައްސަލައެއް މަޖިލީހަށް ވައްދަން ސޮއި ހޯދަނީ\nމިނިސްޓަރު ފައްޔާޒު އިސްމާއީލް: އިތުބާރު ނެތް ކަމަށް ވޯޓް ނަގަން މަޖިލީހުގެ ތެރެއިން މަސައްކަތް ފަށާފައިވޭ -- ފޮޓޯ: އަވަސް\nމި ސަރުކާރުގެ އިކޮނޮމިކް މިނިސްޓަރު ފައްޔާޒް އިސްމާއީލް (ފައްޔަ) ގެ އިތުބާރު ނެތްކަމުގެ މައްސަލައެއްގެ ގަރާރު އެކުލަވައިލާ ސޮއި ހަމަ ކޮށްގެން ރައްޔިތުންގެ މަޖިލީހަށް ވައްދަން މެމްބަރުންގެ ސޮއި ހޯދަން ފައްޓަވައިފި އެވެ.\nނަން ހާމަ ނުކުރަން ޝަރުތުކޮށް ރައްޔިތުންގެ މަޖިލީހުގެ އެމްޑީޕީގެ މެންބަރަކު ވިދާޅުވީ، މިނިސްޓަރު ފައްޔާޒުގެ އިތުބާރު ނެތް ކަމުގެ މައްސަލަ ވެއްދުމުގައި އިސްކޮށް އުޅުއްވަނީ ރައީސް މުހައްމަދު ނަޝީދާއި އެ މަނިކުފާނުގެ ވަރަށް ގާތް ކަމެއް އޮންނަ މެންބަރުންތަކެއް ކަމަށެވެ.\nމިނިސްޓަރެއްގެ އިތުބާރު ނެތް ކަމުގެ މައްސަލަ މަޖިލީހަށް ވައްދަން ބޭނުން ވާނީ މަދުވެގެން 10 މެންބަރުންގެ ސޮއެވެ. މިހާރު ވެސް އެ އަދަދަށް ސޮއި ހަމަވެފައިވާ ކަމަށް އެމްޑީޕީގެ އެ މެންބަރު ވިދާޅުވި އެވެ. އަދި ސޮއި ކުރެއްވި ބޭފުޅުންގެ ތެރޭގައި މަޖިލީހުގެ ރައީސް މުހައްމަދު ނަޝީދު ވެސް ހިމެނި ވަޑައިގަންނަވާއިރު މިހާރު 19 މެންބަރަކު ސޮއި ކުރައްވާފައިވާ ކަމަށް ވެސް ވެއެވެ.\nނަވާރަ ވަނަ ރައްޔިތުންގެ މަޖިލީހުގެ ސުޕަ މެޖޯރިޓީ އޮތީ އެމްޑީޕީއަށެވެ. މަޖިލީހުގެ 87 މެންބަރުންގެ ތެރެއިން 65 މެންބަރުންނަކީ އެމްޑީޕީގެ މެންބަރުންނެވެ. މިއީ މަޖިލިސް ފެށި ފަހުން އެމްޑީޕީގެ ވަޒީރެއްގެ އިތުބާރު ނެތް ކަމުގެ މައްސަލަ މަޖިލީހަށް ވައްދަން ތައްޔާރުވާ ފުރަތަމަ ފަހަރެވެ. މީގެ ކުރިން ވެސް އެމްޑީޕީގެ ސްލޮޓެއްގައި ޔޫތު މިނިސްޓަރު ކަމުގައި ހުންނެވި އަހުމަދު މަހްލޫފުގެ އިތުބާރު ނެތް ކަމުގެ މައްސަލަ އެމްޑީޕީގެ ޕާލިމެންޓްރީ ގްރޫޕްގެ ލީޑަރު އަލީ އާޒިމް މަސައްކަތް ކުރެއްވި ކަމަށް މެންބަރަކު ވިދާޅުވި އެވެ. ނަމަވެސް އާޒިމް އެ ކަން ދޮގު ކުރެއްވި އެވެ. އަދި އެފަދަ މައްސަލައެއް މަޖިލީހަށް ވައްދާފައެއް ވެސް ނުވެ އެވެ.\nނަން ބޭނުންފުޅު ނުކުރައްވާ ގޮތަށް އެމްޑީޕީގެ މެންބަރަކު ވިދާޅުވީ މި މައްސަލަ ވައްދާނެ ކަމަށާއި ވެއްދި ނަމަވެސް ފައްޔޒުގެ މައްޗަށް އިތުބާރު ނެތް ކަމަށް ތަޅުމުހައި ފާސް ނުވާނެ ކަމަށެވެ.\n"ފާހެއް ނުވާނެ، މީގެ ބޭނުމަކީ ރައީސް ސޯލިހަށް އުނދަގުލެއް ކޮށްލުން، ކަމަށް ބެލެވެނީ،" އެ މެންބަރު ވިދާޅުވި އެވެ.\nޕޮލިޓިކްސް އެމްޑީޕީ ރައީސް އިބްރާހިމް މުހައްމަދު ސޯލިހު + ކެބިނެޓް މިނިސްޓްރީ އޮފް އިކޮނޮމިކް ޑިވެލޮޕްެމަންޓް ފައްޔާޒް އިސްމާއީލް


ބަދު ނަސީބުގެ ހިޔަނި އެޅުމުން (33) – Esfiya\n“އަފާ.. މިކަމުގެ ތެރެއަށް ނުވަދެބަލަ.. އަހަންނަށް އޭނަ ކޮންމެ ކަމެއް ކުރިއަސް އަފާއަށް ކޮން ބެހޭ ކަމެއްތަ..!! ޖަސްޓު.. ޕުލީސް ލީވް މީ އެލޯން..!! މިތަނުން ދޭ. ދެން ނާންނާތި.. ގެޓް އައުޓް!! ” އަފާގެ އަތަށް ބާރުކޮށްލަމުން ޔީޝާ އެހެން ބުނީރު އެމޫނުމަތީ ރުޅިވެރިކަން ވިއެވެ. ޔީޝާގެ އަޑުގައި ހުރި ހަރުކަށިކަން ފެނިފައި އަފާ ބިރުގަތެވެ. އެއީ ހަމަ އޭނާ ރައްޓެހި ޔީޝާ ބާއޭ އަފާ ހިތަށް އެރިއެވެ.\nއަފާއަށް އެއްޗެކޭ ނުބުނެވެނީސް ޔީޝާ އަފާ ކޮޓަރިން ބޭރުުކޮށްފައި ދޮރު ޖަހާފިއެވެ. ވަގުތުން އަފާގެ ލޮލަށް ކަރުނަ ޖަމާވިއެވެ. އަނގަމަތީ އަތް އަޅާލެވުނީ ރޮވެން ފެށުމުންނެވެ.\nޔީޝާ އެގޮތަށް އޭނާއާ ވާހަކަ ދައްކަ ފާނޭ ދުވަހަކުވެސް އަފާ ހިޔެއް ނުކުރެއެވެ. ޔީޝާގެ އެންމެ އުނދަގޫ ދުވަސްތަކު އޭނާއަށް ވެވޭނޭ އެހީއެއްވެސް ނެތްކަން އެނގުމުން އަމިއްލަ ނަފްސު ދެކެ ރުޅިއާދެވުނެވެ. ތެދެކެވެ. ޔީޝާ ބުނިހެން އޭނާއަށް ކުރެވޭ ކަމަކުން އެހެން ބަޔަކަށް ގެއްލުމެއް ލިބުމަކީ ވެދާނެ ކަމެކެވެ. އެދުވަހަކުން ދެން ކުރެވޭނޭ ކަމެއްވެސް ނޯންނާނެއެވެ. އެކަމު ޔީޝާ އެހާލަށް ދޫކޮށްލާކަށް އޭނާއަކަށް ފަސޭހައެއް ނޫނެވެ. ޔީޝާ އެހެން ބުނިނަމަވެސް އަފާއަށް އެކަން ކުރަން އުނދަގޫވާނެއެވެ\n“އަފާ؟ ކިހިނެއްވީ؟؟؟” އެތަނަށް އައި ޔައީޝްއަށް އަފާ ފެނުމުން އަހާލެވުނެވެ. ޔައީޝް ކުރިމަތީ ނުރޯންވެގެން އަފާ ދެފަރާތަށް ބޯހޫރާލިއެވެ. އަދި މަޑުނުކޮށް ބޭރަށް ނުކުންނަން ދުއްވައި ގަތެވެ.\n“އަފާ މަޑުކޮށްބަލަ.. ކީއްވެތަ ތިރޮނީ؟” ޔައީޝްވެސް އަފާގެ ފަހަތުން ދިޔައެވެ. އަފާ އާ ހަމަ ކުރުމަށްފަހު އޭނާގެ ދެކޮނޑުގައި ހިފާ ގާތް ކޮށްލިއެވެ.\n“ކީއްވެ ތި ރޮނީ.. ހޫމް..؟؟” ޔައީޝްގެ ގާތްކަން ލިބުމުން އަފާއަށް އަނެއްކާވެސް ބޮޑަށް ރޮވުނެވެ. ޔައީޝްގެ މޭމަތީ މޫނު ފޮރުވާލައިގެން ހުރެ އަފާއަށް ގިސްލެވެން ފެށިއެވެ. ކަންބޮޑުވެފައި ވީނަމަވެސް ޔައީޝް އިތުރު ސުވާލެއް ނުކޮށް އަފާގެ ބުރަކަށޯގައި ފިރުމާލަ ފިރުމާލަ އިނީ އަފާ ހަމައަކަށް އެޅެން ދެނެވެ.\n“ދެން ބުނެބަލަ ކީއްވެގެންކަން ތިރޮނީ.. ބޮޑުކަމެއް ވީތަ؟” އަފާ ހަމައަކަށް އެޅުމުން ޔައީޝް އެހިއެވެ. އަދި ބޮޑުވާ އިނގިލިން އަފާގެ ކަރުނަ ފުހެލަދިނެވެ.\n“މާ ބޮޑު ކަމެއް ނުވޭ.. ޔީޝްއާ ކުޑަ ފައިޓެއް ހިނގީ” އަފާ ދޮގު ހެދިއެވެ.\n“އެވަރު ކަމަކާ ތިހާ ބޮޑަށް ތިރުއީ.. އަހަންނަކަށް ކުރިއަކުން ނޭނގޭ ތިއީ ކުރައި ބޭބީއެއް ކަމެއް” ޔައީޝް އަފާގެ ކޮލުގައި ހިފާލަމުން ސަމާސާ ކޮށްލިއެވެ.\n“ޔައީޝްއަކަށް އަންޑަސްޓޭންޑެއް ނުވާނެ.. އަހަރެން މިދަނީ ގެޔަށް.. ފަހުން އަންނާނަން” އަފާ އެހެން ބުނެފައި ޔައީޝްގެ އަތުތެރެއިން ދުރުވިއެވެ.\n“އޯކޭ.. މަންމަ ބުނި ކައިވެނީގެ ފައިނަލް ޑޭޓެއް ހަމަ ޖައްސަން ވީނުން ހޭ.. އަހަންނަށްވެސް އަސްލު މިހާރު ވެއިޓު ކުރަން ވަރަށް އުނދަގޫ.. އަފާ އަހަރެންގެ އަނބަކަށް ވާނެ ދުވަހަކަށް ވަރަށް އިންތިޒާރު ކުރެވޭ.. ބައެއްފަހަރު ހިތަށް އަރާ މިހާރުވެސް ކޯޓަށްގޮސް ރެޖިސްޓުރީ ކޮށްފާނަމޭ” ޔައީޝް އެހެން ބުނުމުން އަފާގެ ތުންފަތް މަތީ ހިނިތުންވުމެއް ފަވާލިއެވެ.\n“ތިހާ ކެތްމަދު ވާކަށް ނުވާނެ.. އިރާދަ ކުރެއްވިއްޔާ އެދުވަސް އެހާ ދުރެއް ނޫން” އަފާ އެހެން ބުނުމުން ޔައީޝް ބޯޖަހާލިއެވެ.\nކޮޓަރީގައި ދެފަރާތަށް ހިނގާލަ ހިނގާލާ ޔީޝާ އިނީ ކަމަކާ ވިސްނާށެވެ. ކުއްލިއަކަށް އޭނާގެ ހިތަށް އައި ހިޔާލުން އޭނާއަށް ދުރު ވެވޭ ގޮތެއް ނުވިއެވެ. އުމުރު ދުވަހު މިހާލުގައި އުޅުމަށްވުރެ މިކަމުން މިންޖުވެވޭނޭ ކަމެއް ކުރަން އޭނާ ބޭނުމެވެ. އެކަމުން ނުކުމެދާނެ ހިތި ނަތީޖާއަކާ ދޭތެރޭ ވިސްނާކަށް އޭނާގެ ސިކުނޑި ފުރުސަތެއް ނުދެއެވެ.\nޔީޝާގެ ފިޔަވަޅު ހުއްޓުނީ ކޮޓަރީގައި ދިއްލާފައި ހުރި ބޮކިތަށް ނިވުމުންނެވެ. ޒަބޫރިޝް އައީކަން ޔީޝާއަށް އެނގުނެވެ. ބިރު ނުގަންނަކަން ދައްކަން މަސައްކަތް ކުރިނަމަވެސް ޔީޝާއަކަށް އެކަމެއް ކާމިޔާބެއް ނުވިއެވެ. ކޮޅަށް ހުންނަން ދަތިވެގެން ޔީޝާ އެނދުގައި އިށީނެވެ.\n“އަހަރެންގެ ފަރާތުން ބޭނުންވަނީ ކޮންކަމެއް؟” ޔީޝާގެ އަޑު ނުކުތީ މަޑުންނެވެ. ކިތަންމެ ސިއްރުން ވާހަކަ ދެއްކި ނަމަވެސް ޒަބޫރިޝްއަށް އަޑު އިވޭނެކަން އެނގޭތީއެވެ.\n“ކަލޭ ބޭނުންވާ ކަމެއް ކޮށްދީފިއްޔާ އަހަރެން ދޫކޮށްލާނަންތަ؟” ޔީޝާ އަނެއްކާވެސް ވާހަކަ ދެއްކިއެވެ. މީހެއްގެ ފިޔަވަޅުގެ އަޑު އިވުނެވެ. ކޮޓަރިއަށް ކަނު އަނދިރިކަން ވެރިވެފައި ވުމުން ޒަބޫރިޝް ކައިރީގައި ހުއްޓަސް އޭނާއަށް ނޭނގޭނެ ކަން ޔީޝާއަށް އެނގެޔެވެ.\n“އަހަރެން ބޭނުންވާ ކަންތައް ކޮށްދެވޭނެތަ؟” ޔީޝާގެ ކަންފަތް ބުޑުގައި ވައިއަޑުން ޒަބޫރިޝް ސުވާލު ކޮށްލިއެވެ. ސިހުނު ވަރުން ޔީޝާއަށް ތެޅިގަނެވުނެވެ. އަދި ޒަބޫރިޝް ފެނިދާނެކަމުގެ ބިރަށް ދެލޯ މަރާ ބާރުކޮށްލެވުނެވެ. ޒަބޫރިޝް ފެނިއްޖެ ނަމަ އޭނައަށް ވާހަކަ ދައްކާނޭ ހިތްވަރެއް ނުލިބޭނެތީއެވެ.\n“ކޮށްދެވޭނީ.. އޭގެ ފަހުން އަހަންނަށް ދުވަހަކުވެސް އުނދަގޫ ނުކުރާނެ ކަމުގެ ޔަގީންކަން ދެވެންޏާ” ޔީޝާ ރައްދުގައި ބުނެލިއެވެ. ޒަބޫރިޝްއާ ވާހަކަ ދައްކާނެ ހިތްވަރެއް އޭނާއަށް ލިބުނީ ކިހިނެއް ކަމެއްވެސް ޔީޝާއަކަށް ނޭނގުނެވެ.\n“އަހަރެން އާނއެކޭ ބުނެއްޖެ ނަމަ ޔީޝާ އަހަރެންގެ ބަހަށް އިތުބާރު ކުރެވޭނެތަ؟” ޒަބޫރިޝްގެ އަޑު އައީ ސީދާ އޭނާގެ ކުރިމަތިންނެވެ. ޔީޝާއަށް ދެލޯ ތަގުޅި ކޮއްލެވުނެވެ. ތުރު ތުރު އަޅަ އަޅާހުރި ދެއަތްތިލަ ތެރެއަށް ބޭޑުޝީޓު ލައި ބޮނޑިކޮއްލެވުނެވެ.\nޒަބޫރިޝްގެ އެސުވާލަށް ދޭނޭ ޖާވާބެއް ޔީޝާއަކަށް ނޭނގުނެެވެ. ޒަބޫރިޝް އޭނާ ދޫކޮއްލާނެ ކަމުގެ ޔަގީންކަމެއް ނެތެވެ. ޒަބޫރިޝް ބުނާ ބަހުގެ ތެދާމެދު ޔީޝާއަށް ޝައްކެވެ. އިތުބާރު ކުރެވޭނީ ކިހިނެއް ހެއްޔެވެ. އޭނާގެ ދިރިއުޅުމުގައި ދިމާވި ހުރިހާ ހިތާމައިގެ އަސްލަކީ އެއީއެވެ. އަހްނަފް ހުޝާމް އަދި އަޒާންގެވެސް ގާތިލަކީ އެއީއެވެ. ނަމަވެސް ޒަބޫރިޝްއަށް އިތުބާރު ކުރުން ނޫންގޮތެއް މިވަގުތު ޔީޝާއަށް އެބައޮތް ހެއްޔެވެ.\n“ޔީޝާގެ ތި ތަވީދު އޮށްވަކާ އަހަންނަކަށް ޔީޝާއަކާ ގާތެއް ނުވެވޭނެ.. އަހަރެންގެ ބޭނުމަކީ ކޮބާކަން ޔިޝާއަށް އެނގޭނުން.. ހައްވާދީ ހުރިހާ ވާހަކައެއް ކިޔައިދިނެއްނު.. އެހެންވީމަ އަހަރެން ބޭނުންވާ އެއްޗެއް އަހަންނަށް ލިބޭނީ ކިހިނެއްކަންވެސް ޔީޝާއަށް އެނގޭނެ.. ބުނަން އުޅޭއެއްޗެއް އެބަ ވިސްނޭތަ؟” ހަރަކާތް ހުއްޓިފައިވާ ޔީޝާ އަނެއްކާވެސް ސިހުނީ ޒަބޫރިޝްގެ އަޑު ކޮޓަރިތެރޭ ގުގުމާލުމުންނެވެ\n“އެނގޭ.. އެކަމު އަހަރެން ވަގުތު ކޮޅެއް ބޭނުން..” ޔީޝާ ބުނެލިއެވެ.\n“އަހަރެން އަންނާނަން.. ޔީޝާ އަހަންނަށް ދައުވަތު ދިނުމަށްފަހު ދެނެއް ސަލާމަތެއް ނުވެވޭނެ.. އެދުވަހަކުން ޔީޝާއަކަށް އަހަރެންގެ އެއްވެސް ކަމަކަށް ދެކޮޅެއް ނުހެދޭނެ” ޒަބޫރިޝް އެހެން ބުނުމާއެކު ކޮޓަރީގެ ބޮކިތަށް އަލުން ދިއްލުނެވެ. ޒަބޫރިޝް ދިޔައީކަން ޔަގީންވުމުން ޔީޝާ ދެލޯ ހުޅުވާލިއެވެ. ނޭވާ ހޮޅިތެރޭ ތާށިވެފައިވާ ފުން ނޭވާ ބޭރުކޮއްލެވުނެވެ. ލޮލަށް ޖަމާވި ކަރުނަތައް ރޮނގަކަށް ކޯތާފަތް މައްޗަށް ބަންޑުން ވިއެވެ.\n“އަފާ އެބުނީ ތެދެއް.. އަހަރެން އަސްލަށްވެސް މޮޔަވެއްޖެ.. އަހަރެން ކީއްވެ ޒަބޫރިޝްއަށް އިތުބާރުކުރަން މިނިންމީ.. އޭނަ އަހަރެން މަރާވެސް ލާފާނެ. އެކަމު އޭރުންވެސް މިހާރު އަހަރެން މިއުޅޭ ހާލުން ސަލާމަތް ވެވޭނެ.. އެހެން ބަޔަކަށް ގެއްލުމެއް ނުލިބޭނެ” ބާލީހުގައި ބައްދައިގެން އޮތް އިރު ޔީޝާއަށް ގިސްލެވެމުން ދިޔައެވެ.\nހަފްތާއެއް ތެރޭ އަފާއާއި ޔައީޝް ކައިވެނި ކުރެވޭ ތާރީހް ހަމަ ޖެހިގެން ދިޔައެވެ. ދުވަސް ކައިރިވަމުން ދިޔަވަރަކަށް ކައިވެނީގެ ކަންތައް ހަމަ ޖެހެމުން ދިޔައެވެ. ޔައީޝް އާއި ރާޝިދާމެންވެސް ގިނަ ވަގުތު އުޅެނީ އަފާމެންގެ ގޭގައެވެ. ކައިވެނީގެ ގިނަ ކަންތައްތައް ކުރިއަށް ދަމުން ދިޔައީ އަފާމެންގެ ގޭގައި ކަމުންނެވެ. ދެއާއިލާއަކީ ގުޅޭ އާއިލާކަމުން ހުރިހާ ކަމެއްވެސް ވަމުން ދިޔައީ ހިތްހަމަ ޖެހޭހާ ފަސޭހައިންނެވެ.\nފެންވަރާ ތާޒާ ވެލުމަށްފަހު ޔީޝާ ރީތިވާ މޭޒުކައިރީ އިށީނެވެ. އޭނާގެ ކުލަ ވެއްޓިފައިވާ މޫނުގައި މޭކަޕު ކޮށްލީ ތަންކޮޅެއް ތާޒާކަން ދައްކާލުމަށެވެ. ނަމަވެސް އެ ޒީނަތަކުން އޭނާގެ ވަރުބަލިކަން ވެރިވެފައިވާ ދެލޮލެއް ފަރުދާއެއް ނުކުރެވުނެވެ. އިސްތަށިގަނޑު ރީތިކޮށްލުމަށްފަހު ޔީޝާ ފަހުފަހަރަށް އަމިއްލަ ސޫރަ ލޯގަނޑުން ބަލާލިއެވެ. ފޯނު ޖިންސުގެ ފަހަތު ޖީބަށް ޖަހާލުމަށްފަހު ޔީޝާ ކޮޓަރިން ނުކުތީ އަފާގެ ގެއަށް ދިޔުމަށެވެ. އަފާއާ ޖެހުނު މައްސަލައަށްފަހު ޔީޝާ އަދި އަފާއަކާ ވާހަކައެއް ނުދައްކައެވެ. އޭގެ ފަހުން އަފާއާ ބައްދަލުވެސް ނުވެއެވެ. އަފާވެސް އޭނާ ހޯދާކަަށް ނާދެއެވެ. ހަގީގަތުގައި އެރޭ ޔީޝާއަށް ކަންތައް ކުރެވުނު ގޮތުން ޔީޝާ ދެރަވިއެވެ. އަފާ އޭނާއާ ދޭތެރޭ ވިސްނާއިރުވެސް ޔީޝާ އޭނާގެ ހަމައެކަނި އެކުވެރިޔާވެސް ދުރު ކޮށްލީއެވެ. އަފާ އޭނާދެކެ ރުޅިއައި ސަބަބު ޔީޝާއަށް ވިސްނެއެވެ. އެކަމުގައި އަފާ ކުށްވެރިއެއްވެސް ނުކުރެވެއެވެ. އަފާ އޭނާއަށް މައާފް ނުކުރި ނަމަވެސް ޔީޝާ އޭނާގެ އެކުވެރިޔާގެ އުފަލުގައި ބައިވެރިވާން ބޭނުމެވެ.\n“ޔީޝް.. ކޮންތާކަށް ދާން ތިއުޅެނީ؟” ރީތިވެގެން ޔީޝާ ނުކުތުމުން ބޭރަށް ދާން އުޅޭހެން ހީވެގެން ޔައީޝްއަށް އަހާލެވުނެވެ.\n“އަފާ ކައިރިއަށް” ޔީޝާ ބުނެލިއެވެ.\n“އަހަރެން ހީކުރީ ޔީޝް މިއަދުވެސް ނުދާނެ ކަމަށް.. ޔީޝް ނުދާތީ އަފާވެސް ވަަރަށް ދެރަވެފަ ހުރީ” ޔައީޝް ބުނެލިއެވެ.\n“ކުޑަ ކަމަކާ ދެބަސް ވެވުނީ.. އެކަމު އަހަރެން އަފާގެ ވެޑިންއަށް ނުދާވަރުގެ ކަމެއް ނުވޭ.. ނުވެސްވާނެ.. ތުއްތުބެ ތިދަނީ އެގެޔަށްތަ؟” ޔީޝާ އަހާލިއެވެ.\n“ހޫމް.. މިދަނީ ބެކްޑުރޮޕް ބަލައްޔާ އެކީ.. އޭތި ނިމިގެން މިހާރު ގުޅާފި..” ޔައީޝް ބުނެލިއެވެ\n“އަހަރެން އެގެޔަށް ވައްޓާލަ ދީބަލަ” ޔީޝާ އެހެން ބުނުމުން ޔައީޝް ބޯޖަހާލިއެވެ.\nބޭރަށް ނުކުމެގެން ދިޔަ ދެބެންނަށް ބަލަން ރާޝިދާ އިނީ ފަހާ ފޮށި ހިފައިގެން ހެދުމެއް ފަހާށެވެ. ފަހަކަށް އައިސް ޔީޝާ އެހާ ގިނައިން ވާހަކަ ދެއްކި މިއީ ފުރަތަމަ ފަހަރެވެ. އަމިއްލައަށް ބޭނުންވެގެން ބޭރަށް ދާން ނުކުތްވެސް މިއީ ފުރަތަމަ ފަހަރެވެ. ފަހަރުގައި ޔީޝާއަށް އައި ބަދަލު އެއީ އަފާއާ މައްސަަލަ ޖެހުނީމާ ވީކަމަކަށް ވެދާނެއޭވެސް ރާޝިދާ ހިތަށް އެރިއެވެ.\nޔީޝާއާ މެދު ވިސްނަން އިން ރާޝިދާ ސިހުނީ މޭޒުމަތީ އޮތް އޭނާގެ ފޯނު ރިންގުވުމުންނެވެ. ގުޅަނީ ކާކުތޯ ބެލީރު އެއީ އޭނާ އިންތިޒާރު ކުރަމުން ދިޔަ ފޯނު ކޯލެވެ.\n“ހަލޯ.. ކޮބާ ކިހިނެއް ވީ؟ ރަނގަޅު މީހަކު ފެނިއްޖެތަ؟” ފޯނު ނެގުމާއެކު ރާޝިދާއަށް އަހަލެވުނެވެ.\n“އާން ރަނގަޅު.. އެމީހާއަށް ގުޅޭނެ ނަންބަރެއް އަހަރެން ބޭނުން. ތިމީހާ މިއަތޮޅުން ފުރައިގެން ދާން ވާއިރަށް އަހަރެން ބޭނުން އެމީހާއާ ވާހަކަ ދައްކާލަން” އެކޮޅުން ލިބުނު ޖަވާބާއެކު ރަޝިދާއަށް ހަމަ ޖެހުމުގެ ނޭވާއެއް ދޫކޮށްލެވުނެވެ.\n“އަހަން ޔީޝާ.. ހާދަ ދުވަހެއް ވެއްޖެއޭ ތިކުއްޖާ ފުޅު ނުފެންނަތާ.. ކިހިނެއްތަ؟” އަފާގެ ގޭގެ ދޮރާށިން އެތެރެއަށް ވަދެވުމާއެކު އަފާގެ މަންމަ ހާމިދާ ގޮވާލިއެވެ.\n“އަޅުގަނޑު ރަނގަޅު.. ދައްތަ ކިހިނެއް؟” ހިތްހެޔޮ ހިނިތުންވުމެއް ހަދިޔާ ކޮއްލަމުން ޔީޝާ އެހެން ބުނެފައި ވަށައިގެން ބަލާލީ އަފާ ފެންނަން ހުރިތޯއެވެ.\n“ދައްތަވެސް ހަމަ ރަނގަޅު.. އަފާވެއްޖެ ކޮޓަރީގަ.. ދޭ ކޮޓަރިއަށް” ހާމިދާ އެހެން ބުނުމުން ޔީޝާ ބޯޖަހާލާފައި އެތެރެއަށް ވަނުމަށް ހިނގާގަތެވެ. އަފާގެ ކޮޓަރި ދޮރުކައިރިއަށް ޔީޝާ ދިޔައިރު ކޮޓަރި ތެރެއިން މީހުން ވާހަކަ ދައްކާ އަޑު އިވެއެވެ. އަޑުންވެސް ކޮޓަރީގައި އެއުޅެނީ އަފާގެ ތިމާގެ ކުދިންކަން ޔީޝާއަށް އެނގުނެވެ.\nމަޑު މަޑުން ހުޅުވުނު ދޮރު ކައިރީ ހުރި ޔީޝާއަށް އެންމެންގެ ލޯތައް ހުއްޓުނެވެ. ކޮންމެ މީހަކު ހީލަފައި ޔީޝާއަށް ގޮވާލުމުން ޔީޝާވެސް އެމީހުނަށް ހިނިތުންވެލިއެވެ. ނަމަވެސް އެނދުމަތީ އިށީންދެގެން އިން އަފާ ފެނިފައި ޔީޝާގެ ހިނިތުންވުން ފިލައިގެން ދިޔައެވެ. ޔީޝާ ފެނުމުން އަފާ އުފާވި ހެނެއް ހިޔެއް ނުވެއެވެ. އަފާ އަދިވެސް އޭނާ ދެކެ ރުޅިއައިސް ހުރިކަން އެނގުމުން ޔީޝާ ދެރަވިއެވެ. ތިރީ ތުންފަތުގައި ދަތް އަޅާލެވުނީ އެހެންވެއެވެ.\n“ތިމީހުން އިހަށް ބޭރަށް ނުކުމެ ދީދާނަންތަ.. ޔީޝްއާ އެކަނި ވާހަކައެއް ދައްކާލަން” އަފާ އެހެން ބުނުމުން އެތާ ތިބި މީހުން ހައިރާނުގެ ނަޒަރަކުން ދެމީހުންގެ މޫނަށް ވަކި ވަކިން ބަލާލިއެވެ. ޔީޝާއާއި އަފާއަކީ ކުޑައިރުންސުރެވެސް ގާތްކޮށް އުޅޭ ދެމީހުންކަން އެމީހުނަށް އެނގެޔެވެ. ދެމީހުން ޒުވާބުކޮށް ރުޅިހަދާލައިގެން އުޅުމަކީ އެއްއިރަކުވެސް ވެފައިވާ ކަމެއް ނޫނެވެ. އެއްބަނޑު އެއްބަފާ ދެމީހުނަށްވުރެވެސް އެ ދެމީހުން ގާތްހެން ހީވެއެވެ. ނަމަވެސް މިއަދު އެެމީހުންގެ މޫނުމަތީވި ކުލަވަރުން އެދެމީހުން ކަމަކާ ދެބަސްވީކަން ނޭނގޭނެ މީހަކު ނުހުންނާނެއެވެ. އިތުރު ސުވާލެއް ނުކޮށް ފަހަރަކު މީހަކު އެކޮޓަރިން ނުކުތީ އެހެންވެއެވެ.\nއެހެން މީހުން ކޮޓަރިން ނުކުތުމުން ޔީޝާ މަޑު މަޑުން ހިނގާފައި އައިސް އެނދު ކައިރީ ހުރި ގޮނޑީގައި އިށީނެވެ. އެއަށްފަހު 10 ވަރަކަށް މިނުޓު އެދެމެދު ވޭތުވީ ހަމަހިމޭން ވަގުތު ކޮޅެކެވެ. ދެމީހުން ވާހަކަ ނުދެއްކި ނަމަވެސް އިރު އިރުކޮޅާ ހަތަރު ކަޅި ހަމަ ކޮށްލައެވެ.\n“އަހަރެން ހީކުރީ ނާންނާނެ ކަމަށް؟” އެ ހަމަ ހިމޭންކަން ނަގާލީ އަފާއެވެ.\n“ސޮރީ..” އަފާ ވާހަކަ ދެއްކުމުން ޔީޝާ އަށް އެންމެ ފުރަތަމަވެސް ބުނެވުނީ އެހެނެވެ.\n“ކޮން ކަމަކާ؟” އަފާ ފިނި ނޭވާއެއް ދޫކޮށްލަމުން އެސުވާލު ކުރީ ޔީޝާ މާފަށް އެދެނީ އެރޭ ވީ ކަންތަކާ ކަން އެނގިހުރެއެވެ.\n“އެރޭ އަހަންނަށް ކަންތައް ކުރެވުނު ގޮތުން.. އައިމް ސޮރީ އަފާ.. މާ ބޮޑަށް ޕުރެޝަރ ވީމަ އަހަންނަށް އެދުވަހު ކަންތައް ކުރެވުނީ ގޯސްކޮށް” ޔީޝާ އަފާއަށް ބަލާލަމުން ބުނެލިއެވެ ހިނިތުންވުން ފިލައިގެން ދިޔައެވެ. ަށައިގެން ބަލާލީ އަފާ ފެންނަން ހުރިތޯއެވެ.\n“އަފާ އަހަންނަކަށް މާފެއް ނުކުރާނަންތަ؟” ޔީޝާ އެހެން ބުނުމުން އަފާ ތެދުވެގެން އައިސް ޔީޝާ އިން ގޮނޑި ކައިރީ ހުއްޓުނެވެ.\n“އަހަރެން ޔީޝްއަށް މާފް ނުކުރާނެ އެއްވެސް ކަމެއް ނޯންނާނެ.. އެކަމު އަހަރެން ވަރަށް ދެރަވި.. އެގޮތަށް ޔީޝް އަހަރެން ދުރު ކޮއްލާނެއެކޭ އަހަރެން ދުވަހަކުވެސް ހިޔެއް ނުކުރަން.. އެކަމު އެއަށްވުރެ ބޮޑަށް އަހަރެން ދެރަވީ އޭގެ ފަހުން ޔީޝް އަހަރެންނާ ބައްދަލު ކުރަން ނައީމަ.. ވެޑިންގެ ހުރިހާ ކަމެއް ފައިނަލް ވެގެން ދިޔައިރު އަހަރެން އެންމެ ބޭނުންވި މީހާ އަހަރެން ކައިރީ ނެތީމަ..” އަފާ އެހެން ބުނުމުން ޔީޝާ އަފާގެ ގައިގައި ބައްދާލިއެވެ.\n“ވަރަށް ބޮޑަށް ސޮރީ.. އެކަމު މިހާރު އަހަރެން މިހިރީ އައިހޭނުން.. ދެން އެކަމަށް މާފްކޮއްދީ” ޔިޝާ އެހެން ބުނުމުން އަފާ މޫނަށް ވައްތަރެއް ޖައްސާލިއެވެ.\n“އެހާ ފަސޭހައެއްނުވާނެ.. އެކަމު ކައިވެނި ކުރެވޭ ދުވަސް އަންނަންދެން ހުރިހާ ވަގުތެއްގަ އަހަރެންގެ ހިދުމަތުގަ ހުރެއްޖެއްޔާ އަހަރެން ތިކަމާ ވިސްނާލާނަން..” އަފާ އެހެން ބުނުމުން ޔީޝާ ހޭންފެށިއެވެ.\n“ޔެސް މޭމް!!” ޔީޝާ އެހެން ބުނެފައި އަނެއްކާވެސް އަފާގެ ގައިގައި ބައްދާލިއެވެ.\n“އަހަންނަށް ވެޑިން ޑުރެސް ދައްކާލަބަލަ” ޔީޝާ އެހެން ބުނުމުން އަފާ އަވަސް ފިޔަވަޅުގައި ހެދުން އަލަމާރިއާ ދިމާއަށް ހިނގާގަތެވެ. ހީވާގޮތުން އަފާ އެހުރީ ޔީޝާ އެހެން އަހާނެ އިރަކަށް އިންތިޒާރުގައެވެ.\n“ޔީޝްގެ ހެދުން އަދިވެސް ނުނިމޭތަ؟” އަފާ އަހާލިއެވެ.\n“އަދި ނުނިމޭ.. ދޮންތަ ހެދުން އަދި ނިމުނީ.. މަންމަ މިހާރުވެސް އިނީ ފަހާ ފޮށި ކައިރީ” ޔީޝާ އެހެން ބުނެފައި އަފާގެ ހެދުމަށް ފާޑުކިޔަން ފެށިއެވެ.\nއަފާ އެދުނުހެން ހުރިހާ ވަގުތަކުވެސް ޔީޝާ އުޅުނީ އަފާއާ އެކުއެވެ. މީން ދުވަހަކު ޔިޝާގެ މޫނުމަތިން ނުފެންނަހާ ހިތްހަމަ ޖެހުމާ އުފާވެރިކަން އެމޫނުމަތިން ފެންނަމުން ދިޔައެވެ. ނަމަވެސް ކިރިޔާވެސް އެކަނިވާ ވަގުތެއްގައި ޔީޝާގެ މޫނުމަތިން ވަރުބަލިކަމާ މާޔޫސްކަން ފަވާލައެވެ. ނަމަވެސް އެ ހިތާމަ ހިނިތުންވުމެއްގެ ފުރަގަހުގައި ފަރުދާކޮއްލަނީ މަދު ސިކުންތު ކޮޅެއްގެ ތެރޭގައެވެ. އެހެން މީހުނަށް ޔީޝާގެ އުފާވެރިކަން ފެނުނު ނަމަވެސް އަފާއަކަށް އެދެލޮލުން ހަގީގީ އުފާވެރިކަމެއް ނުފެނެއެވެ. އެއީ ޔީޝާ ކުރަމުން ދާ ހިތާމަ އެހެން މީހުނަށް ނުދެއްކުމަށް އޭނާ ދައްކާ ދަޅައެއްކަން އަފާއަށް އެނގެޔެވެ.\n“މީން އެއްވެސް ކަމެއް ދިމާ ނުވިނަމަ ޔީޝްއާ ދާނިޝްވެސް މިހާރު މެރީ ކުރީސްދޯ” ރީތިވާ މޭޒުމަތީގައި މޭކަޕު ސަމާނުތަށް އަތުރަން ހުރި ޔީޝާއަށް ބަލާލަމުން އަފާ ބުނެލިއެވެ.\n“މީން އެއްވެސްކަމެއް ނުވިނަމަ އަހަރެން ދާނިޝްއާ ބައްދަލު ވާނެ ކަމެއްވެސް ނޭނގޭނުން.. އަހަންނަށް ހީވަނީ އޭރުން އަހަރެން މިހާރު ހުންނާނީ މިރަށުން މީހަކާ އިނދެގެންހެން” ޔީޝާ ލުއި ހިނިތުންވުމަކާއެކު ބުނެލިއެވެ.\n“ޔީޝް.. އަހަންނަށްޓަކައި މަންމަމެން ކައިރީ މިވާހަކަ ބުނަންވީނުން.. އަހަންނަށް ޔަގީން ޔީޝް މަންމަމެން ޔީޝް ތިކަމުން ސަލާމަތް ކުރަން ހުރިހާ ކަމެއްވެސް ކޮއްދޭނެކަން.. އަސްލު މިހާބޮޑު ކަމެއް ޔައީޝްއަށް ސިއްރު ކުރަންވެސް އަހަންނަށް އުނދަގޫ.. ޔީޝްއަށް ބުނަން ނުކެރެންޏާ އަހަރެން ވާހަކަ ދައްކަ ފާނަމޭ.. ޔީޝް ތިހާލަށް ދޫކޮއްލާކަށް އަހަންނަކަށް ފަސޭހައެއް ނޫން” އަފާ އާދޭހުގެ ރާގަކަށް ބުނެލިއެވެ.\n“ނޫން.. އަހަރެން ބުނާނަން.. އެކަމު އަދި ވަގުތެއް ނުޖެހޭ.. ފުރަތަމަ ވެޑިން. އެއަށްފަހު އެންމެން ހަމަ ޖެހުނީމަ އެވާހަކަ ދައްކާނީ..” ޔީޝާ ބުނެލިއެވެ.\n“ވެޑިންއަށް ވުރެ އެކަންތަށް މުހިންމު..” އަފާ އެހެން ބުނުމުން ޔިޝާ ތުންފަތުގައި ޝަހާދު އިނގިލި ޖައްސާލިއެވެ.\n“ތިކަހަލަ ޑިޕުރެޝިން ވާހަކަ ދައްކާނީ ފަހުން.. ބަލާ އަހަންނަކަށް އެއްވެސް ކަމެއް ނުވެއެއްނު.. އެހެން ނޫނަސް އެޓްލީސްޓު އަަހަރެން ބޭނުން އަހަރެންގެ އެކުވެރިޔާގެ އެންމެ އުފާވެރި ދުވަސް އެންމެ ކައިރިން ދެކެން.. އަފާ ތުއްތުބެއާ މެރީ ކުރާ ވާހަކަ ބުނީމަ އަހަރެން ވަރަށް އުފާވި.. އަހަންނަށް ޔަގީން ބޭބެ އަފާ ވަރަށް ރަނގަޅަށް ބަލާނެކަން.. އޭރުން އަހަރެން އަފާއާ ދޭތެރޭ ކަންބޮޑުވާކަށް ނުޖެހޭނެ.. އައި ވޯންޓު ޔޫ ޓުބީ އޯލްވޭސް ހެޕީ.. ” ޔީޝާ އެހެން ބުނެފައި އަފާގެ އަތުގައި ހިފިއެވެ. އަދި އޭނާގެ އުނގުމަތީ އަފާގެ އަތް ބޭއްވުމަށްފަހު އަފާގެ އަތުގައި ހީނާފަތް އަޅަން ފެށިއެވެ.\n“އަހަރެންވެސް ޔީޝް އުފަލުގަ ހުރުމަށް އެދޭތީއޭ މިހެން މިބުނަނީ.. ޔީޝްގެ ތިވާހަކަ ހުންނަ ގޮތުން ހީވަނީ ޔީޝް ތަނަކަށް ދާން ޖެހޭތީ ވާހަކަ ދައްކާހެން..” ޔީޝާގެ މޫނަށް ބަލަން ހުރެ އަފާ ބުނެލިއެވެ.\n“ހުރިހާ އެންމެން އަބަދަކު ނުތިބޭނެ.. ހަމަ އަފާމެންވެސް އަހަރެން އެކަނި ކޮއްލާފަ މިރަށުން ފުރައިގެން ދިޔުމަކީ ވެދާނެ ކަމެއް.. އަހަރެންވެސް ދާން ޖެހިދާނެ.. ހަމަ ނުގޮސްވެސް ދާނެ.. ތަގުދީރުގަ އެހެން ލިޔެވިފައި އޮންނަ ކަންތައްތަކެއް ވަގުތު އައުމުން ނޫނީ ނޭނގޭނެ..” ޔީޝާ އެހެންބުނުމުން އަފާގެ ހިތަށް އުނދަގޫވިއެވެ. މިއީ ކުރިން ޔީޝާ ވާހަކަ ދައްކާ ގޮތެއް ނޫނެވެ.\n“ހޫމް.. ޑިޕުރެޝިން ވާހަކަ ނުދައްކާށޭ ކިޔާފަ މިހާރު ތިދައްކަނީ ކޮންކަހަލަ ވާހަކައެއް.. އަހަރެން ނުދާނަން ޔީޝްއާ ދުރަކަށް.. މިހާރު މިވީގޮތުން އިތުރަށް އަހަރެމެން ދެމީހުން ގާތޭނުން މިވީ.. ޔީޝްގެ ފަހަރިއެއް ގޮތުގަ އަހަރެން ދެން އުޅޭނީވެސް ޔީޝްމެން ގޭގައެއްނު” އަފާ އެހެން ބުނުމުން ޔީޝާ ހޭންފެށިއެވެ.\n“ތިހެން ބުނީމަ މިހަނދާންވީ.. އަދި ގޭގަވެސް އެބަހުރި ކުރަންޖެހޭ ބައިވަރު ކަންތަށް.. އަފާގެ އަތުގަ ހީނާފަތް އަޅާދީފަ އަހަރެން އެބަޖެހޭ ގެޔަށް ގޮސްލަން..” ޔީޝާ އެއްޗެއް ހަނދާންވެފައި ބުނެލިއެވެ.\n“ޔީޝް އަހަންނަށް ކޮންމެވެސް ކަމެއް ސިއްރުކުރޭ.. ޔީޝް ކަމަކާ ކަންބޮޑުވެފަ އެހުންނަނީ އަނެއްކާ ޔީޝާ މޮޔަކަމެއް ކުރަން ނިންމީބާ.. އަނެއްކާ ޔީޝް އެރޭ ބުނިހެން ކަންތަށް ކުރަން ނިންމީބާ.. އެހެން ނޫންނަމަ ޔީޝް އެހާ ހާސްވެ ދެރަވެފަ ހުންނަންވީ ސަބަބަކީ ކޮބާ.. ޒަބޫރިޝް ޔީޝް މަރާވެސް ލާފާނެ.. ޔީޝް ކިތަންމެ ރުޅިއަޔަސް އަހަރެން މިކަންތައް އެހެން މީހުނަށް އަންގަން ޖެހޭނެ.. ޔައީޝް ކައިރީ ބުނަންވީބަ؟” ޔީޝާގެ މޫނަށް ބަލަން ހުރީރު އަފާގެ ސިކުނޑީގައި އެނބުރެމުން ދިޔައެވެ.\n“ކޮން ކަމަކާ ތިވިސްނަނީ؟” އަފާ އިންގޮތުން ޔީޝާއަށް ފާހަގަ ކުރެވުނެވެ.\n“ކަމަކާ ވިސްނަނީކީ ނޫން” އަފާ ދެފަރާތަށް ބޯހޫރާލިއެވެ.\n“ފަސްޓު ނައިޓާ ދޭތެރޭ ނަރވަސް ވަނީ ދޯ” ޔީޝާ އެހެން ބުނިއިރު ލާނެތް ހިނިތުންވުމެއް ތުންފަތް މަތީ ފަވާލިއެވެ.\n“ނުވޭ ނަރވަސްއެއް.. އަހަރެންވެސް ހީކުރީ ވަރަށް ހާސްވާނެ ކަމަށް.. އެކަމު ނުވޭ.. ވެދާނެ ޔައީޝް ވީމަ ކަމަށް” އަފާ ބުނެލިއެވެ.\n“ވަރަށް ހެޕީ ވެފަދޯ ތިހުންނަނީ މެރީ ކުރެވޭތީ.. ކުޑައިރުންސުރެވެސް އަފާ އަބަދުވެސް ބުނާނެ ޔައީޝްއަކީ އަހަރެންގެ ފިއުޗަރ ހަސްބަންޑޭ.. އަފާ މެރީ ކުރާނީ ހަމައެކަނި ޔައީޝް އާއޭ.. އިންޝާﷲ އަފާގެ ހުވަފެން ސީދާ ވަނީނުން” ޔީޝާ ބުނެލިއެވެ.\nއަސުރަށް ބަންގި ގޮވަން އަދި ވިއްސަކަށް މިނެޓު އޮތުމުން މިސްކިތައް ދިޔުމުގެ ބަދަލުގައި ވަލީދު އިށީނީ ގޭގެ ބިއްދަށު ފަރާތުގައި ހުންނަ ޖޯލިފަތީގައެވެ. ދެލޯ މަރާލައިގެން ވަލީދު އޮތީ ފުން ވިސްނުމެއްގައެވެ. ޔީޝާ މިރަށުން ފުރައިގެން ދިޔަ ކަން އެ ޖިންނިއަށް އެނގުނު ފަހުން މިގޭތެރެއިން އެ ޖިންނީގެ އެއްވެސް ނިޝާނެއް ނުފެނެއެވެ. މާބޮޑު ކަމެއް ނުކޮށް އެ ޖިންނި މިގޭން ފޮނުވާލެވުމުން ވަލީދު ހިތް ހަމަ ޖެހުނެވެ. ނަމަވެސް މިހާރު ޔީޝާ އުޅެނީ ކޮން ހާލެއްގައި ބާއޭ ވަލީދު ހިތަށް އެރިއެވެ. އެ ޖިންނީގެ ވާހަކަ ހުރި ގޮތުން އެހާ ފަސޭހައިން އެކުއްޖާ ދޫ ނުކޮށްލާނޭކަން ވަލީދުއަށް އެނގެޔެވެ. މިހާރު ޔީޝާއަށް ހަގީގަތް އެނގުމުން އަދި އިތުރަށް އޭތީގެ އުނދަގޫ ބޮޑުވާނޭކަންވެސް އެނގެޔެވެ. އޭނާ އަޅުވައި ދިން ތަވީދުން އެކުއްޖާއަށް ރައްކާތެރިކަން ލިބޭބާއޭ ވަލީދު ހިތަށް އެރިއެވެ.\nއެފަދަ ހިޔާލެއްގައި އޮތްވާ ވަލީދު ސިހުނީ އޭނާގެ ފޯނު ރިންގު ވުމުންނެވެ. އޭނާ ހޯދަން އެގުޅަނީ ކާކުބާއޭ ހިތަށް އަރާ ވަލީދު ގަމީހުގެ ޖީބުން ފޯނު ނެގިއެވެ.\n“އައްސަލާމު އަލައިކުމް.. ކޮން ބޭފުޅެއްތޯ” އެއީ ނުދަންނަ ނަންބަރެއްކަމުން ވަލީދު ވާހަކަ ދެއްކީ މަޑުމައިތިރި ކޮށެވެ.\n“އަހަންނަށް ކިޔަނީ ރާޝިދާ.. ވަލީދު ކިޔާ ބޭފުޅެއް މިހޯދަނީ” އެކޮޅުން ޖަވާބުދިނެވެ.\n“ވަލީދު ވާހަކަ ދައްކަނީ.. ކޮބާތޯ ބޭނުމަކީ؟” ވަލީދު އެހިއެވެ.\n“މީހަކު ބުނި ތިއީ ރުގިޔާ ކުރުމަށް މޮޅު މީހެކޭ.. އަޅުގަނޑުގެ ދަރިފުޅު ރަށަށް އައި ފަހުން ހުންނަނީ ވަރަށް ފާޑަކަށް.. އޭނާގެ ފަރާތުން އެހެންޏާ ނުފެންނަ ކަހަލަ ކަންތައް ފެންނާތީ އަޅުގަނޑަށް ލަފާ ކުރެވުނީ އެއީ ޖިންނީގެ ކަމެއްހެން.. އަޅުގަނޑަށް އެހީއެއް ވެވިދާނެތޯ މިގުޅާލީ” ރާޝިދާ ބުނެލިއެވެ.\n“ދަރިފުޅަށް ކިޔަނީ ކޮން ނަމެއް؟” ވަލީދު އަހާލިއެވެ.\n“އާމިނަތު ޔީޝާ ޔާސިރު..” އެކޮޅުން ލިބުނު ޖަވާބާއެކު ވަލީދު ހައިރާންވިއެވެ.\n“ތިއީ ޔީޝާގެ މަންމަތަ؟” ވަލީދު ޔަގީން ކޮއްލުމުގެ ގޮތުން އަހާލިއެވެ.\n“ލައްބަ.. އަޅުގަނޑުގެ ދަރިފުޅު ދަންނަންތަ؟” ވަލީދު އެހެން އެހިގޮތުން ރާޝިދާއަށް އަހާލެވުނެވެ.\n“އާން ދަންނަން.. އަޅުގަނޑުވެސް މިއުޅެނީ ޔީޝާ މިރަށުގަ އުޅުނު ގޭގަ.. ޔީޝާ އެއްވެސް ވާހަކައެއް ކިޔައި ނުދެނީތަ؟” ރާޝިދާގެ ވާހަކަ ހުރިގޮތުން އެމީހުނަށް އެއްވެސް ކަމެއް ނޭނގޭކަން ވަލީދުއަށް އެނގުނެވެ.\n“ނޭނގުނު ތިބުނި އެއްޗެއް.. އަނެއްކާ ޔީޝާއަށް ތިރަށުގަ ކަމަކާ ދިމާވީތަ؟” ރާޝިދާގެ އަޑުގައި ހާސްކަމެއް އެކުލަވާލިއެވެ.\n“މާދަމާ ފެރީއިން އަހަރެން ތިރަށަށް ދާނަން.. އިތުރަށް ވާހަކަ ދައްކާނީ ކައިރިއަށް ދެވުނީމަ.. ފޯނުން މިކަހަލަ ވާހަކަ ދެއްކުން އެއީ އެންމެ ރަނގަޅު ގޮތެއް ނޫން” ވަލީދު އެހެން ބުނެފައި ފޯނު ބޭއްވީ އެހާ ކަންބޮޑު ނުވުމަށް ބުނެފައެވެ.\n“ހަލޯ.. އާން.. ރަށަށް ދާ ބޯޓުން އަދި ޓިކެޓު ހަމަ ޖައްސާނެ ކަމެއް ނެތް.. އަހަރެން އަދި މިތާ ކައިރި ރަށަކަށް ޖައްސާލަން ޖެހޭ އެބަ” އެހެން މީހެއްގެ ނަންބަރަށް ގުޅާފައި ވަލީދު ވާހަކަ ދެއްކިއެވެ. އަދި ފޯނު ޖީބަށް ލަމުން ބޭރަށް ނުކުތުމަށް ހިނގާގަތެވެ.\nވަލީދު ދާތަން ބަލަން ހުރެފައި ޖަނބުރޯލު ގަހަށް އަރައި އިން ނަހުވާން ގަހުން ފުންމާލިއެވެ. އަތުގައި އޮތް ޖަނބުރޯލު ކޮތަޅުގައި ގޮށް ޖަހާލަމުން ވަލީދު ދިޔަ ދިމާއަށް ނަހުޥާން ބަލާލީ ހައިރާނުގެ ނަޒަރަކުންނެވެ.\n“ވަލީދުބެ ވާހަކަ އެދެއްކީ ޔީޝް ދައްތަގެ މަންމައާތަ؟ ކީއްކުރަންބާ ޔީޝް ދައްތަ މަންމަ އެގުޅީ.. ވަލީދުބެ އެހާ އަވަހަށް އެރަށަށް ދާން އެއުޅެނީ އަނެއްކާ ޔީޝް ދައްތައަށް ކަމެއް ވީބާ؟” ދާނިޝްއަށް ގޮވަމުން އެތެރެއަށް ދުވެފައި ދިޔަ ނަހުވާންގެ ހިތުގައި ވިއެވެ.\n“ތަން ކޮޅެއް މަޑުން ދޮރު ލައްޕަ ބަލަ” ހުޅުވި ބާރު މިނުގައި ނަހުވާން ދޮރު ލެއްޕުމުން ދާނިޝް ހިތް ހަމަ ނުޖެހިފައި ބުނެލިއެވެ. މިހާރަކަށް އައިސް ދާނިޝް އަބަދުވެސް ހުންނަނީ މޫޑީވެފައި ކަމުން އެކަމަކަށް ނަހުވާން އެހާ އަޅައެއް ނުލައެވެ.\n“ސޮރީ.. ވަރަށް ބޮޑު ވާހަކައެއް ދައްކަންށޭ މިއައީ” އެނދުމައްޗަށް އެއްފައި މަތިކޮށްގެން ފަޓުލޫނު ފައިކުރި އޮޅަން ހުރި ދާނިޝްއާ ދިމާއަށް ހިނގާގަންނަމުން ނަހުވާން ބުނެލިއެވެ.\n“ތިވާހަކައެއް ދެއްކި ދާނެ ފަހުންވެސް.. އިހަށް ދޭ ފެންވަރައިގެން ނަމާދަށް ދާން ތައްޔާރުވާން.. މިހާރު ބަންގި ގޮޮވާކަށް ނެތް ގިނައިރެއް” ދާނިޝް ބުނެލިއެވެ.\n“އިހަށް މިދައްކާ ވާހަކަ އަޑު އަހަބަލަ” އެނދުމައްޗަށް ޖެއްސިގަންނަމުން ނަހުވާން ބުނެލިއެވެ.\n“ހޫމް ދެން އަވަހަށް ކިޔާބަލަ ތި ކިޔާހިތުން އުޅޭ އެއްޗެއް” ދެފަރާތަށް ބޯހޫރާލަމުން ދާނިޝް ގޮސް ކޮނޑުގައި އަޅުވާފައި ހުރި ކަޅު ގަމީސް ނެގިއެވެ. ގަމީސް ގަޔަށް މަހާލަމުން ލޯގަނޑު ކުރިމައްޗަށް ހުއްޓުނެވެ.\n“އަހަންނަށް ހީވަނީ ޔީޝް ދައްތައަށް ކޮންމެސް ކަމެއް ވެއްޖެހެން؟” ނަހުވާން ބުނެލިއެވެ.\n“ޔީޝްއަށޭ..؟؟ ކިހިނެއްވީ؟” ޔީޝާގެ ނަން އިވުމުން ދާނިޝް ކުރަން ހުރި މަސައްކަތް މަޑުޖެހުނެވެ.\nalheeeyyyyy most curious part ah huhtunee vesss\nomg mi part ves varah obi❤❤❤\nthank you snookie ❤❤☺\nAlhey mi story haadha hadha hadha reachey…. 💯❤\nSorry kurin huri part thakah comment nukure vuneema..😔. but hama huriha part eh ves midhanee kiyamun… asluga ves varah salhi ingey mi story… 👏👍when next part nikunnanee… can’t wait…😅\nawwwnn thank you taengoo ❤❤\nv happy vejje story Kamu dhiyaeema. next part ves v avahah kiyaalan libeyne\nlove you more sis 😊❤❤\nVarah varah reethi ❤🖤❤\nThank you gigs ❤❤☺\nއިންތިހާޔަށް (3ވަނަ ބައި)\nލޯބި September 26, 2019


ދުރުގާވުން ހިތް ނޭދޭ! (ތޭރަވަނަ ބައި) – Dhen.mv\nދުރުގާވުން ހިތް ނޭދޭ! (ތޭރަވަނަ ބައި)\nއަޒްކީ June 21, 2021 - 10:15 pm\nފަރުދާގައި ހިފި ވަގުތު ބޭރުން އޭނާއަށް އެއްޗެއް ފެނުނުހެން ހީވެގެން އިތުރަށް ކައިރިވެލައިފައި ރަނގަޅަށް ބަލައިލިއެވެ. އެވަގުތު ކުޑަދޮރުން ބޭރުން ފެނުނު މަންޒަރުން ތާޝާގެ ގައިން ހީބިހި ނަގައިގަތެވެ. ތިރީގައި ހުއްޓިގެން އޭނާއާ ދިމާލަށް ބަލަން އެހުރީ މީގެ ރޭތަކެއް ކުރިން އޭނާއަށް ފެނުނު ބިރުވެރި މީހާއެވެ. ފެންނަނީ ލޯ އެކަންޏެވެ. ލިބުނު ސިހުމުގައި ތާޝާއަށް ދެ ފިޔަވަޅު ފަހަތަށް އަޅައިލެވުނެވެ. މޭގައި އަތްއަޅައިލައިފައި އަނެއްކާ ވެސް ފިޔަވަޅެއް ކުރިއަށް އަޅައިލަމުން ބޯ ދިއްކޮށްލީ ޔަގީންކުރުމުގެ ގޮތުންނެވެ. މިފަހަރު އެމީހަކު ފެންނާކަށް ނެތެވެ. އެހެން ނަމަވެސް ބިރުވެރިކަން ތާޝާގެ ހަ ފަރާތް ވަށައިލިއެވެ. ކުޑަދޮރު ހުރީ ތަޅުލައިފައިތޯ އެތައް ފަހަރަކު ޔަގީން ކުރިއެވެ. ފަރުދާ ދަމައިލަމުން އަދިވެސް އެއްފަހަރު ބޭރަށް ނަޒަރު ހިންގައިލިއެވެ. ފަރުދާ ދަމައިލުމަށް ފަހު ގޮސް ބޮޑުދޮރު ވެސް ހުރީ ރަނގަޅަށް ތަޅުލައިފައިތޯ ބެލިއެވެ. ކަންތައްވީގޮތުން ފާޚާނާއަށް ވެސް ދާކަށް ނުކެރުނެވެ. މިފަހަރު ވެސް ފާޚާނައިން ނިކުންނައިރު އެމީހަކު ހުރެދާނެތީއެވެ. އެނބުރި އައިސް އެނދުގައި ދެފައި ކުރުކޮށްލައިގެން އިށީނެވެ. ބިރުގަތް ނަމަވެސް އެއްވެސް މީހަކަށް އުނދަގޫކުރާކަށް ތާޝާ ބޭނުމެއް ނުވިއެވެ. އެރޭ ކުރިއަށް އޮތް ވަގުތުތަކުގައި އޭނާއަށް ނިދާކަށް ނުކެރުނެވެ. ދެ ލޮލުން ނިދި ގެއްލިފައި އެނދުގައި އިށީނދެގެން ފަތިސް ނަމާދު ބަންގީގެ އަޑު އިވެންދެކަށް އޭނާ އިނެވެ. އޭނާގެ ހިތަށް ކުޑަވެސް ތަސައްލީއެއް ލިބުނީ ފަތިސް ނަމާދުގެ އިހު ސުންނަތާއެކު ދެ ރަކްޢަތް އަދާކުރުމުންނެވެ.\nހަފްތާ ބަންދަށްވުމާ އެކު ޖީނާ ބޭނުންވީ ފަތިސް ނަމާދުކޮށްގެން ކުޑަކޮށް ނިދައިލާށެވެ. ހެނދުނުގެ ޒިކުރު ކިޔާ ނިންމައިލުމަށް ފަހު އެނދުގައި އޮށޯވެ ކުއިލްޓުން ހަށިގަނޑު ފޮރުވައިލި ވަގުތު ދޮރުގައި ޓަކި ދިން އަޑު އިވުނެވެ. ހަށިގަނޑުގައި ލޮޑުކަމެއް ހުރުމުގެ ސަބަބުން އެނދުގައި އޮވެފައި ކާކުތޯ ސުވާލުކޮށްލިއެވެ.\n" މީ ތާޝާ އޭ.. ޖީން ދޮރުހުޅުވައިލަބަލަ.." ބޭރުން އިވުނީ ތާޝާގެ އަޑެވެ. މިފަދަ ވަގުތެއްގައި ތާޝާ ގޮވުމުން ޖީނާ ކަންބޮޑުވިއެވެ. ހަށިގަނޑަށް ވެރިވެފައިވާ ކަންނެތްކަން ފިލުވައިލައިފައި އޭނާ ދޮރާ ދިމާލަށް ހިނގައިގަތީ ހަމައެކަނި ތާޝާއަށް ޓަކައެވެ. ދޮރުހުޅުވާލުމާ އެކު ކުރިމަތީގައި ހުރި ތާޝާ އަވަސް އަވަހަށް އެތެރެއަށް ދެމިގަނެފިއެވެ. ތާޝާ ހުއްޓުނީ ކޮޓަރީގެ މެދަކާ ހަމައަށް ހިނގައިގަނެފައެވެ. ދޮރުލައްޕައިލައިފައި ޖީނާ ހުއްޓުނީ ތާޝާ ކުރިމަތީގައެވެ. ތާޝާގެ މޫނުމަތިން ފެންނަމުން ދިޔަ ކަންބޮޑުވުން ޖީނާގެ ހިތް ނުތަނަވަސް ކުރުވިއެވެ. ތާޝާގެ ދެލޮލަށް ކަރުނަ ޖަމާވީ ވެސް ޖީނާ ބަލަހައްޓައިގެން ހުއްޓައެވެ. އެކަން ވީ އިތުރަށް ޖީނާ ކަންބޮޑުވި ކަމަކަށެވެ. ޖީނާ ތާޝާގެ ގާތަށް ޖެހިލައިފައި ތާޝާގެ ކޮނޑުގައި އަތް ހިފަހައްޓައިލިއެވެ. ތާޝާ ގޮވައިގެން ގޮސް އެނދުގައި ބައިންދައިފައި ގާތުގައި ޖީނާ އިށީނެވެ. ކުޑަކުއްޖެއް ފަދައިން ދެ އަތްތިލަ ގުޅުވައިލައިގެން އިނދެ ރޮމުން ދިޔަ ތާޝާއަށް ބަލަހައްޓައިގެން އޭނާއަށް އިނދެވުނީ ފެންކަޅިވެފައެވެ. އޭނާއަށް އެނގޭ އެއްޗަކީ ތާޝާގެ ދެ ލޮލުން ފައިބަމުން އެ ދާ ކަރުނަތަކުގެ ފަހަތުގައި ބޮޑު ސަބަބެއް އޮންނާނެ ކަމެވެ. އޭނާ ސުވާލުކުރަން މަޑުކޮށްލައިގެން އިނީ ތާޝާ ހަމަޔަކަށް އެޅެންދެނެވެ.\n" ބުނެބަލަ!! ކިހިނެއްތަވީ.. ؟ އަނީކް އެއްޗެއް ބުނީތަ؟" ކުޑައިރުކޮޅަކަށް ފަހު ތާޝާ ހަމަޔަކަށް އެޅުމުން ޖީނާ ސުވާލު ކުރިއެވެ. ތާޝާ ހިންދިރުވައިލިއެވެ. ހަމަޖެހުމުގެ ނޭވައެއްލައިފައި ރޭގައި އޭނާއަށް ފެނުނު ކަންތައްތައް ޖީނާއަށް ކިޔައިދިނެވެ. ޖީނާގެ އަތުގައި ތާޝާ ހިފައިލިއިރު އޭނާގެ އަތުގައި ތުރުތުރުލުމެއް ހުރިކަން ޖީނާއަށް އިހުސާސްވިއެވެ. އެވަގުތު ތާޝާ އިނީ ވަރަށް ޖެހިލުންވެފައިކަން ޖީނާއަށް އެނގުނެވެ. އޭނާ އަވަސް އަވަހަށް ތާޝާގެ އަތުގައި ހިފަހައްޓައިލިއެވެ. އެވަގުތު ތާޝާގެ ހިތްވަރަކަށްވާން ބޭނުންވިއެވެ.\n"އަޅެ ކާކުތަ އަހަންނަށް ފާރަ އެލަނީ. އަހަރެން ވަރަށް ބިރުގަނޭ. އެމީހަކު އެ އިންތިޒާރުކުރަނީ އަހަރެން މަރައިލެވޭނެ ވަގުތަކަށް ކަންނޭނގެ" ތާޝާ ވާހަކަދެއްކިއެވެ. އަނެއްކާ ވެސް އޭނާގެ ދެލޮލަށް ތާޒާ ކަރުނަތައް ޖަމާވިއެވެ. ޖީނާ އަވަސް އަވަހަށް ތާޝާގެ ދެލޯ ކައިރި ފޮހެލައިފިއެވެ. އޭނާއަށް ތާޝާއަށް ޖަވާބެއް ނުދެވުނެވެ. އެމީހަކާ މެދު ހުދު އޭނާގެ ހިތުގައި ވެސް ވަނީ ސުވާލު އުފެދިފައެވެ. ތާޝާ ބުނިހެން ހުރިހާ ކަމެއް ގޯހުން ގޯހަށް ނުދަނީސް އެމީހަކާ މެދު ދެން ތިބި މީހުން ފާރަވެރިވާން ވެއްޖެއެވެ. ފުލުހުންނަށް އަންގައިގެން ވެސް އެމީހަކު ހޯދަންވެއްޖެއެވެ.\n" އަހަރެން ވަރަށް ބިރުގަނޭ ޖީން.. އަހަންނަކަށް ނުކެރޭނެ ދެން އެކޮޓަރީގަ އުޅޭކަށް.." ވިސްނުންތަކަކަށް ގެއްލިފައި އިން ޖީނާ ސިހުނީ އަނެއްކާ ވެސް ތާޝާގެ އަޑުންނެވެ.\n" ތާޝާ މިކޮޓަރިއަށް ބަދަލުވާންވީނު... އަހަރެންގެ އެއްވެސް މައްސަލައެއް ނެތް... " ޖީނާ ޚިޔާލު ދިނެވެ. އެވަގުތު އޭނާއަށް އިތުރު ހިޔާލެއް ދެވެން ނެތެވެ.\n"ތާޝާ ބުނެބަލަ. މަންމަމެން ގާތުގައި ތިވާހަކަ ދައްކައިގެން ފުލުހުން މެދުވެރިކޮށް އެމީހަކު ހޯދާނީތަ؟ ނޫނީ އަދި މަޑުކުރާނީތަ؟" ޖީނާ އެހިއެވެ. ތާޝާ ދެ ފަރާތަށް ބޯ ހޫރައިލިއެވެ.\n"މިރޭ ނިދާނީ މިކޮޓަރީގަ އިނގޭ" ޖީނާ ބުންޏެވެ. ތާޝާ އެކަމަށް އެއްބަސްވީ އެއީ އެންމެ ރަނގަޅުގޮތް ކަމުގައި ފެންނާތީއެވެ.\n"އެކަމަކު ސައި ގަޑީގަ ތި ވާހަކަ އަހަރެން ދައްކާނަން. ނުދައްކައި ހުއްޓާ ކަންތައްތައް ވަރަށް ގޯސްވެދާނެ" ޖީނާ ބުންޏެވެ. އެކަމަށް ތާޝާ ރުހުން ދިނެވެ.\nޖީނާ އެގޭ އެންމެންނާ އެވާހަކަ ހިއްސާކުރީ ހެނދުނުގެ ސަޔަށް އިންސާފުކުރަމުން ދިޔަ ވަގުތުގައެވެ. ޗުއްޓީ ދުވަހަކަށްވުމާ އެކު ޝާމިން ނޫނީ އެންމެން ވެސް ސައިމޭޒު ކައިރިއަށް ހާޒިރުވެ ތިއްބެވެ. ހެނދުނުހެނދުނާ ކޮންމެ ވެސް ތަނަކަށް ދިޔަ ގޮތަށް ޝާމިން ގެއަކަށް ނާދެއެވެ. ޖީނާ ދެއްކި ވާހަކައިން އެންމެ ބޮޑު ހައިރާން ކަމެއް ލިބުނީ އަނީކަށެވެ. ތާޝާ އޭނާ އާ އެވާހަކަ ހިއްސާ ނުކުރީތީ ދެރަވިއެވެ. ތާޝާ އޭނާ ބާކީ ކޮށްލީކަމަށް ބުނެ ހިތާހިތުން ޝަކުވާ ކޮށްލެވުނެވެ. އޭނާއަށް ތާޝާއާ ދިމާލަށް ބަލައިލެވުނީ ޝަކުވާގެ ނަޒަރަކުންނެވެ. ޖީނާއެއް ފެނުނު ފަހުން ތާޝާގެ މީހަކީ ހަމައެކަނި ޖީނާ ކަމުގައި ވެއްޖެއެވެ. އަނީކަށް ޖީނާ ދެކެ ރުޅި އާދެވުނެވެ.\n" ތީ ތާޝާއަށް ހީވާ ގޮތް ކަންނޭނގެ.. މާބޮޑަށް ބިރުގަނެފަ ހުންނަންޏާ އެހެން ހީވެދާނެ.. އެހެން ނޫނަސް މީހަކު ތާޝާ މަރައިލަން އުޅެންވީ ކީއްކުރަން... އަނެއްކާ ތާޝާ މީހަކަށް ގެއްލުމެއް ދިނީތަ؟" ޝާނާ އަހައިލިއެވެ. އޭނާ އެ ވާހަކަތައް ގަބޫލުކުރާކަށް ބޭނުން ނުވިއެވެ. ތާޝާ މާބޮޑަށް އެންމެންގެ ސަމާލުކަން ހޯދަން އުޅެނީއޭ ހީވިއެވެ.\n" ނޫނޭ ޝާނާ ދޮންތާ.. އެއީ އަހަރެންނަށް ހީވި ގޮތެއް ނޫން. އަހަރެންނަށް ވަރަށް ރަނގަޅަށް ފެނުނު.. އަހަރެންނަށް އެނގިގެން އެއްވެސް މީހަކަށް ގެއްލުމެއް ދީފައެއް ނޯންނާނެ.." ތާޝާ ބުންޏެވެ. ޝާނާ ތުން އަނބުރައިލައިފައި ކެއުމަށް އޭނާ ސަމާލުކަން ދިނެވެ.\n" އެހެންވިއްޔާ ތާޝާ އެކަނި ހުރުން އެހާ ރައްކާތެރިއެއް ނޫން... ވީހާ ވެސް އަވަހަކަށް ފުލުހުންނަށް ތިކަން އަންގަންވީ.. އަދި މިގޭގެ ސެކިއުރިޓީ ވެސް ހައި ކޮށްލަންވީ.." އަންފޫޒާ އޭނާއަށް ފެންނަ ގޮތް ހާމަކުރިއެވެ. ފުލުހުންގެ ވާހަކަ ބުނުމުން ތާޝާ ބިރުގަތެވެ. އެހެން ނަމަވެސް އޭނާ އެކަމަށް އިންކާރެއް ނުކުރެއެވެ. މައިންބަފައިން ނެތް ތަނުގައި އޭނާ ރައްކާތެރިކުރަން ތިބި ބަޔަކީ އެއީކަން އޭނާގެ ހިތް ގަބޫލުކުރެއެވެ.\n" މިހާރު ހިތަށް އަރާ ތާޝާ ގޮވައިގެން މިތަނަށް ނާދެވެނު ނަމައޭ. އައިއިރު ނޭނގޭ ވިއްޔާ މި ތަނަކީ އޭނައަށް އެހާ ނުރައްކާތެރި ތަނެއް ކަމެއް. އަހަރެންނަށް ފެންނަނީ ވީ އެންމެ އަވަހަކަށް އެނބުރި ދާން.. އެހެން ނޫނީ ޑެނީ އަންކަލްއަށް އަންގަން އަހަންނަށް ފެންނަނީ" އަނީކް ބުންޏެވެ. އޭނާގެ އަޑުގައި ވަނީ ހިތްހަމަނުޖެހުމެވެ.\n" ނޫން ނިކް.. އަހަރެން އެކޮޅަށް ދާކަށް ބޭނުމެއް ނޫން... އަދި ޑާޑާއަށް އަންގާކަށް ވެސް ބޭނުމެއް ނޫން... " އަނީކް ދެއްކި ވާހަކައާ ދެކޮޅު ހަދަމުން ތާޝާ ބުންޏެވެ. ދާނިޔަލްއަށް އެކަން އެނގުނިއްޔާ ވަގުތުން ވަގުތަށް އޭނާ ގެންދާނެއެވެ. އެހެންކަމުން އޭނާ އެކަމަށް ވަގުތުން އިންކާރު ކުރިއެވެ.\n" ކީއްކުރަން މިކޮޅުގަ މަޑުކުރަނީ...؟ ތާޝާ އެއްވެސް ކަމެއް ހަނދާނެއް ނުވިއެއްނު.. މިތާ ހުރެގެން އަމިއްލަ ނަފްސު ނުރައްކަލަކަށް ވައްޓައިލުމުގެ ބަދަލުގަ އެކޮޅަށް ދިޔައިއްޔާ މާ ރަނގަޅެއްނު.." ތާޝާގެ ޖަވާބު އައި ގޮތުން ކުރިއަށް ވުރެ ބޮޑަށް ހިތްހަމަ ނުޖެހިފައި އިނދެ އަނީކް ބުންޏެވެ. ތާޝާ މާލޭގައި ބަހައްޓަން އޭނާ އެއްގޮތަކަށް ވެސް ބޭނުންނުވާ ކަހަލައެވެ. ތާޝާ ގެއްލިދާނެކަމުގެ ބިރުވެސް އޭނާގެ ހިތުގައި އިންތިހާއަށް ވެއެވެ. މިހާރު އޭނާ އެ ހުންނަނީ ތާޝާ ގޮވައިގެން މާލެ އާދެވުނު މޮޔައޭ ހިތަށް އަރާފައެވެ.\n" މިބުނީ ނޫންތަ އަހަރެން އެކޮޅަށް ނުދާނަމޭ... ނިކް ދާން ބޭނުމިއްޔާ ދޭ.. އަހަރެން ހުންނާނީ މިކޮޅުގަ... އަހަންނަށް އެނގެނީ އަހަރެންނަށް މިގޭ ހުރިހާ އެންމެން ވެސް ކަމެއް ސިއްރު ކުރާކަން.. އެކަމެއް ހޯދާފަ އަހަރެން ހުއްޓައިލާނީ.. އަދި އަހަރެން މަރައިލަން އެއުޅޭ މީހަކު ވެސް ހޯދާފަ ހުއްޓައިލާނީ އިރާދަކުރެވިއްޔާ.. އަދި އެކަމުގެ އިތުރު އެއްވެސް މީހެއްގެ އެހީތެރިކަމެއް އަހަރެން ބޭނުމެއް ނޫން.. " އައި ރުޅީގައި ތާޝާ އިން ތަނުން ތެދުވެގެން ސިޑިން އަރައިގެން މައްޗަށް ދިޔައެވެ. ތާޝާގެ ފަހަތުން ޖީނާ ވެސް ދިޔައީ އަނީކާ ދިމާލަށް ދެލޯ ހަނިކޮށްލަމުންނެވެ. އަންފޫޒާ ވަކި އެއްޗެއް ނުބުނެ ބަލައިލީ އަނީކަށެވެ. ލިބުނު ހިތްހަމަނުޖެހުމުގައި އަނީކް ވެސް އިންތަނުން ތެދުވެގެން ގޮސް ގެއިން ބޭރަށް ނިކުތެވެ. މާލެ އައިފަހުން އޭނާ ބޭނުންވާ ގޮތަކަށް އެއްވެސް ކަމެއް ނުދެއެވެ.\n" ހުސް ޑްރާމާ..." އަމިއްލަ ނަފްސަށް އިވޭ ވަރަށް ޝާނާ ބުންޏެވެ. ދެ ފަރާތަށް ބޯހޫރައިލަމުން ސަޔަށް އިންސާފު ކުރަމުން ގެންދިޔައެވެ.\nޒިދާނާއި ޖީނާ ބައްދަލުކުރީ ޖީނާ މަސައްކަތް ކުރާ ސުކޫލުގެ ކުރިމަތީގައި ހުންނަ ކެފޭއަކުންނެވެ. ޒިދާން އެ ތަނަށް ދިޔައީ ޖީނާގެ އެދުމުގެ މަތިންނެވެ. ތާޝާ އައި ފަހުން ދިމާވެގެން އުޅޭ ކަންތައް ޒިދާނަށް ޖީނާ ކިޔައިދިނެވެ. އެވާހަކަތައް ކިޔައިދިނުމުން ތާޝާއަށް ޓަކައި ޒިދާން ނުހަނު ކަންބޮޑުވިއެވެ. ވަގުތުން ތާޝާ އޭނާގެ ހިމާޔަތުގެ ދަށަށް ގެންނަން ބޭނުންވިއެވެ. ސައުވީސްގަޑިއިރު ތާޝާ އޭނާގެ ލޮލަށް ފެންނަ ހިސާބުގައި ބަހައްޓަން ބޭނުންވިއެވެ. އެއްފަހަރު އޭނާއަށް ތާޝާ ގެއްލިއްޖެއެވެ. ދެވަނަ ފަހަރަށް ތާޝާ ގެއްލިއްޖިއްޔާ އޭނާއަށް އެކަން ބަރުދާސްތެއް ނުކުރެވޭނެއެވެ.\n" ކާކުތަ އެއީ..؟ ތާޝާއަކީ އެއްވެސް މީހަކަށް ހަސަދަވެރިކަމެއް، ހިތުގައި ފިތުނައެއް އޮތް މީހެއް ނޫން. ހަމަ ގައިމު ވެސް އަހަރެންނަށް އެނގިގެން ތާޝާ އެއްވެސް މީހަކަށް ގެއްލުމެއް ދީފައެއް ނުވާނެ.. " ޒިދާން ވާހަކަދެއްކިއެވެ.\n" އަހަރެންނަށް ހީވަނީ ވަރަށް ބޮޑު ނުބަޔެއް އުޅޭހެން... އޭރު ތާޝާގެ އެކްސިޑެންޓާ ވެސް މިކަމާ ގުޅުމެއްވާހެން ހީވަނީ.. މަންމަގެ ސަބަބުން ތާޝާއަށް އޭނާގެ މާޒީއާ ބެހޭ ގޮތުން އެއްވެސް ވާހަކައެއް ކިޔައިދެވޭކަށް ނެތް. އެހެންވެ ޒިދާންގެ އެހީތެރިކަން ބޭނުން ވަނީ... ޒިދާނަށް ތާޝާއާ ބައްދަލު ކުރެވޭ ގޮތް ހަދައި ދިނުމަކީ އަހަރެންގެ ޒިންމާއެއް... އެކަމަކު ޒިދާން ވެސް އުޅެން ވާނީ ވަރަށް ބަލައިގެން.. ކުއްލިއަކަށް ހުރިހާ ކަމެއް ތާޝާއަށް ކިޔައިދޭން އުޅެފި ނަމަ އޭނާގެ ސިއްޙަތަށް އެކަމުގެ ނޭދެވޭ އަސަރުކޮށްފާނެ.. ޑޮކްޓަރުން ބުނަނީ ތާޝާ ސިކުނޑިއަށް މާބޮޑަށް ބާރުލައިފި ނަމަ އޭނާގެ ފުރާނައަށް ވެސް ނުރައްކާ ވެދާނެ ކަމަށް.." ޖީނާ އޮޅުންފިލުވައި ދިނެވެ. އެ ދުވަހު ޖީނާއާއި ޒިދާން ވަކިވީ ތާޝާއާ ދެވަނަ ފަހަރަށް ޒިދާން ބައްދަލު ކުރާނެ ގޮތާއި ތަން ކަނޑައެޅުމަށް ފަހުގައެވެ.\nއަންފޫޒާއާއި ޝާނާ ވާހަކަދައްކަން ތިބީ ޝާނާގެ ކޮޓަރީގައެވެ. ޝާމިންއާ މެދު ޝާނާ ފަރުވާކުޑަކޮށް ކަންތައް ކުރާތީ އަންފޫޒާ މަސައްކަތް ކުރީ ޝާނާއަށް ރަނގަޅު ނަޞޭހަތެއް ދެވޭތޯއެވެ. ޝާމިން އެހައި ރަނގަޅުކޮށްފައި އަންފޫޒާ ވާހަކަ ދައްކާތީ އޭނާގެ އަސްލު ހަޤީގަތް އަންފޫޒާއަށް ބުނެދޭން ކިތަންމެ ފަހަރަކު ޝާނާގެ ހިތަށް އެރިއެވެ. އެހެން ނަމަވެސް އޭނާ ކެތްތެރިވިއެވެ. އެއްގޮތަކަށް ވެސް ފިރިމީހާގެ ވާހަކަ މަންމަގެ ގާތުގައި ދައްކާކަށް އޭނާ ބޭނުމެއް ނުވެއެވެ. އޭނާއަށް ބުނެވޭ ބަހެއްގެ ސަބަބުން ޝާމިނާ ދުރުވުމަށް މަގެއް ފަހިވާކަށް އެއްގޮތަކަށް ވެސް ޝާނާ ބޭނުމެއް ނުވެއެވެ.\nޝާމިން އައިސް ކޮޓަރިއަށް ވަނީ އަންފޫޒާ އެކޮޓަރިން ނިކުންނަން އުޅުނު ވަގުތުއެވެ. ޝާމިން ފެނުމުން ޝާނާ ވެސް އިން ތަނުން ތެދުވިއެވެ. ހަމަ އެހިނދު ޝާނާގެ ބޮލަށް އެނބުރުން އަރައި އަރިއަޅައިލިއެވެ. އެވަގުތު ޝާނާގެ ގައިގައި ހިފަހައްޓައިލެވުނީ އެންމެ ގާތުގައި ހުރި އަންފޫޒާއަށެވެ. ޝާނާ ގަދަޔަށް ހުން އައިސްފައި ހުރިކަން އަންފޫޒާއަށް ފާހަގަވީ ޝާނާގެ ހަށގަނޑުގައި އަތްޖެހުނު ހިނދުއެވެ. މަންޒަރު ބަލަން ހުރި ޝާމިން ވެސް އޭނާގެ މޫނުމަތިން ކަނބޮޑުވިކަން ދައްކައިލީ ގާތުގައި އަންފޫޒާ ހުރުމުންނެވެ.\n" ދަރިފުޅު ތި ހުރީ ހުންއައިސަފައެއްނު.. ކީއްވެ ކުރިން ނުބުނީ..." ޝާނާ އެނދުގައި ބައިންދަމުން އަންފޫޒާ ބުންޏެވެ. ޝާނާ އެއީ އޭނާ ބަލިވިޔަސް އެވާހަކަ ދައްކައި އުޅޭ ކުއްޖެއް ނޫނެވެ. އޭނާ ދެކޭ ގޮތުގައި އޭނާއަށް ހަމްދަރުދީ ހީވާ އެއްވެސް މީހެއް އެ ގެއަކު ނޫޅެއެވެ.\n" ތެދެއް ޝާނާ... ކީއްވެ ހުންއައިސްފައި ހުރި ވާހަކަ ނުބުނީ.. " ޝާނާގެ ގާތުގައި އިށީނދެ އޭނާ ނިތްކުރީގައި އަތްޖައްސައިލަމުން ޝާމިން ވެސް އަހައިލިއެވެ. ދެއްކުންތެރިކަމަށް ނަމަވެސް ޝާމިންގެ ފަރާތުން އޯގާތެރިކަމެއް ފެނުނީތީ ޝާނާ އުފާކުރިއެވެ. ތުންފަތަށް ފަނޑު ހިނިތުންވުމެއް ވެރިވިއެވެ.\n" ޝާމިން ދަރިފުޅު ދާންވީނު ޝާނާ ގޮވައިގެން ޑޮކްޓަރަށް ދައްކަން... " އަންފޫޒާ އެދުނެވެ. ބޭނުން ނުވި ނަމަވެސް އަންފޫޒާގެ އެދުމުގެ މަތިން ޝާމިނަށް ޖެހުނީ ޝާނާ ގޮވައިގެން ދާން އެއްބަސް ވާށެވެ.\nމާގިނައިރު ނުވަނީސް ޝާނާ ގޮވައިގެން ޝާމިން އައިސް ހުއްޓިއްޖެއެވެ. ސޯފާގައި އިން އަންފޫޒާ ޝާނާގެ އަތުގައި ހިފައިގެން ގޭ ބޮޑު ދޮރާ ދިމާލަށް ހިނގައިގަނެއްޖެއެވެ.\n" ކާރުގަ ދޭ... ބޯ އަނބުރަނިކޮށް ސައިކަލުގައި ދިޔުން އެހާ ރަނގަޅެއް ނޫން.." އަންފޫޒާ ޝާމިނަށް ބުންޏެވެ. އެމީހުންނާ އެއްވަރަށް ހިނގަމުން އައި ޝާމިން ބޯޖަހައިލިއެވެ. އަންފޫޒާ ޑްރައިވަރަށް ގުޅުމުން މާގިނައިރު ނުވަނީސް ޑްރައިވަރު ކާރުގައި އައިސް މަޑުކޮށްލިއެވެ. އެހިސާބުން ޝާނާގެ ގަޔާ ކައިރިކޮށްލައިގެން ހުރެ ކާރާ ދިމާލަށް ޝާމިން ދާން ފެށިއެވެ. ޝާމިނާ އެހާ ގާތުގައި ހުރެވެމުން ޝާނާއަށް ލިބެމުން ދިޔައީ ބަޔާންކުރަން ދަތި ހިތްހަމަޖެހުމެކެވެ. އަބަދުވެސް އޭނާ އެގޮތަށް ހުމެއް އައިސްފައި ހުންނާނެ ނަމައޭ ހިތަށް އެރިއެވެ.\nމާޒް ހުން އައިސްފައި ހޮޑުލާތީވެ ޒައިނާއާ އެކު އޭނާ ޑޮކްޓަރަށް ދައްކަން ގޮސް ރާއިފް ހުއްޓެވެ. ޑޮކްޓަރަށް ދައްކައި ނިންމައިފައި ބޭސް ނަގަން ޖެހުމުން ކިޔޫގައި މަޑުކުރަން ޖެހުނެވެ. އެހެންކަމުން ޒައިނާއާއި މާޒް ކާރެއްގައި ގެއަށް ފޮނުވައިލިއެވެ. މީހުން ގިނަވުމުގެ ސަބަބުން ނަމްބަރު ޖެހެން ފުދޭވަރަކަށް ގިނައިރު ނަގާނެކަން ރާއިފަށް އެނގޭތީވެ ހުސްގޮނޑިއެއް ހޯދައިގެން އޭނާ އިށީނެވެ. އެވަގުތު ރާއިފްގެ ސަމާލުކަން ހުއްޓުނީ ދޮރުން ވަދެގެން އަންނަ ބަޔަކަށެވެ. ފިރިހެންމީހާ އެއީ ކާކުކަން ނޭނގުނަސް އޭނާގެ ގާތުގައި ހުރި އަންހެންމީހާ ފެނި އޭނާގެ ހިތުގެ ހިނގުން އަވަސް ކުރުވައިފިއެވެ. ވަދެގެން އަންނަ ޝާނާއަށް އޭނާ ފެނިދާނެތީ ރާއިފް އިންތަނުން ތެދުވެ އޭނާއަށް ނުފެންނާނޭހެން ނިވައިވެލިއެވެ. ޝާނާގެ ގާތުގައި ހުރީ ކޮންފިރިހެނެއްކަމާ މެދު ހިތުގައި ސުވާލު އުފެދެމުން ދިޔައިރު އެހިތަށް ނުތަނަވަސް ކަމެއް ވެރިވަމުން ދިޔައެވެ. ކަންދިމާކުރި ގޮތުން އެމީހުން އައިސް ހުއްޓުނީ ރާއިފަށް ފުރަގަސްދީގެން ކަހަލަ ގޮތަކަށް އޭނާގެ ކުރިމަތީގައެވެ.\n" ދާންވީނު ނަމްބަރެއް ނަގަން..." ޝާނާ ބުނި އަޑުއިވުނެވެ. ޝާމިން އޭނާގެ ފަހަތް ބަލައިލިއެވެ. އެމީހުން އައި ކާރު ފެންނަން ނެތުމުން ޝާނާ އާ ދުރަށް ޖެހިލިއެވެ.\n" ބުނަން.. އަހަރެންނަކީ ކަލެއާ ކަލޭ މަންމަގެ ނޯކަރެއް ނޫން.. މި ހިސާބަށް ވެސް މިއައީ އަހަރެން އަންނަން ބޭނުންވެގެނެއް ނޫންކަން ކަލެއަށް ވެސް އެނގޭނެ.. ކަލޭ ބަލިވިޔަސް އަދި މަރުވިޔަސް އަހަރެންނަށް ހެޔޮ.. އަހަރެން މިދަނީ... " ޝާނާއާ ދިމާލަށް ޝާމިން ބުނެލި ވިހަގަދަ ބަސްތައް ޝާނާގެ ހިތަށް ހެރުނީ ތޫނު ކަށިތަކެއް ފަދައިންނެވެ. ލޮލަށް ކަރުނަ ޖަމާވެގެން ދިޔައީ ހިތަށްކުރި ފުން އަސަރަކުންނެވެ. ޝާމިން އަޅައިވެސް ނުލާ ނިކުމެގެން ދިޔައިރު ޝާނާއަށް އެ ދިމާލަށް ބަލަހައްޓައިގެން ހުރީ ރޮވިފައެވެ. ހިތުގައި ޝަކުވާތައް ފުނިޖެހިފައެވެ. ޝާމިނަކީ ރަހުމެއް ނެތް އިންސާނެއްކަން އޭނާއަށް އެނގެއެވެ. އެކަމަކު އެހާ ހިތް ހަރުވެދާނެ ކަމަކަށް އޭނާއަށް ހީކުރެވިފައެއް ނެތެވެ.\nފަހަތުގައި ހުރި ރާއިފަށް ވެސް ހުރެވުނީ ބުނާނެ އެއްޗެއް ނޭގިފައެވެ. އެއީ ޝާނާއާ ކޮންގުޅުމެއް އޮތް މީހެއް ބާއޭ ހިތަށް އެރިއެވެ. ރާއިފް ބޯ އަރިކޮށްލަމުން ޝާނާގެ ރޮވިފައިވާ މޫނަށް ބަލައިލިއެވެ. އެހިނދު އޭނާގެ ހިތަށް ތަދުވިއެވެ. އެ ލޮލުން އައިސްފައިވާ ކަރުނަތައް ފޮހެދޭން ބޭނުންވިއެވެ. ޝާނާ އަރިއަޅައިލިތަން ފެނުމުން ބޭއިޚްތިޔާރުގައި ރާއިފަށް ޝާނާގެ އުނަގަނޑުގައި ހިފަހައްޓައިލެވުނެވެ. އޭނާގެ ގައިގައި ހިފެހެއްޓި މީހަކަށް ޝާނާއަށް ބަލައިލެވުނެވެ. ރާއިފްގެ ނަން އޭނާއަށް ކިޔައިލެވުނު ވަގުތު އޭނާ ޚަބަރު ހުސްވިއެވެ. ރާއިފް އޭނާގެ އަތްދަނޑިމައްޗަށް ޝާނާ އުފުލައިލައިގެން އަވަސްފަރުވާދޭ ކޮޓަރިއާ ދިމާލަށް ހިނގައިގަތެވެ.\nރަސްފަންނުގެ ހިތްގައިމު މަންޒިލަށް އާދެވުމާ އެކު ތާޝާއަށް ހަށީފުރާ ނޭވައެއް ލެވުނެވެ. ބަލައިލި ކޮންމެ ދިމާލަކުން އޭނާއަށް ފެންނަމުން ދިޔައީ ހިތްގައިމު ކަމެވެ. ޖައްވުގެ ތެރެއިން ފެންނަމުން ދިޔަ ޤުދުރަތީ ޗާލު މަންޒަރަށް އޭނާގެ ހިތް ދޫވެއްޖެއެވެ. ހިތަށާ ސިކުނޑިއަށް ބުނެދޭން ނޭނގޭ އަރާމެއް އިހުސާސްވެއްޖެއެވެ. ފެންނަ މަންޒަރުތަކުން އޭނާއަށް ލިބެމުން ދިޔައީ ބަޔާން ކުރަން ދަތި ހިތްހަމަޖެހުމެކެވެ. ހިތްގައިމު ވަރަކަށް ޖެހެމުން ދިޔަ ވައިރޯޅި އެއްވެސް ހުރަހެއް ނެތި އައިސް ބީހިލަނީ އޭނާގެ މޫނުގައެވެ. އެތަނަށް އޭނާ ގެނެސްދިނީތީ ޖީނާއަށް ޝުކުރު އަދާކުރިއެވެ. ކުޑަކުއްޖެއް ފަދައިން ދެއަތް ފުޅާކޮށްގެން ހުރެ ތާޝާ އެކި ދިމާލަށް ދުވަން ފެށިއެވެ. ބަލަން ތިބި މީހުންނަކަށް އޭނާގެ އެއްވެސް ފަރުވާލެއް ނެތެވެ. އެންމެފަހުން ޖީނާއަށް ޖެހުނީ ތާޝާ ހުއްޓުވާށެވެ. ތާޝާ ގޮވައިގެން ގޮސް ޖީނާ އިށީނީ އެތާހުރި ޖޯލިފައްޗެއްގައެވެ. އޭރު ވެސް ދެ ކުދިންނަށް އެސަރަހައްދުގައި ތިބި މީހުންގެ ނަޒަރު ހުއްޓިފައިވިއެވެ.\n" މާލޭގަ މިކަހަލަ ތަންތަން ވެސް ހުންނަކަށް މި އެނގެނީ އަދި ކިރިޔާ.. އަޅެ ޖީން ކޮންމެ ދުވަހަކު ވެސް މިތަނަށް އަންނަން އަހަރެން ބޭނުން..." ތާޝާ ބުންޏެވެ. އެތަނަށް އޭނާ ލޯބި ޖެހިއްޖެއެވެ.\n" ތިކަން ކޮށްދެވިދާނެ... ދެން ތާޝާ ބުނެބަލަ!! އެއްކަލަ ޕާޓީ އޮތް ރޭ ތާޝާ އަހަރެން ކައިރީގަ ވާހަކައެއް ބުނަން އުޅުނީމެއްނު.. އެއީ ކޮން ވާހަކައެއްތަ؟" ޖީނާ ސުވާލުކޮށްލިއެވެ. އެރޭ މަތިން ހަނދާންވުމުން ތާޝާގެ ތުންފަތްމައްޗަށް ވެރިވީ ލަދުރަކި ހިނިތުންވުމެކެވެ. ތާޝާއަށް ވީ ގޮތް ފެނި ޖީނާގެ ގާތަށް ހިނި އައި ނަމަވެސް ހިނިގަނޑު އެތެރެއަށް ހިންދައިލިއެވެ. އެރޭ ޒިދާނާ އެކު ހިނގާދިޔަ ކަންތައް ތާޝާ ޖީނާއަށް ކިޔައިދިނެވެ. ތާޝާގެ ތުންފަތަށް ވެރިވި ހިނިތުންވުން ފެނި ޖީނާއަށް ހަމަޖެހުމެއް ލިބިއްޖެއެވެ.\n" ޖީން.. ނިކް ބުނި ވައްތަރު މީހެއްހެނެއް ހިއެއް ނުވޭ ޒިދާނަކީ.. ހީވަނީ އެއީ އަހަރެންނާ ވަރަށް ގާތް ގުޅުމެއް އޮތް މީހެއްހެން.. ޖީން ބުނެބަލަ.. އެއީ އަހަރެންނާ ކޮން ގުޅުމެއް އޮންނަ މީހެއްތަ؟.؟" ތާޝާ އަހައިލިއެވެ.\n" އިރާދަކުރެއްވިއްޔާ ހުރިހާ އެއްޗެއް ވެސް ވަރަށް އަވަހަށް ތާޝާއަށް އެނގޭނެ... އަހަރެންގެ ނަސޭހަތަކީ ޒިދާންގެ އެއްވެސް ވާހަކައެއް އަހަރެން ނޫން މީހަކު ގާތުގައި ތާޝާ ނުދެއްކުން.. އޯކޭތަ؟" ޖީނާ އެދުނެވެ. ތާޝާ ހިނިތުންވެލަމުން ބޯޖަހައިލިއެވެ.\n" އެބަ އަންނަން ކާލާނެ އެއްޗެއް ހިފައިގެން.. ތާޝާ މިތާނގަ މަޑުކޮށްލާ.." މިހެން ބުނެ ޖީނާ އިންތަނުން ތެދެވެ ދުރަށް ހިނގައިގަތެވެ. ޖީނާ ދިއުމާ އެކު އަނެއްކާ ވެސް ތާޝާގެ ނަޒަރު އުޑުމައްޗަށް ހުއްޓިއްޖެއެވެ. ދައުރުވަމުން ދިޔަ ވިލާކޮޅަށް ބަލަހައްޓައިގެން އޭނާއަށް އޮވެވުނީ ތުންފަތަށް ހިނިތުންވުމެއް ވެރިކޮށްލައިގެންނެވެ. އެހިނދު އޭނާގެ ހިތަށް ޒިދާންގެ ތަސްވީރު އައިސް ވަނީ ކުއްލިއަކަށެވެ. ޒިދާނާ އެންމެފަހުން ބައްދަލުވި ރޭގެ މަންޒަރުތައް ފިލްމެއްގެ ސިފައިގައި އޭނާގެ ސިކުނޑިގައި ދައުރުވާން ފަށައިފިއެވެ. އެރޭގެ މަންޒަރުތައް ތާޝާއަށް ސިފަވާ ވަރަކަށް އެހިތަށް ލިބޭ ހިތްހަމަޖެހުން އިތުރުވަމުން ދިޔައެވެ.\n" އަހަރެންނާ ދޭތެރޭގަތަ ތި ވިސްނަނީ؟" ދާދި ކައިރިން އިވުނު ފިރިހެންވަންތަ އަޑުން ތާޝާ ސިހުނެވެ. ޖޯލީގައި ހަށިގަނޑު ސީދާކޮށްލުމަށް ފަހު އަޑު އައި ދިމާލަށް ބަލައިލިއެވެ. ކުރިމަތީގައި ހުރީ އެޖާދޫވީ އަޑުގެ ވެރިޔާ ޒިދާން ނޫން މީހެއް ނޫނެވެ. ފުރަތަމަ އޭނާއަށް ހީވީ ހުވަފެނެއްގައި އިނދެވުނު ހެންނެވެ. އެހެން ނަމަވެސް ޒިދާން އޭނާގެ މޫނުމަތީގައި ހުސްއަތްތިލަ ހިންގައިލުމާ އެކު އެއީ ހުވަފެނެއް ނޫންކަން ޔަގީންވެއްޖެއެވެ. ލަސްލަހުން އެސްފިޔަތައް ތިރިކޮށްލުމާ އެކު ތާޝާގެ ތުންފަތަށް ލަދުރަކި ހިނިތުންވުމެއް ވެރިވެއްޖެއެވެ. ތާޝާގެ އެ އަދާ ޒިދާންގެ ހިތް މޮޔަކުރުވައިފިއެވެ.\n"އަހަރެން މިތަނުގައި އިށިންނަންތަ؟" ޒިދާން އެހިއެވެ. ތާޝާ ބޯޖަހައިލިއެވެ.\n" އަބަދުވެސް ތިގޮތުގައި ހިނިތުންވެގެން ހުންނާތި.. ތި ހިނިތުންވުން އަހަރެންނަށް ވަރަށް އަގު ބޮޑު... " ތާޝާއާ ޖެހިގެން އެއް ޖޯލި ދޫކޮށް އިށިންނަމުން ޒިދާން ބުނެލިއެވެ. ތާޝާއަށް ޒިދާނާ ދިމާލަށް ބަލަހައްޓައިގެން އިނުން ނޫން ކަމެއް ނުކުރެވުނެވެ.\n" ބުނީމެއްނު އަހަރެން ވަރަށް އަވަހަށް ތާޝާއާ ބައްދަލު ކުރާނަމޭ..." އަނެއްކާ ވެސް ޒިދާން ބުންޏެވެ.\n" ތީ ކާކު... ؟ ޒިދާނާ އަހަންނާ އޮތީ ކޮންގުޅުމެއް؟" ތާޝާ ސުވާލުކޮށްލިއެވެ. ޒިދާން ފެނުމުން އޭނާއަށް އެވާ ގޮތްތަކުން އެސުވާލު ކުރަން މަޖުބޫރުވީއެވެ. ކަޅި ޖަހައި ވެސް ނުލައި އޭނާ އިނީ ޒިދާނަށް ބަލަހައްޓައިގެންނެވެ. އޭނާގެ އިންތިޒާރުކުރަމުން ދިޔައީ ޒިދާންގެ ފަރާތުން ޖަވާބަކަށެވެ. ހިތް އެދެމުން ދިޔައީ ޒިދާންގެ ޖަވާބުން އޭނާގެ ހިތަށް ހިތްހަމަޖެހުން ލިބުމަށެވެ.\n" ބުނެފިއްޔާ ޤަބޫލު ކުރާނަންތަ؟" ޒިދާން ވެސް ކޮށްލީ ސުވާލެކެވެ. އަވަސްއަވަހަށް ތާޝާ ބޯ ޖަހައިލީ އެ ސުވާލުގެ ޖަވާބު އެނގެން ބޭނުންވެފައި ހުރިވަރުންނެވެ.\n"ބުނަންވީތަ؟" އަނގައިން ނުބުނެ ތާޝާގެ މޫނަށް ހިނދުކޮޅަކު ބަލަން އިނދެފައި ޒިދާން އަނެއްކާ ވެސް އެހިއެވެ. މި ފަހަރު ވެސް ތާޝާ ބޯ ޖަހައިލިއެވެ. އޭނާގެ ދެލޮލުން ޒިދާން ކައިރީގައި ބުނާ ކަހަލައެވެ. އަހަރެން އެ ވަރަށް ނުތަޅުވާށެވެ. ތިއީ ކާކުކަން އަހަރެން ކައިރީގައި ބުނެދޭށެވެ. ޔަގީނެވެ. ތިއީ އަހަރެންގެ ހިތާ ގުޅިލާމެހިފައިވާ މީހެކެވެ. އެހެން ނޫން ނަމަ ތި އިންސާނާ ފެންނަ ކޮންމެ ފަހަރަކު އަހަރެންގެ ހިތުގެ ހިނގުން އަވަސްވާންވީ ކީއްވެގެން ހެއްޔެވެ؟ ތި އިންސާނާ އާ މެދު އަބަދު އަހަރެންނަށް ފިކުރު ކުރެވެންވީ ކީއްވެގެން ހެއްޔެވެ؟ އަބަދު ދެކިލަން އަހަރެންގެ ހިތް އެދެންވީ ކީއްވެގެން ހެއްޔެވެ؟ ތި ސޫރަ ފެނުމުން އަހަރެންގެ ހިތް ހަމަޖެހެންވީ ކީއްވެގެން ހެއްޔެވެ؟ އަބަދު ގާތުގައި ހުންނަން އެދެވެނީ ކީއްވެގެން ހެއްޔެވެ؟


JSC in iaadha kohdhinee gaanoonuasasee in gellifaivaa sifa eh: Nasheed | Mihaaru\nރައްޔިތުންގެ މަޖިލިހުގެ ޖަލްސާއެއްގެ ރިޔާސަތު، މަޖިލިހުގެ ރައީސް ނަޝީދު ބަލަހައްޓަވަނީ. --- ފޮޓޯ: މަޖިލިސް\nޖޭއެސްސީން އިއާދަކޮށްދިނީ ގާނޫނުއަސާސީން ގެއްލިފައިވާ ސިފައެއް: ނަޝީދު\n23 ޖުލައި 2019 - 11:284comments\nއުއްތަމަ ފަނޑިޔާރު ޑރ. އަހުމަދު އަބްދުﷲ ދީދީ އާއި ސުޕްރީމް ކޯޓުގެ ދެ ފަނޑިޔާރު، އަބްދުﷲ އަރީފާއި އާދަމް މުހައްމަދު އަބްދުﷲ އަށް ނަސޭހަތް ދިނުމަށް ޖުޑީޝަލް ސާވިސް ކޮމިޝަން (ޖޭއެސްސީ) އިން ނިންމުމަކީ ގާނޫނުއަސާސީން ގެއްލިފައިވާ ސިފައެއް އިއާދަކޮށްދިނުން ކަމަށް ރައްޔިތުންގެ މަޖިލިހުގެ ރައީސް އަދި ކުރީގެ ރައީސް މުހައްމަދު ނަޝީދު މިއަދު ވިދާޅުވެއްޖެ އެވެ.\nފަނޑިޔާރުންނާ ގުޅޭ ގޮތުން ޖޭއެސްސީ އިން ބެލި އެއް ޝަކުވާއަކީ ޕީއެސްއެމްގެ ކުރީގެ ޑެޕިއުޓީ މެނޭޖިން ޑިރެކްޓަރު މުހައްމަދު އިކްރާމް އަބްދުއްލަތީފްގެ މައްޗަށް ސާބިތުވި ދަރަނީގެ މައްސަލައެއްގެ ލިޔުންތައް ސުޕްރީމް ކޯޓުން ނެގި މައްސަލަ އެވެ. އިކްރާމްގެ މައްޗަށް ސާބިތުވި މައްސަލައިގެ ހުކުމް ތަންފީޒުކުރަން ސިވިލް ކޯޓަށް ހުށަހެޅި މައްސަލައެއްގެ ހުރިހާ ލިޔެކިޔުމެއް ސުޕްރީމް ކޯޓުން ނެގި އެވެ. އެކަމަކު، ހުރިހާ ލިޔެކިޔުމެއް ނަގައިގެން ގޮސް، ސުޕްރީމް ކޯޓުން ފަހުން އަމަލު ކުރި ގޮތެއް ސާފެއް ނުވެ އެވެ.\nމަޖިލިހުގެ ޖަލްސާގައި ނަޝީދު ވިދާޅުވީ ކުށުގެ ތުހުމަތުން ބަރީއަވުމަށް އަސާސީ ހައްގުގެ ތެރޭގައި ކޮންމެ ރައްޔިތަކަށް ތިން ފުރުސަތެއް ލިބިގެންވާ ކަމަށެވެ. އެއީ، ނަޝީދު ފާހަގަ ކުރެއްވި ގޮތުގައި ދަށު ކޯޓަކާއި ހައި ކޯޓާއި ސުޕްރީމް ކޯޓެވެ. ކޮންމެ ކޯޓެއްގައި ވަކާލާތު ކުރުމުގެ ފުރުސަތު އަދި ކުށުގެ ތުހުމަތުން ބަރީއަވުމަށް މަސައްކަތް ކުރުމުގެ ހައްގު ކޮންމެ ރައްޔިތަކަށް ލިބިގެންވާ ކަމަށް ނަޝީދު ވިދާޅުވި އެވެ.\n"މިހެން މިކަން އޮއްވައި ދަށު ކޯޓެއްގައި އޮތް މައްސަލައެއް ސުޕްރީމް ކޯޓަށް ގެންދިޔައީމަ، ގާނޫނުއަސާސީގެ މި ދެންނެވި އާންމު އުސޫލާ ހިލާފުވޭ،" ނަޝީދު ވިދާޅުވި އެވެ.\n"ރާއްޖޭގެ ގާނޫނުއަސާސީގައި ބޭނުން ކުރާ ވަރަށް އާންމު އަސާސީ ހަމައެއް އެބައޮވޭ. އެއީ ރާއްޖޭގައި ވެސް ވަރަށް އަސާސީ ހަމައެއް. ރައިވެރިންގެ ދަރިންނަށް ވެސް ތިނެތިން އެކަތި އޮވެއޭ."\nނަޝީދު ވިދާޅުވި ގޮތުގައި އެއް ފަނޑިޔާރަކު ކަމެއް ނިންމަވަމުން ދަނިކޮށް އެކަމުގެ ތެރެއަށް އެހެން ފަނޑިޔާރަކަށް ވަދެވަޑައެއް ނުގަންނެވޭނެ އެވެ. އެހެންވެ، ސިވިލް ކޯޓުގައި އޮތް މައްސަލައިގެ ލިޔުންތައް ސުޕްރީމް ކޯޓުން ނެގުމަކީ ކުރެވޭނެ ކަމެއް ނޫން ކަމަށް ވެސް އެމަނިކުފާނު ވިދާޅުވި އެވެ.\nނަޝީދު ވިދާޅުވީ ސުޕްރީމް ކޯޓުގެ ނިންމުން ރަނގަޅު ނޫން ކަމަށް ޖޭއެސްސީން ކަނޑައަޅައި، އެކަމުގެ ރިޕޯޓު އެ ކޯޓުގެ ތިން ފަނޑިޔާރުންނަށް ވަނީ ފޮނުއްވައިފަ އެވެ.\n"ގާނޫނުއަސާސީގެ އެންމެހާ އުސޫލުތައް އަލުން އިއާދަކުރުމަށް މި މަޖިލިސް އެދޭ. އެ މަސައްކަތް ޖޭއެސްސީން ކުރަމުން ދަނީ. އަޅުގަނޑަށް ފެންނަ ފެނުމުގައި އިއްޔެ ޖޭއެސްސީން އެ އިއާދަކޮށްދިނީ ގާނޫނުއަސާސީގައި އޮތް މުހިންމު އުސޫލެއް،" ނަޝީދު ވިދާޅުވި އެވެ.\nފަނޑިޔާރުންނާ ބެހޭ ގޮތުން ހުށަހަޅާފައިވާ ދެ ޝަކުވާއަކީ ކޮބައި ކަމެއް ޖޭއެސްސީ އަކުން ހާމައެއް ނުކުރެ އެވެ.\nނަމަވެސް މި ފަނޑިޔާރުންނަކީ، މިދިޔަ އަހަރުގެ ފެބްރުއަރީ 1 ގައި، އޭރު ޖަލުގައި ހައްޔަރުކޮށްފައި ތިބި ސިޔާސީ ބޭފުޅުންނާއި އިތުރު އެތައް ބަޔަކު މިނިވަންކުރުމަށް ސުޕްރީމް ކޯޓުން ނެރުނު އަމުރު ފަހުން ބާތިލްކުރެއްވި ބޭފުޅުންނެވެ.\nސުޕްރީމް ކޯޓުގެ ފަނޑިޔާރުންގެ ތެރެއިން އަބްދުﷲ ދީދީގެ މައްޗަށް ކޮރަޕްޝަނުގެ ސީރިއަސް ތުހުމަތުތަކެއް ކުރެވި ފުލުހުން މައްސަލަ ބަލަން ފެށުމާ އެކު ވަނީ ސަސްޕެންޑްކޮށްފަ އެވެ. އަބްދުﷲ ދީދީ ފަނޑިޔާރުކަމުން ވަކިކުރަން ރައްޔިތުންގެ މަޖިލީހަށް ހުށަހަޅަން، ޖޭއެސްސީގައި މައްސަލަ ބެލި ކޮމިޓީން ވަނީ ނިންމައިފަ އެވެ.\nއިތުރު ލިޔުންތައް ރައީސް މުހައްމަދު ނަޝީދު ޖުޑީޝަލް ސާވިސް ކޮމިޝަން ޖުޑީޝަރީ ކުރީގެ އުއްތަމަ ފަނޑިޔާރު އަބްދުﷲ ސައީދު\nޖޭއެސްސީގައި އިންނަނީ ސިޔާސީ ގޮތަކުން ނޫން: ނަޝީދު


ސުންގަޑި: 03 އޮގަސްޓް 2019 2359\nޝަހީދު ހުސައިން އާދަމް ބިލްޑިންގ ގައި އެލް.އީ.ޑީ ސައިނޭޖެއް ތައްޔާރުކޮށް ހަރުކޮށްދޭނެ ފަރާތެއް ހޯދުން\nޝަހީދު ހުސައިން އާދަމް ބިލްޑިންގ ގައި އެލް.އީ.ޑީ ސައިނޭޖެއް ތައްޔާރުކޮށް ހަރުކޮށްދޭނެ ފަރާތެއް ހޯދަން ބޭނުންވެއެވެ. ވީމާ މިމަސައްކަތަށް ބީލަން ހުށަހެޅުމުގެ ދަޢުވަތު މިކަމަށް ޝައުޤުވެރިވެލައްވާ ހުރިހާ ފަރާތްތަކަށް ހުޅުވާލަމެވެ.\nބީލަމުގައި ރަޖިސްޓްރީ ވެވޭނެ އެންމެ ފަހުވަގުތަކީ 2019 އޮގަސްޓް 03 ވަނަ ދުވަހު ގެ 23:59 އެވެ. ބީލަމަށް ރަޖިސްޓްރީ ކުރަން ދެވިފައިވާ ގަޑީގެ ފަހުން ލިބޭ އެއްވެސް ފޯރމެއް ބަލައި ނުގަނެވޭނެ ވާހަކަ ބީލަންވެރިންގެ މަޢުލޫމާތަށްޓަކައި ދަންނަވަމެވެ.\nތާރީޚް: 2019 އޮގަސްޓް 04\nބީލަން ހުޅުވުން އޮންނާނީ 2019 އޮގަސްޓް 07 ދުވަހުގެ 10:00 ގައި މި ސަރވިސްގެ އިސްކަންދަރު ބިލްޑިންގ 01 ގައެވެ. ބީލަންތައް ހުންނަަން ވާނީ ސިޓީއުރައެއްގައި ބަންދުކުރެވިފައެވެ. ބޭރުގައި ބީލަމަށްދެވިފައިވާ ނަން، ހުޅުވަން ކަނޑައެޅިފައިވާ ތާރީޚާއި ވަގުތު އަދި ބީލަން ހުށަހަޅާ ފަރާތުގެ ނަން ލިޔެވިފައި އޮންނަންވާނެއެވެ. ގަޑި ޖެހުމަށްފަހު ހުށަހަޅާ ބީލަންތައް ބަލައި ނުގަނެވޭނެ ވާހަކަ މަޢުލޫމާތަށްޓަކައި ދަންނަވަމެވެ.\nޕްރޮޖެކްޓާއި ގުޅޭ ގޮތުން އެއްވެސް ސުވާލެއް ވާލެއް ވާނަމަ 2019 އޮގަސްޓް 04 ވަނަދުވަހުގެ 09:00 ގެ ކުރިން ތިރީގައިވާ އެޑްރެހަށް އީ-މެއިލް ކުރަންވާށެއެވެ.


Loama resort maamigili: dhivehi taaryhaai sagaafay touristuge loa takah!\nލޯމާ ރިސޯޓް މާމިގިލިން ޓޫރިސްޓުންނަށް ދިވެހި ތާރީހާއި ސަގާފަތް\nއެކި ރިސޯޓުތައް ހާއްސަވަނީ އެކި ގޮތް ގޮތަށެވެ. ބައެއް ރިސޯޓުތަކުގައި ހުދު ބޯކިރު ކޮޅެއް ފަދަ ހިތްގައިމު ދޮންވެލީގެ ތުންޑިތަކެވެ. އަނެއްބައި ރިސޯޓުތައް ހާއްސަވަނީ ވަށައިގެންވާ ބިއްލޫރި ކޮޅެއް ފަދަ ސާފު ހިތްގައިމު މޫދުގެ ސަބަބުންނެވެ. ނުވަތަ ރިސޯޓުގެ ހިތް ގައިމު ފަރުމާ ކުރުމުންނެވެ. ނަމަވެސް މިފަހަރު މުޅިން ތަފާތު ރިސޯޓެކެވެ. މި ހުރިހާ ސިފަތަކާއެކު، މުޅިން ތަފާތު ކަމެއް ހުރި ރިސޯޓެއް ރާއްޖޭގައި ހުޅުވައިފި އެވެ. ރ. މާމިގިލީގައި ހުޅުވި ލޫމާ ރިސޯޓް މާމިގިއްޔަކީ މި ރިސޯޓަށް ދާ ޓޫރިސްޓުންނަށް ރާއްޖޭގެ މުއްސަނދި ސަގާފަތާއި ތާރީހުގެ "މަންޒަރު" ތައް ފެންނަ ރިސޯޓެކެވެ.\nލޯމާ ރިސޯޓު މާމިގިލި\n"މި ރިސޯޓުން ދައްކައިދެނީ ޓޫރިސްޓުންނަށް މެހުމާނުދާރީ އަދާކުރުމުއް ވެއްޓެއް. މިއާއެކު މި ކަމަށް އިތުރު ފުރިހަމަ ކަމެއް މި ގެނެސްދެނީ ރާއްޖޭގެ ތާރީހާއި ސަގާފަތް ފެންނަން ހުރުން،" ތައިލެންޑުގެ ލޯމާ ހޮޓެލްސް އެންޑް ރިސޯޓުން ރާއްޖޭގައި ހިންގަމުން ގެންދާ ލޯމާ މާމިގިލި ރިސޯޓުގެ ޖެނެރަލް މެނޭޖަރު އަންދްރޭސް ރޫބިއޯ ވިދާޅުވި އެވެ.\nލޯމާ ރިސޯޓު މާމިގިލިޔަށް ޓޫރިސްޓުން އަރައިގެން އަންނައިރު އެންމެ ފުރަތަމަ ވެސް ދިމާވަނީ ސަގާފީ އާދަކާދަ ދައްކުވައިދޭ ކުރެން ތަކެވެ. ރީތި މަންޒަރުތަކެވެ. އެތަނަކީ ކުޑަކުޑަ "ދާރުލް އާސާރެކޭ" ވެސް ބުނެވިދާނެ އެވެ. ނޭޝަނަލް އާޓްގެލެރީގެ އެކީތެރިކަމާއެކު އެ ރިސޯޓުގައި ބަހައްޓާފައިވާ މި ކުރެހުންތަކުގެ އިތުރުން ތާރީހީ ގިނަ ތަކެތި މި ދާރުލްއާސާރުން ޓޫރިސްޓުންނަށް ފެންނަން ހުރެ އެވެ.\nއެހެން ރިސޯޓުތަކާ ހިލާފަށް ލޯމާ ރިސޯޓު މާމިގިލީގެ ވެބްސައިޓު ވެސް ފަރުމާކޮށްފައިވާ ދިވެހި މަންޒަރު ފެންނަ ގޮތަކަށެވެ. ފެބްސައިޓަށް ޒިޔާރަތްކުރާ ޓޫރިސްޓުންނަށް އެންމެ ފުރަތަމަވ ެސް އަޅައިގަންނާނީ ރިސޯޓުގެ މަތިން ނަގާފައިވާ ހިތްގައިމު އޭރިއަލް ފޮޓޯއަކާއި އެކު "ވެލްކަމް ޓު މޯލްޑިވްސް" އެވެ. އަދި އޭގެ ތިރީގައި ލެޓިން އަކުރުން ލިޔެފައިވަނީ އައްސަލާމް އަލައިކުމް އެވެ. އަދި ވެބްސައިޓުގެ ތިރިއަށް ދާވަރަކަށް ދިވެހިންގެ މަސައްކަތްތެރިކަމުގެ ތަސްވީރުތައް ފެނެ އެވެ. މީގެ އިތުރުން ރާއްޖޭގެ ސަގާފީ ކުރެހުންތައްވެސް ފެންނަ ގޮތަށް ވެބްސައިޓަށް ލާފައިވެ އެވެ.\nލޯމާ ރިސޯޓު މާމިގިލީގެ މައި ރެސްޓޯރެންޓަށް ނަން ދީފައިވަނީ "ތުނޑީ" ގެ ނަމުންނެވެ. އިންޓަނޭޝަނަލް ކެއުންތަކާއި ތައިލެންޑުގެ ރަހަތަކަށް ހާއްސަ މި ރެސްޓޯރެންޓުގައި ތިބޭ ކައްކާއިން ނަކީ ކެއްކުމުގެ މާހިރުންނެވެ. ހުނަރުވެރިންނެވެ. މީގެ އިތުރުން މި ރިސޯޓުގައި 38 ބީޗް ވިލާ އާއި ފެމެލީ ވިލާއަކާއި ތިން ބީޗް ސުވިޓްސް މީގެ އިތުރުން ކަނޑުން އަރައިގެން އަންނަ ހިތްގައިމު ރޯޅިތައް ލިބޭ ގޮތަށް ފަރުމާކޮށްފައިވާ ފުރިހަމަ 52 އޯޝަން ވިލާ ވެސް ހުރެ އެވެ. މީގެ އިތުރުން އޯޝަން ސުވިޓްސްއަކާއި އެންމެ މަތީ ފަންތީގެ ޓޫރިސްޓުންނަށް ހާއްސަ ރޯޔަލް އޯޝަން ސުވިޓްސް ވެސް ހުރެ އެވެ.


Match ah fahu UV ge Coach Isthufaa dheefi, Naadh Isthiufaa nudheyne\nޔުނައިޓެޑް ވިކްޓަަރީ (ޔޫވީ) އާއި ސުޕަ ޔުނައިޓެޑް ސްޕޯޓްސް (ސަސްޕަޓީސް) ކުޅެ އެއްވަރުވެގެން ނިމުނު މެޗަށް ފަހު ޔޫވީގެ ކޯޗް ކަމުން މުހައްމަދު އާދަމް އިސްތިއުފާ ދީފި އެވެ. މެޗު އެއްވަރުވީ 1-1 ންނެވެ.\nމެޗަށް ދިއުމުގެ ކުރިންވެސް، ސަސްގެ ކޯޗް އަހްމަދު ނާޝިދު (ނާދު) ގެ މަގާމާ މެދު އޮތީ ސުވާލު އުފެދިފަ އެވެ. އީގަލްސްގެ ކޯޗް ކަމުން މުހައްމަދު ޝިޔާޒު (މޯހަން) ވަކި ކުރި ހިސާބުން، ސަސްގެ ކޯޗް ކަމަށް އޭނާ ގެންނަން އުޅޭ ކަމުގެ އަޑުތައް ފެތުރުނެވެ.\nނާދުގެ ކުރިމަގާ ބެހޭގޮތުން، މިރޭގެ މެޗަށް ފަހު ނޫސްވެރިން ސުވާލު ކުރުމުން، ނާދު ބުނީ، އޭނާ އިސްތިއުފާ ދޭން ޖެހޭ ހާލަތެއް ނެތް ކަމަށާއި އަމިއްލައަށް ބޭނުންވެގެން މަގާމުން ދުރަށް ނުދާނެ ކަމަށެވެ. ޕްރެސްތަކުގައި އާންމުކޮށް މަޑުމައިތިރި ރާގެއްގައި ވާހަކަ ދައްކާ ނާދު، މިރޭ ޕްރެސްގައި ވާހަކަ ދެއްކި ރާގުގައިވެސް ހިތްހަމަ ނުޖެހުން ހުރިކަން ފާހަގަ ކުރެވުނެވެ.\nސީޒަން ފެށުމުގެ ކުރިން ވެސް ޓާގެޓްކޮށްފައި ވާނީ ގަދަ ހައެއްގެ ތެރޭގައި ދެމިއޮތުމަށް ކަމަށް ކުލަބުން ފާހަގަ ކުރި ކުރުން ތަކުރާރު ކުރަމުން ނާދު ބުނީ، ސަސް ބަލިވީ މާޒިޔާ އަތުން އެކަނި ކަމަށާއި ޓީމު އަދިވެސް އޮތީ ގަދަ ހައެއްގެ ތެރޭގައި ކަމަށެވެ. އެހެންވެ އޭނާ އިސްތިއުފާ ދޭން ޖެހޭ ސަބަބެއް ނެތް ކަމަށް ނާދު ބުންޏެވެ.\n"ވަކި ކުރިޔަސް އެއްވެސް ކަހަލަ ޖެހިލުމެއް ނުވޭ. އެއީ އެއްގޮތަކަށްވެސް ޖެހިލުން ވާވަރުގެ ކަމެއް ނޫން. އިރާދަ ކުރެއްވިއްޔާ ފުޓްބޯޅައާ ދުރެއް ނުކުރެވޭނެ އެއްވެސް މީހަކަށް. އިރާދަ ކުރެއްވިއްޔާ ފުޓްބޯޅައިގައި އަދިވެސް އުޅޭނީ. ތާޑް ޑިވިޝަން ޓީމެއް ނަމަވެސް ނަގައިގެން އުޅޭނީ ފުޓްބޯޅައިގައި. ފުޓްބޯޅައިން ވަތްކެއް ނުކުރެވޭނެ. ވަކި ކުރަންޏާ ކުރަން ޖެހޭނީ ޓީމުން. ވަކި ކުރިޔަސް އެއްވެސް ކަހަލަ ހަސަދަވެރި ކަމެއް ދެކޮޅު ވެރިކަމެއް ނޯންނާނެ. އެކަންވެސް އޮންނާނީ އެގޮތަށް. އެބައެއްގެ ނިންމުން އޮންނާނީ އެބައެއްގެ އަތް މަތީ. އެމީހުންގެ ޓީމު މީ."\nމަގާމުން ވަކި ކުރަން އުޅޭ ކަމުގެ އެއްވެސް އިޝާރާތެއް ލިބިފައި ވޭތޯ ސުވާލު ކުރުމުން ނާދު ބުނީ، "ދަނޑު ބޭރުން އެކަހަލަ ވާހަކަ ދައްކާ އަޑު އިވޭ" ކަމަށެވެ. އޭނާ ބުނީ ސަސް އާއެކު ކުރެވުނީ ކާމިޔާބު މަސައްކަތްތަކެއް އޭނާ ގަބޫލު ކުރާ ކަމަށެވެ.\nމުހައްމަދު މެޗުގައި ޔޫވީގެ ކުޅުންތެރިންނަށް އިރުޝާދު ދެނީ\nމުހައްމަދު އާދަމް ބުނީ، އޭނާ ޓީމުން އިސްތިއުފާ ދިނުމާމެދު، މެނޭޖުމެންޓާއެކު ދެ ހަފުތާ ވަންދެން ވާހަކަ ދައްކަމުން އަންނަ ކަމަށެވެ. އަދި މިރޭގެ މެޗުން ކޮންމެ ނަތީޖާއެއް ނުކުތް ނަމަވެސް އޭނާ ހުރީ މެޗަށް ފަހު އިސްތިއުފާ ދޭން ނިންމައިގެން ކަމަށް މުހައްމަދު ބުންޏެވެ. އޭނާ ބުނީ މެޗަށް ފަހު މެނޭޖުމެންޓަށް އޭނާގެ އިސްތިއުފާ ސިޓީ ހުށަހަޅާފައި ވާނެ ކަމަށެވެ.\n"ޕްރެސް އަށް އަންނަމުން އަޅުގަނޑު މިއައީ އަޅުގަނޑުގެ ރިޒައިން ލެޓާ ދީފަ،" ފުލީގްގެ ފުރަތަމަ ނިމެން ދާއިރު މެޗަކުން މޮޅު ވެވިފައި ނެތުމުން ކޯޗްގެ ޒިންމާ ބަރާބަރަށް އަދާ ކުރެވޭތޯ ސުވާލު ކުރުމުން މުހައްމަދު ބުންޏެވެ. "އަޅުގަނޑު ގަބޫލު ކުރާ ގޮތުގައި އަޅުގަނޑަކަށް ނެތް މި ޕްރެޝާ ހޭންޑަލް ކުރަން ދަސް ވެފައެއް. ކުޅުންތެރިންގެ ތެރޭގައި އުޅޭ މައްސަލައެއް އެ މީހުންގެ ޓީމު ބޮންޑިން އެ އުޅޭ މައްސަލައެއް. އެ މައްސަލަ ހައްލު ކުރާކަށް މަށަކަށް ދަސްވެފައެއް ނެތް. ދަނޑުމަތީގައި ޖެހޭ މައްސަލަތަކުގައި ދަނޑު މަތީގައި އެކަކު އަނެކަކަށް ޒުވާބު ކުރުމާ މިކަންކަމަކީ އަހަންނަށް ވަރަށް އާ ކަންކަން."\nކުރިން ލަންކާގެ ލީގްގައިވެސް ކޯޗް ކޮށްދިން މުހައްމަދު ބުނީ، ދަނޑުމަތީގައި ޖެހޭ މައްސަލަތަ ކުގައި ދަނޑުމަތީގައި އެއް ޓީމެއްގެ ކުޅުންތެރިން އެއް ކުޅުންތެރިޔަކު އަނެއް ކުޅުންތެރެިޔަކާ ޒުވާބު ކޮށް ހެދުމަކީ އޭނާ ކުރިން މަސައްކަތް ކުރި އެއްވެސް ޓީމަކުން ފެނިފައި ނުވާ ކަންތައް ކަމަށެވެ.\nއޭނާ ބުނީ، މަގާމުން އިސްތިއުފާ ދެނީ ޔުނައިޓެޑް ވިކްޓަރީގެ މެނޭޖުމެންޓާ އެއްވެސް މައްސަލައެއް އޮވެގެން ނޫން ކަމަށެވެ.\nޔޫވީ އާއި ސަސްގެ މެޗުގައި އެންމެ ފުރަތަމަ ލީޑް ނެގީ ސަސްއިންނެވެ. އެ ޓީިމުގެ ލަނޑު ފުރަތަމަ ހާފުގައި ކާމިޔާބު ކުރީ ޖަޕާންގެ އެއިސޫކޯ މޯރީ އެވެ. މެޗުގެ ފަހު ވަގުތު ޔޫވީން ނަތީޖާ ހަމަހަމަ ކުރީ ލިބުނު ޕެނަލްޓީ އަކުން އިސްމާއީލް އީސާ އެވެ.


Muslimunnah aniyaa kuran haamudhurun govaalumun anekkaves lanka masrah goasvedhaane\nއަނެއްކާވެސް ލަންކާ މަސްރަހު ގޯސްވުމުގެ ބިރުހީވެފައި\nލަންކާގެ މުސްލިމު އަންހެނެއްގެ ގެއެއްގައި ރޯކޮށްލާފައި: ހާލަތު ބަދަލުގެ ފުރުސަތު އަދިވެސް އެބައޮތް\nސްރީލަންކާގެ މުސްލިމުންނަށް އަނިޔާވެރިވާން އެ ގައުމުގެ ބުޑިސްޓް އިސް ހާމުދުރުންތަކެއް ގޮވާލި މައްސަލަ ހޫނުވެފައިވާއިރު ލަންކާގައި ދިރިއުޅޭ މުސްލިމުންގެ ހިތްތަކަށް ބިރުވެރިކަން އިތުރުވެފައި ވާކަމަށް ލަންކާގެ މުސްލިމުން ބުނެފި އެވެ.\nބުޑިސްޓް އިސް ހާމުދުރުންގެ ތެރޭގައި ހިމެނޭ އެކަކު އިސްވެ މުސްލިމުންގެ ގައިގައި ގަލުންތަޅައި އަނިޔާވެރިވާން ގޮވާާލާފައިވަނީ ލަންކާގެ މުސްލިމު ޑަކްޓަރަކު ބުޑިސްޓް އަންހެނުންތަކަށް ދަރިން ނުލިބޭ ގޮތް ހަދާފައިވާ ކަމަށް ތުހުމަތުތައް ކުރުމަށްފަހު އެވެ.\nލަންކާގެ "ބުޑިސްޓް ބައިގަނޑެއް" އެކުވެ މުސްލިމުންގެ އެތައް ބައިވަރު ގެއަކާއި ވިޔަފާރިތަކަށް ހަމަލާތަކެއް ދިންފަހުން ފާއިތުވި ހަފުތާތަކުގެ ތެރޭގައި އެކަންކަން ހަމައަކަށް އެޅެމުން ދަނިކޮށް ހާމުދުރު ވަރަކަގޯޑާ ސިރީ ގަނަރަތަނާ ތެރޯ މުސްލިމުންނަށް އަނިޔާ ކުރަން ގޮވާލުމުން އަނެއްކާވެސް ލަންކާގެ މަސްރަހު ވަނީ ހަލަބޮލިވެފަ އެވެ.\nސްރީލަންކާގެ މަސްރަހު ދިރާސާ ކުރާ އެނަލިސްޓުް ބުނާ ގޮތުގައި މި ހާމުދުރުގެ ގޮވާލުންތަކުގެ ސަބަބުން ހަމަނުޖެހުންތައް އިތުރުވެ ދާނެ އެވެ. އަދި އެހެން މެދުވެރިވެދާނެ ކަމަށް ލަންކާގެ މުސްލިމު ސިޔާސީ ބޭފުޅުންނާއި އެކްޓިވިސްޓުން ވެސް ގަބޫލު ކުރެ އެވެ.\nލަންކާގެ ބުޑިސްޓް، އަސްގިރިޔާގެ އިސް މީހެއްގެ ގޮތުގައި ހުންނަ ގަނަރަތަނާ ބުނަމުން ދަނީ މުސްލިމުންގެ ރެސްޓޯރަންޓުތަކުން ކެއުން ހުއްޓާލައި މުސްލިމުންގެ ފިހާރަތަކުން ވިޔަފާރި ވެސް ނުކުރުމަށެވެ. އަދި ރެސްޓޯރަންޓުތަކުން ބުޑިސްޓް މީހުންނަށް ކާންދެނީ ދަރިމައިވުމަށް ހުރަސް އަޅާ ބޭސް އަޅާފައި ހުންނަ ކާތަކެތިކަމަށް ވެސް އޭނަ ބުނެއެވެ. ލަންކާގެ މައި ވިޔަފާރި އާއި ކާބޯތަކަތީގެ ސަޕްލައިގައި ލީޑް ކުރަނީ މުސްލިމް މުއްސަނދީންނެވެ.\n"އެ ތަންތަނުން ކާކަށް ނުވާނެ. އެތަންތަނުން ކައިގެން އުޅޭ މީހުންނަށް ދަރިންނެއް ނުލިބޭނެ،" އޭނާ މި ގޮތަށް ވާހަކަ ދައްކާފައި ކެންޑީގެ ބުދުފައްޅިއެއްގަ އެވެ.\nއަލްޖަޒީރާއިން ބުނެފައި ވަނީ ހާމުދުރުންގެ އެފަދަ ހަގީގަތެއް ނެތް ވާާހަކަތަކުގެ ސަބަބުން މިދިޔަ އަހަރު ވެސް އެ ސަރަހައްދުގައި މުސްލިމުންނާއި ދެކޮޅަށް އެތައް ބައިވަރު ޖަރީމާއެއް ވަނީ ހިންގާފައިވާއިރު އެކަން ކަމާ އަޅައިނުލެވި އޮތް ކަމަށެވެ.\nގަނަރަތަނާގެ އެ ވާހަކައިގެ ސަބަބުން ބޮޑު ސިހުމެއް ލިބިފައިވާ ކަމަށް ވެރިރަށް ރަށް ކޮލަމްބޯގެ މުސްލިމް ނޫސްވެރިއަކާ ހަވާލާދީ އަލްޖަޒީރާގައި ވެއެވެ. އަދި ކެންޑީގެ ވިޔަފާރިވެރިއަކު ބުނި ގޮތުގައި ހާމުދުރުންގެ ވާހަކަތަކުގެ ސަބަބުން އޭނާގެ އެކުވެރިންނާއި އާއިލާ މީހުން މަސައްކަތު ދާން ނުކުންނަނީ ބިރުވެރިކަމެއްގެ ތެރޭގައި ތިބެ އެވެ.\nބުޑިސްޓުން މަތީ މަގާމެއް ދީފައިވާ އެ ހާމުދުރު އެފަދައިން ވާހަކަ ދެއްކުމުގެ ސަބަބުން މުސްލިމުންނަށް އަމާޒުކޮށް މީގެ ކުރިން ވެސް ހަމަލާތައް އައިސްފައި ވެއެވެ. އަދި ގާނޫނު ކިޔަވަމުން އަންނަ އުމުރުން 29 އަހަރުގެ ޝަންމާސް ޣައުސް ބުނި ގޮތުގައި މިފަހަރު ވެސް އެ ހާލަތު ތަކުރާރު ވެދާނެ އެވެ.\nހާމުދުރުންގެ ވާހަކަތަކާ ހެދި ކަންބޮޑުވުން ފާޅުކޮށް އެކަމަށް ފިޔަވަޅު އަޅަން ލަންކާގެ އެކްޓިވިސްޓުންނާއި ސިޔާސީ ބޭފުޅުން ވަނީ ލަންކާގެ ރައީސް މައިތިރިޕާލާ ސިރިސޭނާ އަށް ގޮވާލާފަ އެވެ. އަދި މިހާތަނަށް ފިޔަވަޅެއް އަޅުއްވާފައި ނުވާތީ ރައީސް ސިރިސޭނާ އާއި ބޮޑުވަޒީރު ރަނިލް ވިކްރަމަސިންހާއަށް ވަނީ ފާޑު ކިއުންތައް އަމާޒުވެފަ އެވެ.